
XIX amžiaus romantikai atrado vaikišką sielą (nebūtinai tik vaikui būdingą), 
neatsiejamą nuo pasakos, fantazijos, ir užsimojo, anot Novalio, „padaryti pasa- 
ky pasaulį regimą, o regimą pasaulį - pasaka '. Savo didžiuosius idealus roman- 
tikai mėgo apgyvendinti pasakų šaly. Vieną tokią šalį, „nepaprastai gražią kara- 
lystę'“, „tolimą, nuostabų pasaulį“ garsusis romantikas E. T. A. Hofmanas pava- 
dino Atlantida - kas šiandien besužinos: gal tai ta pati antikos išminčių minima 
Atlanto vandenyne nugrimzdusi sala Atlantida... 

Hofmaniškoje Atlantidoje klesti „tikėjimas ir meilė“, šventa žmogaus har mo- 
nija su gamta, stebuklai ir „broliškų dvasių pasaulis“ - sudėtingas, mįslingas pa- 
saulis. Ar vaikai sugebės jį suprasti? - svarstė vienas iš to paties Hofmano sugal- 
votų Serapiono brolių. O! - prieštaravo kitas, - kartais prisieina nustebti, kaip 
guviai vaikai savo mažuoju protu pagauna tokius dalykus, kurie oriesiems jų 
tėveliams nė į galvą neateitų... Tada tegul bus tos pasakos vaikams, kurie ne vai- 
kai, - apibendrino trečiasis. “ 

Tarsi girdėdamas jų šnekesį garsusis danų romantikas H. K. Andersenas įsi- 
terpė: seku pasaką vaikams, bet kad ir suaugusiems būtų įdomu klausytis... 

Išmintingosios romantizmo epochos pasakos - kiekvienam. Ir vis kitaip: sulig 
proto ir dvasios pajėga, sulig gyvenimo potyriais - kiekvienai atvirai sielai. 

Ne vienam romantizmo epochos menininkui savotiška Atlantida buvo liaudies 
kūryba - dainos, pasakos. Atlantida, kuriai negalima leisti nugrimzti užmaršty, 
kurią būtina sulaikyti, užrašyti, paskelbti. Tai yra tautų dvasinės biografijos do- 
kumentas, grožio ir gėrio sampratos atspindys. Tokių idėjų, tokio sąjūdžio vėliav- 
nešiai buvo garsieji vokiečiai Broliai Grimai, įskiepiję kitokią, naują romantinės 
pasakos šaką, kurią galėtume vadinti folkloriškąja. Skirtingi kūrėjai skirtinguo- 
se kraštuose įvairiai tą šaką puoselėjo: vieni vos vos padailindavo vieną kitą sa- 
kinį, pradžią ar pabaigą, kiti liaudies siužetus sueiliuodavo (kaip Puškinas), dar 
kiti pažįstamus, tradicinius personažus nuvesdavo į netradicinį pasaulį arba 
linksmai žaisdavo įprastais liaudies pasakų daiktais, motyvais, situacijomis. Taigi 
liaudies genijaus supurenton dirvon visad nukrisdavo individualus kūrybinis 
grūdas: pasigrožėjimas, pritarimas, pasišaipymas, noras paauklėti, pasitelkus 
liaudies išmintį, o gal rasti atsakymą į amžinuosius gyvenimo klausimus. | 

Ieškokime tų atsakymų kartu su plunksnos menininkais, grožėkimės roman- 
tinės pasakos šalimi. | 


Kęstutis Urba 


PRELIUDAS 


tsitiko taip, kad šios knygelės autorius Kalėdas praleido vie- 
AZ mieste užsienyje, kur buvo daug vaikų iš Anglijos. 
Tame mieste buvo sunku gauti net stebuklingą žibintą ar popieri- 
nių lėlių, reikalingų suruošti vaikams taip mėgstamą Kalėdų 
šventę. | 

Mano bičiulė ponia Banč, kuri tuo metu dirbo guvernante šei- 
moje, apsigyvenusioje Piano Nobile namuose Romoje, ėmė labai 
prašyti mane, kad imčiau ir nupieščiau tas Kalėdų šventėms rei- 
kalingas lėles. 

Ši ponia turi nepaprastą vaizduotę, ir pagal mano piešinius 
mudu sugalvojome apie tas lėles ištisą istoriją, kurią vakarais 
ėmėme pasakoti vaikams, 0 vėliau net vaidinti. 

Mūsų žiūrovams labai patiko Kvatulino, Bulbio, Rozalbos ir 
Andželikos nuotykiai. Privalau pasakyti, kad durų belstuko atvir- 
timas į liokajų tiesiog sukėlė klausytojų audrą, o bejėgis Žiežaros 
įniršis - neapsakomą malonumą. | 

Pagalvojau - jeigu visa tai patinka šiems vaikams, tai kodėl 
nepalinksminus ir kitų? Po keletos dienų mokiniai grįš į mokyklas 

Tačiau kol kas yra atostogos, tad pasistenkime pasilinksminti 
ir pasijuokti. | 

V. M. Tekerėjus 

Gruodis, 1854. 


STAI KARALIUS PUSRYČIAUJA, 

KARALIŠKOSIOS ŠEIMOS 
PUSRYČIAI 


4 
- tai Narsulonas Dvidešimt ketvirtasis, Paflagonijos karalius, 


sėdi prie pusryčių stalo su savo karaliene bei vienintele atža- 
la. Kaip tik tuo metu jo didenybė gauna laišką, kuriame praneša- 
ma, jog juos ketina aplankyti princas Bulbis, Pragarmėjos kara- 
liaus Grobšto sūnus ir sosto paveldėtojas. Matote, koks patenkin- 
tas monarcho veidas. Jis taip susižavėjęs Pragarmėjos karaliaus 
laišku, kad net kiaušiniai ant stalo atšalo ir liko neparagauti kara- 
liškieji sklindžiai. 

— Ką! Tas padūkėlis šaunuolis princas Bulbis!? — sušuko prin- 
cesė Andželika. - Jis toks gražus, toks mokytas, toks protingas — 
juk tai jis užkariavo Tarabumbiją ir nukovė dešimt tūkstančių 
milžinų! 

— O kas tau apie jį papasakojo, mieloji? - paklausė jo didenybė. 

— Paukščiukas pačirškėjo, - atsakė Andželika. 


KONJAKĖLIO PASKANAUJJA, 


— Vargšas Kvatulinas! - atsiduso motina, pildamasi arbatą. 

— Tuščia jo, to Kvatulino! - sušuko Andželika ir taip krestelėjo 
galvą, kad sušnarėjo visas šimtas popierinių suktukų plaukuose. 

— Tegu verčiau tas Kvatulinas... - suniurnėjo karalius, - ...tegu 
jau verčiau tas Kvatulinas... 

— Pasveiksta? Taip, mielasai, jis jau taisosi, - atsakė karalie- 
nė. - Man tai sakė mažoji Andželikos tarnaitė Betsinda, kai šįryt 
atnešė į lovą arbatos. 

— Tu visą laiką geri arbatą, - suniurnėjo karalius. 

— Ją gerti kur kas sveikiau negu portveiną arba konjaką su 
gazuotu vandeniu, - atsakė jos didenybė. 

— Na, na, mano mieloji, aš tik pasakiau, kad tau labai jau pa- 
tinka arbata, - pasakė Paflagonijos karalius, pasistengęs susival- 
dyti. - Andželika! Manau, kad naujų suknelių turi pakankamai — 
sąskaitos iš tavo siuvėjo gana didelės. Mano brangioji karaliene, 
tau reikėtų surengti vieną kitą pokylį. Man labiau patiktų pietūs, 
tačiau tau, be abejo, arčiau prie širdies baliai su šokiais. Tavo se- 
noji mėlyno aksomo suknia man jau gerokai atsibodo, be to, ma- 
no akių šviesa, galėtum nusipirkti ir naujus karolius. Užsakyk dar 
vienus. Tik kad kainuotų ne daugiau kaip šimtą ar šimtą penkias- 
dešimt tūkstančių svarų. 

— O kaip dėl Kvatulino, brangusis? - paklausė karalienė. 

— Kvatulinas tegu sau eina... 

— Ak, pone! - sušuko jos didenybė. - Juk jis jūsų sūnėnas! Vie- 
nintelis mūsų velionio karaliaus sūnus. 

— O Kvatulinas tegu sau eina pas siuvėją ir susitaria, kad jo są- 
skaitas apmokėtų Padilbys. Tegu jį galas! Norėjau pasakyti: tegu 
Viešpats jį laimina ir tegu nieko jam netrūksta... duok jam, bran- 
gioji, kelias ginėjas kišenpinigių. Beje, kai važiuosi užsisakyti ka- 
rolių, ta pačia proga paprašyk ir apyrankių, ponybe. 

Jos didenybė, arba ponybė, kaip ją juokaudamas kartais vadi- 


no karalius (mat netgi karaliai mėgsta pajuokauti su artimaisiais, 

PASKANAVĘS ATGAILAUJA. 


o ši šeima buvo nepaprastai draugiška), atsidėkodama apkabino 
savo vyrą, paskui uždėjo ranką dukrai ant liemens ir abi išėjo iš 
valgomojo kambario ruoštis princo apsilankymui. 

Joms išėjus vyro ir tėvo šypsena iš karaliaus akių dingo kartu 
su karališka didybe - liko tiktai žmogus. Jeigu turėčiau R. Džeim- 
so plunksną, tai kuo vaizdingiausiais žodžiais aprašyčiau Narsu- 
lono kančias, nupieščiau jo žybsinčias akis ir pasipūtusias šner- 
ves, jo chalatą ir nosinę, jo batus. Tačiau, deja, —- šito rašytojo 
plunksnos neturiu, tad paprasčiausiai pasakysiu, kad Narsulonas 
liko vienas. | 

Jis stvėrė nuo stalo vieną iš daugelio indelių kiaušiniams, 
puolė prie bufeto, prisipylė konjako ir greitai išgėrė, paskui pa- 
kartojo tą dar kelis kartus ir storu balsu nusikvatojo: 

— Cha cha cha! Dabar Narsulonas vėl žmogus. Bet kaip čia 
yra, - tarė jis susimastęs (deja, turiu pasakyti, vis dar siurbčioda- 
mas), - kol nebuvau karalius, man nereikėjo to svaiginančio skys- 
čio, net bjaurėjausi karštu grogu ir mėgau tiktai šaltinio vandenį. 
Jis teka per akmenis taip pat greitai, kaip aš su muškieta rankose 
bėgdavau per rasotas ryto pievas vaikydamasis kurapkas, tilvikus 
ir raguotus elnius! Taip! Tiesą sako tas anglų dramaturgas: „Karū- 


"Bid 


na slegia galvą! Ir kodėl aš ją pavogiau iš savo sūnėno, to jauno- 
jo Kvatulino? Aš pasakiau: „Pavogiau'? Ne, ne, ne, jokiu būdu 
nepavogiau. Kaip man atėjo galvon toks nelemtas žodis. Aš paė- 
miau karališkąją Paflagonijos karūną ir užsidėjau ant vyriškos sa- 
vo galvos, stipriu delnu sugniaužiau Paflagonijos skeptrą, o iš- 
tiestoje rankoje laikau Paflagonijos rutulį! Argi tas verkšlenantis 
seilius berniūkštis — dar tik vakar paleistas nuo auklės krūtinės ir 
ašarojęs dėl saldainio - ar būtų jis išlaikęs didžiulį karūnos, skep- 
tro ir rutulio svorį? Arba pajėgęs pakelti mano protėvių kardą 
prieš tuos žiaurius barbarus? 

Tuomet karalius ėmė sau mintyse įrodinėti (nors vargu ar šias 


baltąsias eiles galima pavadinti įrodymais), kad pareiga jam tie- 

JisAI MONARCHAS, JISAI NARSULONAS, 


siog liepte liepia nepaleisti minėtų dalykų iš rankų, o jeigu kadai- 
se jis ir ketino juos grąžinti, tai dabar, atsiradus progai tam tikro- 
mis vedybomis sujungti dvi karūnas ir dvi tautas, Paflagoniją ir 
Pragarmėją, kurios taip ilgai beprasmiškai liejo viena kitos krau- 
ją, jis privalo tiesiog vyti iš galvos mintis apie sosto grąžinimą 
Kvatulinui. Jeigu būtų gyvas jo brolis karalius Savijus, tai jis ir 
pats vardan šio tikslo atimtų karūną iš savo sūnaus. 

Taip jau lengvai mes apgauname save! Taip lengvai palaikome 
teisybe savo norus! Šitaip pasidrąsinęs karalius perskaitė laikraš- 
čius, pabaigė valgyti kiaušinius su bandelėmis ir varpeliu pasi- 
kvietė savo ministrą pirmininką. Karalienė, pasvarsčiusi, ar verta 
lipti viršun aplankyti sergančio Kvatulino, pagalvojo: „Ne dabar. 
Pirmiausiai reikia sutvarkyti reikalus, malonumai paskui. Brangų- 
jį Kvatuliną aplankysiu po pietų, o dabar važiuoju pas auksakalį 
užsisakyti karolių ir apyrankių“. Princesė nuėjo į savo kambarį ir 
liepė tarnaitei Betsindai atnešti visas sukneles. O Kvatulinas išlė- 
kė joms iš galvos taip pat, kaip man išlėkė tai, ką valgiau pietums 
antradienį lygiai prieš metus. 


II 


KaiIP KARALIUS NARSULONAS 
PELNĖ KARŪNĄ, O KvaATULINAS 
LIKO BE NIEKO 


Paflagonija prieš dvidešimt ar trisdešimt tūkstančių metų, at- 
rodo, dar neturėjo sosto paveldėjimo įstatymo. Tad kai mirė kara- 
lius Savijus ir Narsulonas ėmė valdyti karalystę bei globoti Savi- 
jaus našlaitį sūnų, šitas netikėlis valdovas nė nemanė paisyti ve- 
lionio valdovo valios: pats apsiskelbė Paflagonijos karaliumi, pa- 


sivadino karaliumi Narsulonu Dvidešimt ketvirtuoju, surengė 

TODĖL IR ELGIAS KAIP TIKRAS TIRONAS! 


puikias karūnavimo iškilmes ir pareikalavo, kad jo pagerbti at- 
vyktų visi karalystės kilmingieji. Kadangi Narsulonas rūmuose 


nuolat kėlė jiems puotas, dalino pinigus ir pelningas pareigas, 

tiems kilmingiesiems buvo visai tas pats, kas karaliauja. Paprasti 
žmonės tais senais laikais irgi buvo gana abejingi. Princas Kvatu- 
linas mirus karaliui tėvui dar buvo jaunas ir nė kiek nesijautė nu- 
skriaustas, kai negavo karūnos ir karalystės. Vargšelis buvo visai 
patenkintas, turėdamas į valias žaislų ir saldumynų, visas savai- 
tės dienas laisvas, o kai paaugo, - žirgą ir šautuvą medžioklei, be 


to, svarbiausia - šalia jo buvo jo mieloji pusseserė, karaliaus vien- 

O ŠTAI ČIA JOS DIDENYBĖ, 


turtė duktė. Jis nėmaž nepavydėjo savo dėdei karaliaus mantijos 
ir skeptro, nepatogaus karalystės sosto bei didžiulės gremėzdiš- 
kos karūnos, kurią karalius nuo ryto iki nakties turėjo laikyti ant 
galvos. Mums yra išlikęs karaliaus Narsulono portretas ir, manau, 
sutiksite su manimi, kad jis kartais gerokai pavargdavo nuo savo 
aksomų, deimantų, šermuonėlių kailių ir didybės. Man tai tikrai 
nepatiktų sėdėti su tokia stora mantija ir geležimi ant galvos. 

Karalienės jaunystėje, be abejo, būta gražios, ir nors su amžiu- 
mi ji gerokai pastorėjo, bruožai, kaip matyti iš paveikslo, liko tik- 
rai malonūs. Nors ji mėgo pataikavimą, intrigas, kortas ir dailius 
rūbus, perdėm jos ydų nesmerkime, nes galbūt ir patys panašių 
turime. Sūnėnui ji buvo gera, o jeigu kada ir imdavo graužti sąži- 
nė, kad jos vyras pasisavino jaunojo karalaičio karūną, tai guos- 
davo save mintimis, kad karalius, nors ir grobikas, vis tiek yra 
gerbiamas Žmogus ir jam mirus princas Kvatulinas atgaus sostą, 
kuriuo dalinsis su savo taip mylima pussesere. 

Ministras pirmininkas buvo Padilbys, senas valstybės vyras, 
savo noru prisiekęs ištikimybę karaliui Narsulonui, kuris į jo ran- 
kas atidavė visus karalystės reikalus. Narsulonui labiausiai reikė- 
jo Kuo daugiau pinigų, kuo daugiau meilikavimo, kuo daugiau 
medžioklės ir kaip galima mažiau rūpesčių. Karalius rūpinosi tik 
savo malonumais ir visai nepaisė savo šalies Žmonių. Retkarčiais 
leisdavosi į karus, ir tada Paflagonijos laikraščiai rašydavo apie jo 
didžias pergales; visuose imperijos miestuose jis pasistatė sau 
statulas, knygynuose buvo prikabinėta jo paveikslų, jis buvo va- 
dinamas Narsulonu Didžiuoju, Narsulonu Pergalinguoju, Narsu- 
lonu Garsiuoju ir panašiais vardais, mat jau tais laikais dvariškiai 
ir visi kiti išmanė, kaip reikia pataikauti. 

Ši karališkoji pora turėjo tiktai vieną vienintelį vaiką, princesę 
Andželiką, kuri tėvų, dvariškių ir savo pačios akims atrodė tikra 
tobulybė. Buvo šnekama, kad jos plaukai ilgiausi, akys didžiau- 


sios, liemuo liekniausias ir išvaizda pati maloniausia iš visų mer- 

NELABAI GRAKŠTI „PONYBĖ . 


ginų Paflagonijos valdose. Jos protas buvo skelbiamas net pra- 
nokstąs jos grožį ir guvernantės gėdindavo savo tinginius moki- 
nius, pasakodamos, ką sugeba princesė Andželika. Ji galinti iš 

natų pagroti sudėtingiausią muziką. Ji galinti atsakyti į bet kurį 
geografijos ar istorijos klausimą iš „Magnalio klausimyno'. Žino 
bet kurią Paflagonijos ar bet kurios kitos šalies istorijos datą. Mo- 
ka prancūzų, anglų, italų, vokiečių, ispanų, žydų, graikų, lotynų, 
kapadokų, trakų, egėjų ir pragarmėjų kalbas. Trumpai tariant ji 

STAI ŽIEŽARA, PIKČIURNA GRAFIENĖ. 


esanti nepaprastai protinga mergina. O jos guvernantė buvo rūs- 
čioji grafienė Žiežara. | 

Manau, iš šio paveikslo puikiai matyti, jog tai tikrai aukštos 
kilmės dama, ar ne? Atrodo tokia išdidi, jog mažiausiai gali palai- 


kyti karalaite, kurios giminė siekia net tvano laikus. Tačiau šios 


—— 
—— 


—————— 
———— 
————— . 
— 
—— 


| ——————— 
————————— 


| „— „5 
4 
= 
< - 
> 
ją 
- AŠ 
z Dad) k - 
V -*-- 
ASM aa a aaANS 
"NN 
' “ a 
R D 
“. 
- 79 
» 
[ 


ių IN 
I gahoi 
0. md“ 
ii 
did 22 


= 4 2 

AAS 

IL "= 
LAS “ M 


JS ss 


Alš 


Li 
) 


1 
, 
' Tr 


damos kilmė buvo ne aukštesnė už kitų nosis riečiančių poniučių 
ir visi protingi Žmonės šaipėsi iš jos juokingo pūtimosi. Tiesą sa- 
kant, ji buvo paprasčiausia tarnaitė pas karalienę, kai ši dar buvo 
tiktai princesė, o jos vyras — vyriausiasis liokajus. Tačiau po jo 
mirties, arba dingimo, apie kurį netrukus išgirsite, šioji ponia Žie- 

Ji PINKLES REZGA KIEKVIENĄ DIENĄ. 


žara meilikavimais ir pataikavimais tapo karalienės numylėtine, 
mat ši gana silpnavalė moteris ir suteikė jai titulą bei paskyrė 
dukters aukle. 

O dabar privalau papasakoti apie princesės mokslą ir protin- 
gumą, kuriuo ji taip garsėjo. Gudrumo Andželikai nestigo, tačiau 
ir tingumo turėjo per akis. Pagroti iš natų, tik pamanykit! Taip, ji 
mokėjo pagroti vieną kitą gabaliuką ir apsimesdavo matanti natas 
pirmą kartą; galėjo atsakyti į pustuzinį Magnalio klausimų, tačiau 
klausdamas būtinai turėjai žinoti, kuriuos klausimus jai pateikti; 
dėl kalbų, tai mokytojų ji turėjo įvairiausių, tačiau abejoju, ar ku- 
ria nors kalba gebėjo pasakyti daugiau negu vieną kitą frazę; O 
dėl jos siuvinėjimo ar piešimo, tai teisybė - ji galėdavo parodyti 
neblogų pavyzdžių, tačiau kas jų autorius? 

Taigi privalau atskleisti jums tiesą, o tam turiu grįžti gerokai į 
praeitį ir papasakoti apie fėją Juodlazdę. 


III 


APIE TAI, KAS BUVO FĖJA 
JuODLAZDĖ IR KITI 
SVARBŪS VEIKĖJAI 


Tarp Paflagonijos ir Pragarmėjos karalysčių gyveno paslaptin- 
ga asmenybė, tose šalyse žinoma kaip fėja Juodlazdė. Taip ji buvo 
vadinama dėl juodmedžio pagalio arba tiesiog lazdos, kurią visur 
nešiojosi: ja kartais jodavo į mėnulį, kitais reikalais arba šiaip dėl 
malonumo, su ja darydavo ir visus savo stebuklus. | 

Kai dar buvo jauna, burtininkavimo meno ją išmokė burtinin- 
kas tėvas, ir nuo to laiko ji vis lavino įgūdžius, lakstė su savo laz- 
da iš vienos karalystės į kitą, kur burtais apdovanodavo čia vieną 
karalaitį, čia kitą. Ji turėjo begales krikštavaikių karalaičių; dau- 

JuoDLAZDĖ — FĖJA, JI VISKĄ GALI, 


gybę blogų žmonių pavertė žvėrimis, paukščiais, girnų akmeni- 
mis, laikrodžiais, pompomis, batų šaukštais, skėčiais ir kitais keis- 
tais daiktais. Trumpai tariant, buvo pati smarkiausia ir garsiausia 
iš visų fėjų. | | 

Tačiau spėju, kad po dviejų ar trijų tūkstančių metų Juodlaz- 
dei visa tai nusibodo. O gal ji paprasčiausiai pagalvojo: „Kas iš 
to, kad šitą princesę užmigdysiu šimtui metų? Kad tam mulkiui 
prie nosies priauginsiu kraujinės dešros galą? Kad vienai mer- 
gaitei iš burnos pradės byrėti deimantai ir perlai, o kitai kristi 
rupūžės ir gyvatės? Ko gero, savo išmonėmis žalos padarau ne 
mažiau kaip naudos. Gal verčiau mesiu visus savo pokštus ir 
paliksiu, kad viskas klostytųsi savaime. Turėjau dvi jaunas 
krikštaduktes, karaliaus Savijaus žmoną ir hercogo Grobšto 
žmoną. Abi apdovanojau dovanomis, dėl kurių jos savo vyrams 
turėjo atrodyti žavingos ir išlaikyti tuos ponus ištikimus joms 
iki gyvos galvos. O ką gera mano Žiedas ir Rožė davė toms 
dviem moterims? Ničnieko. Kadangi vyrai tenkino visas jų už- 
gaidas, jos pasidarė kaprizingos, tingios, niūrios, išpuikusios, 
pradėjo manytis esančios nepaprastai gražios, nors jau buvo 
senos ir bjaurios. Žodžiu, jos tapo tiesiog juokingos! Kai nu- 
skrisdavau jų aplankyti, jos net imdavo mokyti mane, mane, fė- 
ją Juodlazdę, kuri žino visą burtų išmintį ir vienu lazdos mostu 
gali jas pačias paversti beždžionėmis, o jų deimantų vėrinius 
svogūnų pynėmis!“ 

Taigi ji užrakino savo knygas skrynioje, pasižadėjo daugiau 
niekada nebekerėti, o lazda naudojosi tiktai pasiramsčiuoti vaikš- 
čiodama. 

Taigi kai hercogo Grobšto Žmona susilaukė sūnelio (hercogas 
tuo metu buvo vienintelis kilmingas žmogus Pragarmėjoje), Juod- 
lazdė krikštynose nedalyvavo, nors ir buvo pakviesta. Ji tiktai nu- 


siuntė savo linkėjimus ir sidabrinę gal poros ginėjų tevertą lėkš- 


16 


APŽERGIA ŠLUOTĄ IR SKRAIDO PO ŠALĮ. 


telę kūdikiui. Maždaug tuo pačiu metu Paflagonijos karalienė irgi 
padovanojo karaliui sūnų ir sosto paveldėtoją: jaunojo karalaičio 
garbei buvo šaudoma iš patrankų, sostinėje įrengta iliuminacija ir 
prasidėjo nesibaigiančios puotos. Visi tikėjosi, kad fėja, kuri buvo 
pakviesta į krikštamotes, padovanos jam mažiausiai nematomąjį 
švarką, skraidantį žirgą, stebuklingą piniginę arba kokį kitą ver- 
tingą savo pagarbos ženklą, tačiau Juodlazdė tiktai priėjo prie 
vaikelio Kvatulino lopšio, kai visi juo žavėjosi ir gyrė jo tėvus ka- 
ralių su karaliene, ir pasakė: 

— Mano vargšas vaikeli, geriausia mano dovana tau bus trupu- 
tis nesėkmių. 

Tokie buvo jos žodžiai, labai nepatikę kūdikio tėvams, tačiau 
jie gana greit pasimirė, ir sostą užėmė Bulbio dėdė, kaip jau skai- 
tėme pirmame skyriuje. 

Nė kiek ne dosnesnė kaip Kvatulinui Juodlazdė pasirodė ir ta- 
da, kai buvo pakviesta į kitas krikštynas - vienturtės Pragarmėjos 
karaliaus Kavalfiorės dukters Rozalbos. Visiems besižavint mielos 
mergytės grožiu ir sveikinant tėvus fėja Juodlazdė be galo liūdnai 
pažiūrėjo į mergytę ir jos motiną ir pasakė: 

- Mieloji moteriške (mat fėja buvo labai draugiška ir su kara- 
liene kalbėjo kaip su paprasta skalbėja), mano mieloji moteriške, 
tie Žmonės, kurie dabar jums meilikauja, pirmieji nusigręš nuo 
jūsų, o šitai mažai mergytei bus geriausia, jei palinkėsiu trupučio 
nesėkmių. 

Tada ji palietė Rozalbą savo juodąja lazda, rūsčiai nužvelgė 
dvariškius, mostelėjo atsisveikindama karalienei ir lėtai išplaukė 
pro langą oran. 

Jai pasišalinus, iki tol baimės apimti ir tylėję dvariškiai ėmė 
kalbėtis: 

— Kokia bjauri fėja, - šnekėjo jie, - vien tik pavadinimas, kad 


fėja! Žinot, ji dalyvavo ir Paflagonijos karaliaus krikštynose, apsi- 


17 


NAUJAS VALDOVAS Į SOSTĄ SĖDO, 


metė daranti tai šeimai begales malonių, o pažiūrėkit, kas atsiti- 
ko - sostą iš princo atėmė jo dėdė. Ar mes leistume, kad iš mūsų 
mielosios princesės teises atimtų kokie nors priešai? Niekada, 
niekada, niekada! 

Ir visi pradėjo choru šaukti: 

— Niekada, niekada, niekada! 

O dabar pažiūrėkim, kaip tie gerieji dvariškiai parodė savo iš- 
tikimybę. Vienas karaliaus Kavalfiorės vasalų, neseniai minėtas 
hercogas Grobštas, sukilo prieš karalių, ir šis ėmėsi malšinti maiš- 
tininką valdinį. 

— Kas gali maištauti prieš mūsų mylimą ir šlovingą karalių! -— 
šaukė dvariškiai. - Kas gali drįsti jam priešintis? Fe! Jis yra nenu- 
galimas, neįveikiamas. Jis sugaus Grobštą ir uždarys kalėjiman, 
paskui pririš prie asilo uodegos, vedžios po miestą ir sakys: „Štai 
kaip Kavalfiorė elgiasi su maištininkais . 

Karalius leidosi malšinti Grobšto, o vargšė karalienė, kuri bu- 
vo labai drovi bei rūpestinga moteriškė, taip išsigando ir susirgo, 
jog greit numirė, prisakiusi savo pagalbininkėms rūpintis mažąja 
Rozalba. Šios, žinoma, prižadėjo rūpintis. Prisiekinėjo verčiau pa- 
čios mirsiančios, negu leisiančios, kad kas bloga atsitiktų prince- 
sei. Iš pradžių „Pragarmėjos rūmų žinios“ rašė, jog karalius prieš 
netikėlį maištininką laimėjo didelių pergalių; vėliau buvo praneš- 
ta, kad niekšiškasis Grobštas bėga; dar vėliau rašoma, kad kara- 
liaus armija netrukus pasivys maištininką. O galiausiai atėjo Ži- 
nia, kad karalius Kavalfiorė nugalėtas ir nužudytas jo didenybės 
karaliaus Grobšto Pirmojo. 

Tai išgirdę, pusė dvariškių tekini leidosi pareikšti savo pagar- 
bos naujam valdovui, kiti išsilakstė kas sau, pasigrobę visa, kas 
buvo rūmuose vertingiausia, o vargšelė mažoji Rozalba liko 
vienut viena. Ji trepsėjo iš vieno kambario į kitą ir verkdama 


šaukė: 

O vaRGšŠEI ROZALBAI NAŠLAITĖS BĖDOS. 


— Grafiene! Hercogiene! (Tačiau kadangi kalbėjo dar prastai, 
jai teišeidavo: „Lapiene! Uogiene!“) Atneškit man avienos padažą, 


mano karališkoji didenybė nori valgyti! Lapiene! Uogiene! 


Pagaliau ji atklydo į sosto menę, bet ir ten nieko nerado, pas- 
kui į pokylių menę, bet ir ten nė gyvos dvasios; tada nuėjo į tar- 
nų kambarį, bet ir tenai tuščia, pagaliau nulipo didžiaisiais laip- 
tais į koridorių, bet ir ten nieko nesutiko. Kadangi durys buvo 
praviros, išėjo į kiemą, paskui į sodą, iš jo į laukus, paskui į miš- 
ką, kur buvo pilna laukinių žvėrių, ir daugiau niekas apie ją ne- 
girdėjo! | 

Vėliau miške per karaliaus Grobšto medžioklę vyrai rado du 
liūtukus, žaidžiančius su jos pelerinos gabalu ir vienu batuku. 
Juk dabar karalius buvo Grobštas ir valdė Pragarmėją. 

ŽIEŽARIUI — BAUSMĖ BAISI, 


— Vadinasi, vargšelė princesė žuvusi, - pasakė jis. - Na, vadi- 
nasi, tokia jau lemtis, nieko nepakeisi. Ponai, prašau pietų! 
Vienas dvariškių paėmė batuką ir IeE]o į kišenę. Tad tiek ir 


teliko iš mažosios Rozalbos! 


IV 


Kaip JuoDLAZDĖ NEBUVO PAKVIESTA 
Į PRINCESĖS ANDŽELIKOS 
KRIKŠTYNAS 

Kai gimė princesė Andželika, jos tėvai ne tik nepakvietė Juod- 
lazdės į krikštynų pokylį, bet net davė durininkui griežtus nuro- 
dymus jos neįleisti, jeigu kartais sumanytų ateiti pati. To durinin- 
ko vardas buvo Žiežaris, ir toms pareigoms jis buvo paskirtas pa- 
ties karaliaus, kadangi buvo labai aukštas ir rūstus vyras, galintis 
užklydusiam prekeiviui ar nelauktam svečiui pasakyti: „Nėra na- 
mie“ , ir taip piktai, kad visi tuojau sprukdavo kuo toliau. Jis buvo 
vyras tos grafienės, kurios paveikslą neseniai matėme, ir visą lai- 
ką, kol jiedu būdavo kartu, ginčydavosi nuo ryto iki vakaro. Kaip 
greitai sužinosime, šis siaubūnas savo rūstybę rodė kiek per daž- 
nai. Kai Juodlazdė atėjo aplankyti princo ir princesės, kurie tuo 
metu kaip tik sėdėjo prie atviro svetainės lango, Žiežaris ne tik 
pareiškė jai, kad jų nėra namie, bet užsimojo užtrenkti duris, pa- 
rodė „nosį“ ir užriko: 

— Nešdinkis šalin, Juodlazde! Jau sakiau, kad tau nei panelės, nei 
ponaičio nėra namie! - Ir, kaip minėta, buvo beužtrenkiąs duris. 

Tačiau fėja lazda duris sulaikė, tada įniršęs Žiežaris šoko prieš 
ją su baisiausiais keiksmais ir užriko: 


— Gal tu manai, kad aš stypsosiu prie tų durų visą dieną? 

BET NEMĖGO JO VISI! 


— Tu stypsosi prie šių durų visą dieną ir visą naktį ir dar dau- 
gybę metų, - išdidžiai atsakė Juodlazdė. O Žiežaris žengė laukan 
kraipydamas savo storas blauzdas ir kvatodmas bei šaukdamas: 


— Cha cha cha! Tai skaniai pasijuoksiu! Cha cha... kas čia? Nu- 

Ir nuo to laiko liko nutilo! | 

Mat vos tik fėja mostelėjo prieš jį savo lazda, jis pasijuto beky- 
ląs aukštyn nuo žemės ir plevenantis priešais duris, paskui vidu- 
rius jam tarsi varžtas pervėrė, jis pajuto baisų skausmą ir liko pri- 
smeigtas prie durų. Jo rankos pakilo virš galvos, kojos kurį laiką 

Už šiIuRKŠTUMĄ IR PUIKYBĘ 


pašėlusiai mataravo, galop susirietė po pilvu ir jis pajuto, kaip jį 
visą ima šaltis, tarsi virstant metalu. Taigi ištaręs: „Oim“, jis am- 
žinai nutilo ir daugiau nepasakė nė žodžio. 

Jis iš tikro pavirto metalu, tiksliau sakant variu! Pačiu pa- 
prasčiausiu belstuku! Taip ir liko kaboti prikaltas prie durų pa- 

čiame vasaros karštyje, kol nudegė kone iki raudonumo, 0 pas- 
kui per speiguotas žiemos naktis taip sustiro, kad nuo varinės 
nosies nutįso varvekliai. Atėjęs paštininkas trankydavo juo, 
berniūkštis, atnešęs laišką, taip pat pyškindavo kiek turėdamas 
sveikatos. 

O kai karalius su karaliene (tuo laiku jiedu buvo princas ir 
princesė) tą vakarą grįžo pasivaikščioję, karalius pasakė: 

— Oho, brangioji, vadinasi, tu užsakei naują durų belstuką. 
Hm, iš veido jis labai panašus į mūsų durininką. Štai kas pasidarė 
iš to girtuoklio netikšos! 

Kartais ateidavo tarnaitė ir imdavo trinti jam nosį švitriniu 
popieriumi. O sykį, kai gimė princesės Andželikos jaunesnioji se- 
suo, ant jo buvo užmauta sena vaikiška pirštinė, kad svečiai per 

VIETOJE BELSTUKO KYBO! 


garsiai nebelstų; vieną vakarą keli jauni išdaigininkai pamėgino jį 
nuimti ir žiauriausiai baksnojo atsuktuvu. Galų gale karalienė su- 
simanė perdažyti duris ir meistrai žaliais dažais nutepė jam lū- 
pas, akis ir kone uždusino. Manau, kad jam užteko laiko atgailai 
už tai, kam buvo toks šiurkštus su fėja Juodlazde! 


O žmona jo labai ir negedėjo. Kadangi jis nuolat maukė alų 
smuklėje, be perstojo riejosi su Žmona, be to, buvo skolingas 
krautuvininkams, tai visi nusprendė, kad jis paprasčiausiai pa- 
bėgo ir iškeliavo Australijon arba Amerikon. O kai princas su 
princese nusprendė tapti karaliumi ir karaliene, jiedu išsikėlė iš 


savo senųjų namų ir niekas durininko daugiau nebeprisiminė. 


V 


KAIP PRINCESĖ ANDŽELIKA 
ĮSITAISĖ TARNAITĘ 


Vieną dieną, kai princesė Andželika buvo dar visai maža mer- 
gytė, ji ėjo per rūmų sodą su guvernante Žiežara, kuri laikė jai 
virš galvos skėtį, kad ant švelnaus veidelio neatsirastų strazdanų, 
o Andželika nešėsi bandelę, kuria ketino pamaitinti gulbes ir an- 
tis karališkajame tvenkinyje. 

Nepriėjusios tvenkinio juodvi sutiko tokią mažą juokingą 
mergaitę. Aplink jos putlų veiduką krito vešlūs ilgi plaukai, ir at- 
rodė, kad ji jau gana seniai nėra nei prausta, nei šukuota. Vilkėjo 
sena sudriskusia suknele ir buvo tik su vienu batuku. 

- Ei tu, apskurėle, kas tave čionai įleido? - paklausė Žiežara. 

— Duok man tą bandelę, - paprašė mergytė. - Aš labai alkana. 

— Alkana? Ką tai reiškia? - paklausė princesė Andželika ir ati- 
davė jai bandelę. 

KAIP PRINCESĖ ANDŽELIKA 


— Ak, princese! - pasakė Žiežara. - Kokia jūs gera ir jautri — 
tikras angelas! Matote, jūsų didenybės, - pasakė ji karaliui su ka- 
raliene, kurie tuo metu ėjo pro šalį kartu su savo sūnėnu princu 
Kvatulinu, - kokia gera yra princesė! Sode ji sutiko šitą mažą 
apiplyšėlę... net nežinau, kaip ji čionai pateko ir kodėl sargai jos 
nenušovė prie vartų!.. tai mieloji princesė atidavė jai visą savo 


bandelę! 


— Man ji nereikalinga, - atsakė Andželika. 

— Bet jūs vis tiek esat tikras angeliukas, - pasakė guvernantė. 

— Taip, aš tą Žinau, - atsakė Andželika. — Ei, klausyk, tu ap- 
skretėle, kaip tau atrodo, ar aš labai graži? 

Ir iš tiesų ji atrodė nepaprastai gražiai - vilkėjo pačia gražiau- 
sia savo suknele ir buvo su žavia skrybėlaite, plaukai dailiai sušu- 
kuoti. 

— Graži, gražutė! — sučiauškėjo mergytė, trepinėdama aplin- 
kui, juokdamasi, šokdama, kramtydama bandelę ir sykiu dai- 
nuodma: - Oi, skani minkšta banda, kad ji baigtųs niekada! 

NAŠLAITĖLĘ SUSITIKO. 


Girdėdami tokią linksmą ir juokingą dainą, karalius su kara- 
liene ir Andželika su Kvatulinu ėmė smagiai juoktis. 

— Šokti ir dainuoti moku, - užtraukė mergaitė. — Šokti ir dai- 
nuoti moku, prikrečiu visokio juoko. 

Pabaigusi ji nubėgo prie gėlių lysvės, prisiskynė žiedų ir nusi- 
pynusi iš jų vainikėlį ant galvos ėmė taip gražiai ir smagiai šokti, 
kad visi negalėjo atsigėrėti. 

— Kas buvo tavo motina... kas tavo giminės, mergyte? - pa- 
klausė karalienė. 

Mergytė atsakė: 

— Liūtas brolis buvo vienas, o mama pikta liūtienė, esu plau- 
kus kaip iš pieno. 

Tada ji ėmė šokčioti savo vienu bateliu ir tuo nepaprastai vi- 
sus prajuokino. 

Tuomet Andželika pasakė motinai: 

— Mama, vakar iš narvelio pabėgo mano papūga, o žaislai visi 
jau nusibodo, todėl manau, kad šita juokinga purvina mergytė 
mane pralinksmins. Parsivesiu ją namo ir duosiu jai seną savo 
suknelę... 

— O, kokia jūs dosni, mieloji! - pasakė Žiežara. 

— „kurią buvau apsivilkusi jau daug kartų ir kuri man jau nu- 
sibodo. Mergytė galės būti mano tarnaitė. Ar eisi pas mane, pur- 
vinuke? 

Mergaitė ėmė ploti rankomis ir sučiauškėjo: 

— Kaipgi aš neisiu pas princesę panelę, juk gausiu pietus ir 
naują suknelę. 

Visi vėl ėmė juoktis, tada nusivedė mergytę namo į rūmus, O 
kai švariai numaudė, sušukavo ir užvilko princesės suknelę, tai 
pasidarė beveik tokia pat graži, kaip ir Andželika. Žinoma, An- 
dželika taip nemanė, nes šita jaunoji panelė buvo tikra, kad nėra 
pasaulyje kito tokio gražaus, gero ir protingo vaiko, kaip ji pati. 
Kad naujokė mergytė per daug neišpuiktų ir nesididžiuotų, po- 

SEIMININKEI GALVOJ TIK ŠOKIAI IR BALIAI, 


nia Žiežara paėmė jos senąją suknelę ir batuką ir padėjo į stiklinę 
dėže, o šalia prisegė kortelę, kurioje buvo parašyta: „Šitais drabu- 
žiais vilkėjo mažoji Betsinda, kai ją, benamę, priglaudė žavingoji 
ir gailestingoji karališkoji didenybė Princesė Andželika“. Tada už- 
rašė datą ir dėžę užrakino. 

Kurį laiką princesė labai mėgo Betsindą, nes ši linksmino ją 
dainomis, šokiais ir savo eilėraštukais. Bet vėliau princesė gavo 
dovanų beždžionę, paskui šuniuką, dar vėliau lėlę ir kur kas 
mažiau besidomėjo Betsinda, o ši tapo labai liūdna bei rami ir 
liovėsi dainuoti savo juokingas daineles, nes niekas jų nebesi- 
klausė. Kai ji kiek paaugo, buvo paskirta princesės Andželikos 
tarnaite ir nors jokios algos negaudavo, klusniai triūsė, adė dra- 
bužius, suko Andželikai plaukus, barama niekada nepyko ir vi- 
saip stengėsi savo šeimininkei įtikti: anksti kėlėsi, vėlai gulėsi, 
prireikus visada būdavo po ranka ir tapo išties puikia tarnaite. 
Kai princesė paaugo ir ėmė važinėti į svečius, Betsinda rengė ir 
puošė ją ne blogiau už patį geriausią siuvėją, nesiskųsdama nuo- 
vargiu ir visaip kitaip patarnaudama. Kai pas princesę ateidavo 
mokytojai, Betsinda sėdėdavo šalia ir klausydavosi; šitaip ji labai 
daug ko išmoko, nes buvo smalsi ir įdėmiai klausydavosi protin- 
gų mokytojų, nors jos šeimininkė tuo tarpu žiovaudavo arba gal- 
vodavo apie artėjantį pokylį. Kai ateidavo šokių mokytojas, Bet- 
sinda irgi mokydavosi kartu su Andželika, taip pat būdavo ir per 
muzikos pamokas, o vėliau, kai Andželika išeidavo į kokį nors 
pokylį ar pasilinksminimą, Betsinda kartodavo pianinu Andželi- 
kai užduotus dalykus. Kai būdavo piešimo pamoka, Betsinda dė- 
davosi į galvą visus pamokymus, tas pats būdavo ir per prancū- 
zų, italų ar kurios kitos kalbos pamokas - visko ji išmoko iš An- 
dželikos mokytojų. Kur nors išeidama vakare princesė sakydavo: 

— Mieloji Betsinda, jei nori, gali pabaigti mano pradėtą piešinį. 

— Gerai, panele, - atsakydavo Betsinda ir patenkinta sėsdavo 
prie stalo ir, tiesą sakant, ne pabaigdavo piešinį, o nupiešdavo jį 

(O PAMOKAS RUOŠIA JAI VARGŠĖ MERGELĖ. 


iš naujo. Pavyzdžiui, princesė pradeda piešti kario galvą ir tada ji 
atrodo šitaip: 

Bet kai 
ją 
užbaigia 
Betsinda, 
ji būna 
jau 
tokia, 


o kartais ir dar gražesnė. Vėliau princesė pasirašydavo po pieši- 
niu ir karalius su karaliene, visi dvariškiai, o labiausiai vargšas 
Kvatulinas žavėdavosi piešiniu ir sakydavo: „Na ir genijus ta An- 
dželika . Deja, turiu pasakyti, kad taip būdavo ir su Andželikos 
siuvinėjimais bei kitais dalykais, ir Andželika pati pradėjo many- 
ti, kad visi tie pagyrimai tikrai priklauso jai. Ji galvojo, kad visam 
pasauly nėra kitos tokios gabios merginos ir nėra jaunikaičio, ku- 
ris būtų jos vertas. O Betsinda tų visų pagyrų negirdėjo, tad visai 
nerietė nosies, ir toliau buvo dėkinga bei maloni mergaitė, daran- 
ti viską, kad tik įtiktų savo šeimininkei. Dabar jūs jau tikriausiai 
matote, kad Andželika turėjo nemažai ydų ir anaiptol nebuvo to- 


kia stebuklinga, kaip visi aplinkui jai tvirtino. 

KAIP PRINCAS TUŠČIAI LEIDO LAIKĄ KASDIENĄ; 


VI 


APIE PRINCO KVATULINO ELGESĮ 


Dabar pakalbėkime apie princą Kvatuliną, Paflagonijos valdo- 
vo sūnėną. Antrame skyriuje jau sakėme, kad jis buvo visai pa- 


tenkintas tuo, jog turi gerą apsiaustą, pinigų kišenėje, kuriuos iš 

geros širdies dalino draugams, ir nė kiek nesigailėjo, kad negavo 
sosto ir skeptro, - mat buvo lengvo būdo jaunikaitis, visai nelin- 
kęs į didelius mokslus ar politiką. O jo mokytojas tuo irgi buvo 
patenkintas. Kvatulinui nepatiko nei kalbos, nei matematika, ir 


Paflagonijos lordas kancleris Pedantinas nepatenkintas raukėsi, 

Juk TAIP PAGENDA VAIKAS KIEKVIENAS. 


kad princui visai nerūpi nei Paflagonijos įstatymai, nei konstitu- 
cija. Tačiau karaliaus eiguliams ir medžiotojams princas atrodė 
itin gabus mokinys, šokių mokytojas irgi tvirtino, kad Kvatulinas 
yra labai uolus ir kuo stropiausias. Biliardo stalo lordo atsiliepi- 


mai apie Kvatulino meistriškumą irgi buvo kuo geriausi. Taip pat 

manė ir Teniso aikštelės grafas. Na, o Sargybos viršininkas ir 
Fechtavimo mokytojas, garbingas ir narsusis Kirtonas Galvašnio- 
vas prisiekinėjo, kad nuo to laiko, kai nudūrė Pragarmėjos gene- 
rolą, baisūną Niūroną, dar nematė kito tokio gero fechtuotojo, 
kaip princas Kvatulinas. 
Manau, kad nepalaikysite blogu dalyku to, jog princas ir prin- 
cesė vaikščiodavo po rūmų sodą ir princas labai mandagiai bu- 
čiuodavo princesei ranką. Visų pirma, jie buvo pusbroliai, antra — 


sode vaikščiodavo karalienė (jūs jos nematote, nes yra už me- 
džio), o jos didenybė visada norėdavo, kad Andželika su Kvatuli- 


nu susituoktų. To norėjo ir pats Kvatulinas, kartais to norėdavo ir 
Andželika, nes pusbrolis jai atrodė labai gražus, drąsus ir kilnios 
širdies, tačiau juk mes žinome, kad ji buvo labai protinga ir labai 

TOKS TAMSUOLIS JIS UŽAUGO, 


mokyta, o vargšas Kvatulinas nemokėjo nieko ir neturėjo apie ką 
su ja kalbėtis. Sakykim, žiūri jiedu į žvaigždes, o ką Kvatulinas iš- 
manė apie dangaus kūnus? Kartą, kai jiedu šiltą vakarą stovėjo 
balkone, Andželika pasakė: 


- Štai Lokys*. 

— Nebijok, Andželika, tegu ateina nors ir dešimt lokių, aš juos 
visus nudėsiu ir neleisiu tavęs skriausti. 

— Ak tu, kvailiuk! — atsakė ji. - Tu esi labai geras, tik nelabai 
protingas. 

Kai jiedu imdavo apžiūrinėti gėles, Kvatulinas pasirodydavo 


ničnieko neišmanąs apie botaniką ir net negirdėjęs apie Linėjų. 


* Taip Anglijoje vadinami Grįžulo Ratai (vert. past.). 

KAD PRINCESEI NEBE DRAUGAS. 


Aplink skraidė drugeliai, tačiau Kvatulinas ir apie juos nieko ne- 
išmanė, nes entomologija jam buvo tokia pat svetima kaip man 
algebra. Taigi patys suprantate - nors Andželikai ir patiko Kvatu- 


linas, ji smerkė jo tamsumą. O gal ji tiesiog per daug vertino savo 

pačios žinias, tačiau pernelyg gera nuomonė apie save yra dauge- 
lio Žmonių yda, būdinga tiek vyrams, tiek moterims, nepriklauso- 
mai nuo amžiaus. Na, o kadangi aplink kitų jaunikaičių nebuvo, 
tai Andželika visai apsiprato su pusbroliu. 

Karalius Narsulonas buvo silpnos sveikatos ir taip mėgo ska- 
nius pietus (juos virdavo prancūzas virėjas Guliašonas), kad nie- 
kas nesitikėjo, jog jis gyvens ilgai. Tačiau ministrą pirmininką Pa- 
dilbį ir senąją Žiežarą apėmė baimė, kad karaliui gali kas nors at- 

Ji, VARGŠELĮ, VISI PEIKIA, 


sitikti. Mat Padilbys ir grafienė galvojo šitaip: „Kai princas Kvatu- 
linas ves savo pusseserę ir sės į sostą, tada mes atsidursime tikrai 
nepavydėtinoje padėty - juk taip jį skriaudėme. Beregint neteksi- 
me visų savo pareigų. Žiežara turės atsisakyti savo brangakme- 
nių, nėrinių, uostomųjų dėžučių, žiedų ir laikrodžių, kurie pri- 


klausė karalienei Kvatulino motinai. Padilbys gaus grąžinti į iždą 


|| 


du šimtus septyniolika tūkstančių milijonų devynis šimtus aštuo- 
niasdešimt septynis tūkstančius keturis šimtus trisdešimt devynis 
svarus trylika šilingų ir šešis pensus, kurie buvo palikti princui 
Kvatulinui jo vargšo mielojo tėvo. Taigi grafienė ir ministras pir- 
mininkas nekentė Kvatulino už tai, kad kadaise jį patys nuskriau- 
dė, ir norėdami prieš jį nuteikti karalių, karalienę bei princesę, 
sugalvojo apie vargšą jaunuolį šimtus įvairiausių bjaurių gandų: 
kad jis yra toks tamsus, jog nesugeba ištarti paprasčiausių Žo- 
džių, Narsuloną rašo kaip Nasruloną, Andželiką taria kaip On- 


dželiką, kad per pietus geria per daug vyno ir nuolat tūno arkli- 

SMEIŽIA, JUODINA IR KEIKIA. 


dėse su arklininkais, kad turi labai daug skolų siuvykloje ir pyra- 
gaičių parduotuvėje, kad bažnyčioje dažnai užmiega, kad ne sykį 
buvo užkluptas su tarnais lošiant kortomis. Karalienė ir pati mė- 
go lošti kortomis, o karalius irgi užsnūsdavo bažnyčioje bei ne- 


vengdavo persivalgyti ar persigerti, o jeigu Kvatulinas ir buvo 

šiek tiek skolingas už tortus, tai norėčiau paklausti, kas jam buvo 
skolingas du šimtus septyniolika tūkstančių milijonų devynis 
šimtus aštuoniasdešimt devynis tūkstančius keturis šimtus trisde- 
šimt devynis svarus trylika šilingų ir šešis pensus? Mano many- 
mu, pavyduoliams ir paskalų nešiotojams verčiau reikėjo pasižiū- 
rėti patiems į save. Visos tos paskalos ir šmeižtai paveikė princesę 
Andželiką, kuri tuoj ėmė žiūrėti į pusbrolį kur kas šalčiau, paskui 


pradėjo šaipytis iš jo dėl kvailumo ir galiausiai tiesiog niekinti 

AK, KOKSAI GRAŽUS JAUNUOLIS! 


dėl prastų draugų. Per rūmų balius ir pokylius ji ėmė elgtis su 
vargšu Kvatulinu taip šiurkščiai, kad šis susirgo, atgulė lovon ir 
liepė pašaukti daktarą. 

Jo didenybė karalius Narsulonas, kaip girdėjome, turėjo savų 
priežasčių nemėgti sūnėno ir tiems naiviems skaitytojams, kurie 
paklaus: „Už ką?“, patarsiu (su mielųjų tėvelių leidimu) pasiskai- 
tyti Šekspyro puslapius, kur jie sužinos, už ką karalius Džonas 
nemėgo princo Arturo. Na, o karalienė, būdama užmarši, Kvatuli- 
ną prisimindavo tik tada, kai šis pasimaišydavo jai akyse. Be kor- 
tų lošimo ir pokylių, jai mažai kas terūpėjo. 

Pasakysiu tik tiek, kad du piktavaliai, kurių vardų daugiau ne- 
minėsime, pageidavo, kad rūmų daktaras Tabletalis kuo greičiau 
nunuodytų Kvatuliną, tačiau kad ir kiek daktaras nuleidinėjo li- 
goniui kraują ir girdė visokiom bjaurastimis, princas tik kelis mė- 
nesius išgulėjo savo kambaryje ir pasidarė liesas kaip kartis. 

Jam taip leisgyviam begulint, į Paflagonijos rūmus atvyko gar- 
sus dailininkas, pavarde Tomasas Lorensas, asmeninis kaimynės 
Pragarmėjos karaliaus dailininkas. Tomasas Lorensas nutapė vi- 
sus dvariškius, ir visi buvo patenkinti jo darbais, mat jo paveiks- 
luose net grafienė Žiežara atrodė jauna, o Padilbys visai linksmas 
ir geraširdis. 

— Jis labai stengiasi įtikti, - šnekėjo kai kurie žmonės. 

— Ne! - atkirsdavo princesė Andželika. - Manęs niekas negali 
apgauti, tačiau mano portretas vis tiek dar nėra pakankamai gra- 
žus. Negaliu klausytis, kaip nepelnytai niekinamas genijus, ir tu- 
riu viltį, kad mano gerasis tėtis pakels Lorensą į Agurko ordino 
riterius. 

Nors visi dvariškiai tvirtino, jog princesė Andželika piešia taip 
gražiai, kad tiesiog juokinga būtų imti piešimo pamokas, ji užsi- 
spyrė mokytis pas jį, ir buvo tiesiog nuostabu, kad jos paveikslai, 


tapyti jo studijoje, būdavo nepaprastai gražūs! Vieni jų buvo per- 

KuR JIS BUVO IKI ŠIOLEI? 


kelti į „Grožio knygą“, kiti už didžiules sumas parduoti labdaros 
turguose. Be abejo, po tais paveikslais buvo jos parašai, tačiau 
man aišku, kas juos nupiešė - šis tobulas dailininkas, kurio tikslas 
buvo ne vien išmokyti Andželiką piešti. 

Vieną dieną Lorensas parodė princesei jauno vyro su šarvais 
portretą, jo plaukai buvo šviesūs, akys nepaprastai gražiai mėly- 
nos, 0 žvilgsnis svajingas ir įdomus. 

— Mielas sinjore Lorensai, kas jis toks? - paklausė princesė. 

— Dar nesu mačiusi tokio gražaus vyriškio, - pareiškė grafienė 
Žiežara (senoji ragana). 

- Čia yra, - pasakė dailininkas, - ponia, čia yra nupieštas ma- 
no šaunusis jaunasis šeimininkas jo karališkoji didenybė Bulbis, 
Pragarmėjos princas, Begaltolibėjos kunigaikštis, Snūduvijos mar- 
kizas ir Didžiojo arbūzo ordino kryžiaus riteris. Ant jo narsios 
krūtinės kaip tik ir žiba Arbūzo ordinas, kurį jo karališkoji dide- 
nybė gavo iš savo didžiojo tėvo jo didenybės karaliaus Grobšto 
Pirmojo už narsumą Tarabumbijos mūšyje, kai jis savo paties ka- 
rališka ranka nužudė Milžinijos karalių ir du šimtus vienuolika 
milžinų iš tų dviejų šimtų aštuoniolikos, kurie saugojo tą karalių. 
Kiti buvo nukauti narsiosios Pragarmėjos armijos po atkaklaus 
mūšio, kuriame mūsiškiai smarkiai nukentėjo. 

„Koks šaunus princas! - pagalvojo Andželika. - Toks narsus... 
toks ramus... toks jaunas... tikras didvyris!“ 

— Jis yra tobulas ir sykiu narsus, - pasakojo toliau dailinin- 
kas. - Puikiai moka visas kalbas, gražiai dainuoja, groja visokiais 
instrumentais, kuria operas, kurios iš eilės tūkstantį naktų buvo 
vaidinamos Pragarmėjos karališkajame teatre, be to, balete yra 
šokęs karaliui su karaliene. Ten jis atrodė toks gražus, kad jo pus- 
seserė Apvalazijos karaliaus duktė iš meilės jam numirė vietoje. 

— Kodėl jis negalėjo vesti vargšės prinčesės? - atsidusdama pa- 


klausė Andželika. 


KAIP PIEŠI TU, PATAIKŪNĘ, 


— Kadangi jie buvo pirmos eilės pusbroliai ir santuoką draudė 
bažnyčia, - atsakė dailininkas. - Be to, jaunasis princas jau buvo 


pažadėjęs savo širdį kitai. 


— Kam? - paklausė Andželika. 

— Man draudžiama paminėti tos princesės vardą, - atsakė dai- 
lininkas. 

— Bet gal galit pasakyti nors pirmą to vardo raidę? - sušnibž- 


dėjo princesė. 

ŽVELK Į SIELĄ, NE Į KŪNĄ! 


— Prašau jūsų karališkąją didenybę spėti, - pasiūlė Lorensas. 

— Ar ta raidė U? - paklausė Andželika. 

Dailininkas atsakė, kad ne U; tada ji paklausė, ar ne V; paskui 
ar ne Z., paskui, ar ne Ž, ir galiausiai ėmė eiti per visą abėcėlę at- 
gal. Kai priėjo prie D ir ši raidė taip pat nebuvo atspėta, princesė 
labai susijaudino; kai ištarė C ir vėl neatspėjo, dar labiau susiner- 
vino, kai ištarė B ir vėl nepataikė, paprašė auklę: 

- Mieloji Žiežara, paskolinkit man savo uostomąjį buteliuką, - 
ir priglaudusi galvą grafienei ant peties vos girdimai sušnibždė- 
jo: - Sinjore, nejaugi gali būti, kad ta raidė A? 

— Taip, tai yra A, ir nors karališkoji didenybė man yra įsakiusi 
neminėti jūsų karališkajai didenybei vardo tos princesės, kurią jis 
karštai, nuoširdžiai ir iš visos širdies myli, tačiau aš galiu parody- 
ti jums jos portretą, - atsakė gražbyliautojas. Paskui nusivedė 
princesę prie paauksuoto rėmo ir nuėmė nuo jo skraistę. 

O Dieve! Tame rėme buvo veidrodis, ir Andželika jame pama- 


tė savo pačios veidą! 


VII 


Kaip KvATULINAS SUSIPYKO 
su ANDŽELIKA 


Pragarmėjos karaliaus rūmų dailininkas grįžo į savo valdovo 
namus ir parsigabeno daugybę piešinių, kuriuos nupiešė Paflago- 
nijos sostinėje (jūs, mielieji, be abejo, žinote, kad toji sostinė va- 
dinasi Blombodinga), tačiau iš visų tų piešinių gražiausias buvo 
Andželikos portretas, kurio pasižiūrėti plūdo visi Pragarmėjos 
kilmingieji. Karalius tuo darbu buvo taip patenkintas, kad net ap- 
dovanojo dailininką Arbūzo ordinu (šešto laipsnio). 

IR JOKIA ČIA PASLAPTIS BAISI — 


Karalius Narsulonas dailininkui Tomasui irgi atsiuntė savo 
Agurko ordiną ir gana didelę pinigų sumą, nes būdamas Blombo- 
dingoje šis nutapė karalių, karalienę bei visus Blombodingos kil- 
minguosius, tapo čia pačiu populiariausiu dailininku ir tuo su- 
kėlė pavydą visiems Paflagonijos dailininkams, nes karalius jiems 
rodydavo paliktąjį princo Bulbio portretą ir klausdavo: 

— Kuris iš jūsų galite nutapyti tokį portretą? 

Portretas kabojo karališkojoje menėje virš bufeto, ir princesė 
Andželika ruošdama arbatą galėdavo visada į jį žiūrėti. Kasdien 
jis atrodė jai vis gražesnis ir gražesnis, o princesei taip patikdavo 
juo grožėtis, kad ne sykį apliedavo arbata staltiesę, o karalius su 
karaliene tik susimirksėdavo, linguodavo vienas kitam galvomis 
ir sakydavo: 

— Nagi pažiūrėsim, kuo visa tai baigsis. 

Tuo metu Kvatulinas nusilpęs kaip lapas gulėjo savo kambary, 
nors lyg klusnus vaikas gėrė visus baisius daktaro paskirtus vais- 
tus; manau, kad taip darote ir jūs, kai susergate ir mama pakvie- 
čia jums daktarą. Kvatuliną telankė vien tarnaitė Betsinda, kuri 
sutvarkydavo jo miegamąjį ir svetainę, atnešdavo jam avižinės 
košės, šildykle pašildydavo lovą. Tiesa, retsykiais ateidavo ir Kva- 
tulino draugas sargybos kapitonas, tačiau jis dažniausiai būdavo 
užsiėmęs paradais. 

Kai mažoji tarnaitė ateidavo pas Kvatuliną rytą arba vakare, 
jis klausdavo jos: 

- Betsinda, Betsinda, kaip gyvena princesė Andželika? 

Ir Betsinda atsakydavo: 

— Princesė gyvena labai gerai, dėkoju, pone. 

Tada Kvatulinas atsidusdavo ir pagalvodavo: „Jei sirgtų An- 
dželika, tai 1š negyvenčiau gerai“. 

Tada Kvatulinas klausdavo: 


— Betsinda, ar šiandien Andželika teiravosi apie mane? 

MĖGSTAM PAFLIRTUOT VISI. 


Ir Betsinda atsakydavo: 

— Ne, mano pone, šiandien nesiteiravo. 

Arba: 

— Kai su ja mačiausi, labai atsidėjusi skambino pianinu. 
Arba: 

— Ji rašė kvietimus į pokylį ir su manimi nesikalbėjo. 


Arba dar kaip nors kitaip pateisindavo Andželiką, nesakyda- 
ma tikros teisybės, mat buvo labai geros širdies ir labai nenorėjo 
užgauti princui Kvatulinui širdies, o kai leido daktaras, atnešė 
jam iš virtuvės keptos vištienos ir uogienės ir Kvatulinas ėmė pa- 
lengva taisytis, girdėdamas, kad „pati princesė savo rankomis iš- 


virė Kvatulinui uogienės ir padarė duonos padažo. 

(O) NUO MEILĖS APŽAVŲ APAKĘ, 


s709 o) 9) we 


Tokie žodžiai Kvatulinui smigo giliai į širdį ir buvo geresni už 
vaistus: jis sušlamštė visą uogienę, sukirto visą vištą, nepalikda- 
mas neapgraužtos nė šlaunelės, nė sparnelio, nė šonkaulėlio ir 
dėkodamas savo mielajai Andželikai. O galop pasijuto toks svei- 
kas, kad apsirengė ir nulipo apačion ir svetainėje sutiko, kaip ma- 
not, ką? Ogi Andželiką. Visi kėdžių apvalkalai buvo nuimti, 
šviestuvai atidengti, damasto užuolaidos atitrauktos, rankdarbiai 
nuo stalų išnešti, vietoj jų pridėta gražiausių albumų. Andželikos 
plaukai buvo sugarbanoti suktukais. Trumpai sakant, buvo ren- 
giamasi pokyliui. | 

— O Dieve, Kvatulinai! - sušuko Andželika. - Kaip tu apsiren- 
gęs! Kaip tu atrodai! 

— Taip, mieloji Andželika, aš nulipau žemyn, nes šiandien ge- 
rokai sustiprėjau nuo tavo paukštienos ir uogienės. 

— Apie kokią paukštieną ir uogienę tu čia kalbi? - paklausė 
Andželika. - Pirmą kartą girdžiu. 

— Na... na, argi ne tu pati man atsiuntei vištienos ir uogienės, 
mieloji Andželika? 

— Aš atsiunčiau? „Mieloji Andželika ? Tai jau ne, mielasis Kva- 
tulinai, — atsakė ji šaipydamasi. - Aš buvau labai užsiėmusi — 
tvarkiau kambarius ir ruošiau juos jo karališkajai didenybei Pra- 
garmėjos princui, kuris atvyksta į mano tėvo rūmus. 

— Pragarmėjos... ppprincas! - su baime aiktelėjo Kvatulinas. 

— Taip, Pragarmėjos princas, - atsakė Andželika mėgdžioda- 
masi. - Esu tikra, kad tu net negirdėjai tokios šalies. Apie ką tu iš 
viso esi girdėjęs? Garantuoju, kad net nežinai, ar Pragarmėja yra 
prie Raudonosios jūros, ar prie Juodosios. 

— Ne, žinau, prie Raudonosios, - atsakė Kvatulinas, o princesė 
ėmė kvatoti ir pasakė: 

— Ak tu, neišmanėli! Tu toks tamsus, kad net netinki bendrauti 
su žmonėmis! Teišmanai tik apie arklius ir šunis ir gali valgyti tik- 


tai valgykloje drauge su mano tėvo karaliaus netašytais karei- 

LEKIAM KAIP UGNIN PLAŠTAKĖS. 


viais. Ir nežiūrėk taip nustebęs į mane, verčiau eik persirenk ge- 
resniais rūbais ir pasiruošk sutikti princą, o man leisk baigti tvar- 
kyti svetainę. 

— Ak, Andželika, Andželika, aš nemaniau, kad tokia esi. Tu ne 
šitaip kalbėjai, kai sode padovanojai man šitą žiedą, o aš tau pa- 
dovanojau savąjį ir tu man dar davei šitą bu... 

Kas buvo šitas bu..., mes niekada nesužinosime, nes Andželika 
piktai sušuko: 

— Eik šalin iš mano akių, netašytas akiplėša! Kaip drįsti pri- 
minti man savo išsišokimus? O tas tavo pigus blizgutis žiedelis... 
tai štai, kur jam vieta. 

Ir užsimojusi išmetė žiedą pro langą. 

— Tai mano mamos vestuvių žiedas! - sušuko Kvatulinas. 

— Man visai nesvarbu, kieno jis vestuvių! - suriko Andželika. — 
Kas jį ras, tą galėsi ir vesti, jei tai bus moteris, tačiau manęs vesti 
nė nesvajok. Ir grąžink man mano žiedą. Negaliu pakęsti žmonių, 
kurie giriasi, ką kam dovanojo. Žinau žmogų, kuris visus mano 
pirštus apmaustys žiedais, ne taip kaip tu — vienintelį sudilusį 
žiedelį, tevertą penkių šilingų! 

Tačiau Andželika nežinojo, kad Kvatulino dovanotasis žiedas 
buvo stebuklingas: jei jį mūvi vyriškis, tai jį įsimyli visos mote- 
rys, o jei mūvi moteris, tai ją įsimyli visi vyrai. Kvatulino motina 
karalienė, visai paprasta moteriškė, kol mūvėjo šitą žiedą, buvo 
visų dievinama, o jai susirgus tėvas tiesiog džiūte džiūvo. Bet kai 
ji pasišaukė mažąjį Kvatuliną ir užmovė žiedą jam, karalius Savi- 
jus ėmė Žmonos bemaž nebepaisyti ir visą savo meilę nukreipė į 
Kvatuliną. Kol jis turėjo žiedą, buvo visų mylimas, tačiau kai dar 
vaikystėje padovanojo jį Andželikai, visi ėmė dievinti ją, o pa- 
čiam Kvatulinui, kaip žmonės sako, teko pasitraukti šešėlin. 

— Taip, - toliau nedėkingai šaipėsi Andželika, - aš gerai Žinau, 
kas mano pirštus apmaustys žiedais, ir daug geresniais negu tas 
tavo bevertis niekutis. 

O BE ŽIEDO STEBUKLINGO — 


— Na ir gerai, panele! Galit atsiimti savo žiedą! - atsakė Kvatu- 
linas, sužaibavęs į ją akimis, o paskui tarsi naujai praregėjęs su- 
šuko: — Cha! Didelio čia daikto! Nejaugi čia toji pati moteris, ku- 
rią aš visą savo gyvenimą mylėjau? Nejaugi buvau toks kvailas, 
kad galėjau atkreipti į jus dėmesį? Juk... tiesą sakant... jūs mažu- 
mą kuprota! | 

— Ak tu, niekše! - suriko Andželika. 


--eo 


— O geriau įsižiūrėjus, tai jūs... jūs dar ir Žvaira. 

— Ak! - sušuko Andželika. | 

— Ir dar jūsų plaukai rudi... ir išberta tymų... ir kas dar? Nagi 
trys dantys dirbtiniai... ir viena koja trumpesnė! 

— Tu galvijas, tu galvijas, tu!.. - šaukė Andželika pastvėrusi iš 
Kvatulino žiedą, o kita ranka du ar tris kartus sudavė jam per 
veidą; būtų ir plaukus nuo galvos nurovusi, jeigu jis nebūtų pra- 
dėjęs juoktis ir šaukti: 

— Oi, pasigailėk, Andželika! Nerauk man plaukų, skauda! Ma- 
nau, kad be jokio rovimo ir žirklių galėtum nusiimti savuosius! Oi 
oi oi, cha cha cha, chi chi chi! 

ANDŽELIKOS GROŽIS DINGO! 


Jis kone užduso iš juoko, o ji - iš pykčio. Tuo metu kambarin 
įėjo išsipustęs pirmasis kamerheras grafas Gambabelis ir nusilen- 
kęs pasakė: 

— Karališkoji šviesybe, jų didenybės kviečia jus į Rožinę salę, 


kur laukia atvykstant Pragarmėjos princo. 


VIII 


KAIP ZIEŽARA RADO STEBUKLINGĄ ŽIEDĄ 
IR RŪMUOSE APSILANKĖ 
PRINCAS BuULBIS 


Prieš princo Bulbio apsilankymą sujudo sukruto visi rūmai: 
visiems buvo liepta pasipuošti geriausiais rūbais, tarnams įsakyta 


apsivilkti šventines livrėjas, lordas kancleris užsidėjo geriausią 

TRIMITAI IR MAN SU TAVIM SKARDĖTŲ, 


peruką, kareiviai apsisiautė naujomis skraistėmis. Žinoma, ir Žie- 
žara be galo džiaugėsi, gavusi progą parodyti visus savo apdarus. 
Ji ėjo į rūmus patarnauti jos šviesybei, tik staiga pamatė kažką ži- 


bant ant grindinio ir tučtuojau paliepė savo pažui, nešančiam 

šleifą, paimti tą daiktą ir paduoti jai. Jos pažas buvo bjaurus ne- 
ūžauga su patrumpintu mirusio tarno švarku, kuris jam buvo 
ankštas. Tačiau kai jis paėmė žiedą, nes kaip tik žiedas ten ir bu- 
vo, ir ėmė nešti savo poniai, jis jai pasirodė panašus į mažą kupi- 
doną. Žiedas buvo paprastas ir toks mažas, kad netilpo nė ant 
vieno jos piršto, tad Žiežara įsidėjo jį kišenėn. 

JEi ANT GALVŲ KARŪNOS SPINDĖTŲ. 


— Ak, ponia! - pasakė berniukas. — Kokia... kokia graži jūs 
šiandien atrodot! 

„Tu irgi, Džeki“, - norėjo pasakyti ji, tačiau pažiūrėjo apačion 
ir pamatė... kad jis joks gražuolis, o tas pats berniūkštis morkos 
spalvos plaukais, koks buvo visą rytą. Tačiau pagyrimai esti vi- 
sada malonūs, kad ir sakomi paties negražiausio vyro ar ber- 
niuko, tad Žiežara liepė berniukui paimti jos šleifą ir kuo ge- 
riausiai nusiteikusi nuėjo toliau. Sargybiniai pasveikino ją su 
ypatinga pagarba. Kapitonas Galvašniovas jai einant pro sargy- 
bos būdelę pasakė: 

— Mano gerbiamiausioji ponia, jūs šiandien graži kaip an- 
gelas. 

Linkčiodama ir šypsodamasi Žiežara įėjo sosto menėn ir atsi- 
stojo už savo valdovo ir valdovės, kurie laukė Pragarmėjos prin- 
co. Princesė Andželika sėdėjo prie tėvų kojų, o už jų nugaros 
stovėjo princas Kvatulinas ir atrodė nepaprastai rūstus. Pragar- 
mėjos princas pasirodė lydimas savo paties kamerhero barono 
Fokpokuso ir juodaodžio pažo, kuris nešė jo nepaprasto grožio 
karūną! Apsirengęs jis buvo kelionės rūbais, plaukai kiek apsi- 
draikę. 

— Nuo pusryčių nujojau tris šimtus mylių, - pasakė jis, - mat 
taip nekantravau pamatyti prin... šiuos rūmus ir karališkąją Pafla- 
gonijos šeimą, kad persirengimui nenorėjau gaišti nė minutės, 
taip skubėjau pas jūsų didenybes. 

Kvatulinas, stovėdamas už sosto, paniekinamai nusijuokė, ta- 
čiau karališkoji šeima buvo taip susijaudinusi, kad to išsišokimo 
nepastebėjo. 

— Jūs mums mielas bet kokiais rūbais, - atsakė karalius. - Pa- 
dilby, kėdę jo karališkajai didenybei! 

— Jūs su bet kokia apranga atrodote karališkai, - pasakė An- 


dželika, maloniai šypsodamasi. 

Du PRINCULIAI SUSITIKO: 


— Bet jūs nematėt mano kitų apdarų! - pasakė princas. - Man 
derėtų juos apsivilkti, tačiau tas kvailas tarnas pamiršo paimti. 
Kas ten juokiasi? 

O juokėsi Kvatulinas. | 

— Aš juokiuosi, - atsakė Kvatulinas, - juk sakėte, jog taip sku- 
bėjot pamatyti princesę, kad neturėjot laiko persirengti, tačiau 
neseniai minėjot, kad kitų rūbų ir neturit. 

— O kas jūs toks esate? - rūsčiai paklausė princas Bulbis. 

— Mano tėvas buvo šios šalies karalius, o aš esu jo vienintelis 
sūnus, princas! - taip pat rūsčiai atsakė Kvatulinas. 

— Hmm! - labai nepatenkinti sumurmėjo karalius su Padilbiu. 
Tačiau karalius greitai susitvardė ir pasakė: —- Mielasis prince 
Bulbi, aš pamiršau jūsų karališkajai didenybei pristatyti savo 
brangųjį sūnėną, jo karališkąją didenybę princą Kvatuliną! Susi- 
pažinkite! Apsikabinkite! Kvatulinai, paduok jo karališkajai di- 
denybei ranką! 

Kvatulinas padarė kaip lieptas ir taip suspaudė Bulbiui del- 
ną, kad tam net ašaros ištryško. Padilbys tuo tarpu atnešė kėdę 
karališkajam svečiui ir pastatė ją ant karaliaus sosto pakylos. Ta- 
čiau pastatė ant pačio pakylos krašto, tad sėsdamas Bulbis nu- 
griuvo su visa kėde ir kelis kartus apsivertė, riaumodamas kaip 
bulius. O Kvatulinas pratrūko kvatotis kaip griausmas. Juokėsi 
ir visi kiti dvariškiai, mat nors pasirodęs princas nebuvo nė kiek 
juokingas, tačiau dabar, pakilęs nuo žemės, jis atrodė taip kvai- 
lai ir nevykusiai, kad niekas nepajėgė sulaikyti juoko. Į menę jis 
įėjo su rože rankoje, tačiau griūvant ši kažkur nukrito. 

— Mano rožė! Mano rožė! - sušuko Bulbis. Jo tarnas pripuolė ir 
padavė rožę, ir princas įsikišo ją į liemenės kilpą. Tada visi ėmė 
galvoti, kodėl jie juokėsi — juk jis anaiptol nėra juokingas. Na, 
storokas, nedidukas, plaukai rusvi, tačiau kaip princas ne toks 


jau ir blogas. 

SUSITIKĘ SUSIPYKO. 


Tuomet visi vėl susėdo ir ėmė kalbėtis - karališkieji asme- 
nys su karališkaisiais, Pragarmėjos kilmingieji su Paflagonijos 
kilmingaisiais, o Kvatulinas už sosto maloniai šnekučiavosi su 
Žiežara. Jis žiūrėjo į ją tokiomis meiliomis akimis, kad jai net 
širdis salo. 


— Ak, mielasis prince, - pasakė ji, - kaip jūs galėjot taip įžūliai 
kalbėti prie jų didenybių! Aš vos neapalpau. 

— Aš būčiau jus prilaikęs, - atsakė Kvatulinas žavėdamasis ja. 

— Kodėl jūs buvot toks žiaurus princui Bulbiui, mielasis prin- 
ce? - paklausė Žiežara. 

— Aš jo nekenčiu, - atsakė Kvatulinas. 

— Jūs jam pavydite, nes vis dar mylite Andželiką! - sušuko 
Žiežara ir prisidėjo prie akių nosinę. 

— Anksčiau mylėjau, bet dabar jau ne! - atsakė Kvatulinas. - Ji 
man tiesiog bjauri! Net jeigu ji būtų ir dvidešimties tūkstančių 
sostų paveldėtoja, aš jos vis tiek nekęsčiau ir niekinčiau. Tačiau 
kam kalbėti apie tuos sostus? Savojo aš netekau. Ir esu per sil- 
pnas jam susigrąžinti - esu vienas, neturiu jokio draugo. 

STAI IR BULBIS PASIPUOŠĘS, 


- Ak, nesakykite šitaip, brangusis prince! - sušuko Žiežara. 

— Be to, - tarė jis, - čia, už sosto, aš esu toks laimingas, kad sa- 
vo vietos nekeisčiau į jokius pasaulio sostus! 

— Apie ką judu ten plepatės? - paklausė karalienė, kuri buvo 
geros širdies, tiktai nepasižymėjo ypatingu protu. — Jau laikas 
persirengti pietums. Kvatulinai, parodyk princui Bulbiui jo kam- 
barį. Prince, jeigu jūsų garderobas netgabentas, mes mielai 
džiaugsimės jumis ir su šiais drabužiais. 

Kai princas Bulbis užlipo į savo miegamąjį, jo bagažas jau bu- 
vo ten - išpakuotas; atėjo jo kirpėjas, apkirpo, sušukavo ir sugar- 
banojo plaukus. Kai suskambo pietų varpelis, karališkoji šeima 
turėjo laukti dvidešimt penkias minutes, ir karalius, nepratęs prie 
tokių laukimų, buvo apsiniaukęs kaip debesis. O Kvatulinas visą 
tą laiką nesitraukė nuo Žiežaros, stovėjo šalia jos prie lango ir sa- 
kė komplimentus. Pagaliau tarnas paskelbė, jog ateina jo karališ- 
koji didenybė Pragarmėjos princas Bulbis, ir visi patraukė į val- 
gomąją menę. Pietautojų buvo nedaug - karalius su karaliene, 
princesė, kurią prie stalo vedė Bulbis, abu princai, grafienė Žieža- 
ra, ir ministras pirmininkas Padilbys ir dar Bulbio kamerheras. 
Galite neabejoti, kad pietūs buvo nuostabūs — tegu visi vaikai 
skaitytojai prisimena savo mėgstamiausią valgį ir gali būti tikri, 
jog tas valgis buvo ant šio stalo. 

Princesė visą laiką plepėjo su Pragarmėjos princu, kuris valgė 
gal net per daug ir akis nuo lėkštės pakėlė tik tada, kai Kvatuli- 
nas, dalindamas žąsį, tėkštelėjo jam į veidą gana daug įdaro ir 
pomidorų padažo. Kvatulinas nė nemanė jo atsiprašyti, tiktai nu- 
sijuokė, žiūrėdamas, kaip Bulbis šluostosi veidą ir žabo iškvėpin- 
ta nosine. O kai svečias pažiūrėdavo į jį, Kvatulinas tyčia nusi- 
sukdavo į kitą pusę. Kai vėliau Bulbis pasiūlė: „Prince Kvatulinai, 
gal galėčiau su jumis išgerti vyno taurę?', Kvatulinas tarsi negir- 


dėjo. Jis kalbėjosi ir žiūrėjo tiktai į grafienę Žiežarą, kuriai be 


48 


SĖST PRIE STALO PASIRUOŠĘS! 


galo patiko toks rodomas dėmesys; mat buvo tikra tuščiagarbė. 
O tuo metu, kai nesimeilino jai, Kvatulinas šaipėsi iš princo Bul- 
bio, ir taip garsiai, kad Žiežara nuolat kepšnojo jam vėduokle ir 


ramino: 

— Ak, koks jūs šaipūnas, prince! Juk jis gali išgirsti! 

— O man nesvarbu! - atsakydavo Kvatulinas. 

Laimė, karalius su karaliene nieko negirdėjo, nes karalienė tu- 
rėjo prastas ausis, o karalius buvo taip atsidėjęs maistui ir ryda- 
mas taip garsiai čepsėjo, kad nieko kito negirdėjo. Pavalgę kara- 


lius su karaliene užmigo savo kėdėse. 

PARAŠĄ NESKAITĘS DĖJAI! 


Tada Kvatulinas ėmė krėsti juokus su princu Bulbiu: pradėjo 
įkyriai vaišinti jį portveinu, likeriais, madeira, šampanu, konjaku 
ir alumi, o Bulbis nė neketino atsisakyti. Tačiau girdydamas sve- 
čią Kvatulinas ir pats gerokai prisiragavo, ir turiu pasakyti, jog iš- 
gėrė per daug. Kai abu jaunuoliai vėl prisijungė prie damų, jie 
jau garsiai ir šiurkščiai rėkavo bei malė visokiausias nesąmones. 
Ir tuojau pamatysime, kaip jiems brangiai kainavo šitoks nedoras 
elgesys! 

Bulbis atsisėdo prie pianino šalia jau skambinančios Andželi- 
kos ir ėmė pritardamas kaip koks vilkas stūgauti, paskui išliejo 
tarno atneštą kavą, be saiko juokėsi, pliauškė visokius niekus, ga- 
liausiai užmigo ir siaubingai užknarkė. Sakytum kuo tikriausia 
kiaulė! Tačiau ir dabar, kai drybsojo ant rausvos sofos, Andželikai 
jis atrodė pats gražiausias iš visų pasaulio vyriškių. Dėl šito, be 
abejo, buvo kalta stebuklinga rožė, kurią atlape turėjo Bulbis. Be- 
je, Andželika buvo ne pirmoji pasaulyje, kuri per kvailumą pelus 
palaikė grūdais! 

Kvatulinas, be abejo, sėdėjo šalia Žiežaros, kurios senas veidas 
jam atrodė vis gražesnis ir gražesnis. Ir jis sakė jai vis meilesnius 
komplimentus: jis dar nematęs tokios patrauklios moteriškės. Ji 
senesnė už jį? Et, niekis! Jis vis tiek norįs ją vesti! Tiktai ją! 

Ištekėti už sosto paveldėtojo! Čia tai bent proga! Gudruolė ra- 
gana greitai susirado popieriaus lapą ir parašė ant jo: „Šiuo pa- 
tvirtinu, kad aš, Kvatulinas, vienturtis Paflagonijos karaliaus Sa- 
vijaus sūnus, pasižadu vesti grafienę Barbarą Grizeldą Žiežarą, 
eskvairo velionio Dženkinso Žiežario našlę“. 

— Ką jūs ten rašote, mieloji Žiežute? — paklausė Kvatulinas, 
tuo metu sėdėjęs ant sofos prie rašomojo stalo. 

— Įsakymą, kurį jums tereikės pasirašyti, brangusis prince, dėl 
anglių ir antklodžių išdavimo vargšams - juk lauke taip šalta! Pa- 
žiūrėkit! Karalius su karaliene abu miega, todėl užteks ir jūsų di- 
denybės įsakymo. 

GAL GALVOJ TAU, BROLI, VĖJAI? 


Žiežara žinojo, kad Kvatulinas yra geros širdies, tad jis ne- 
delsdamas pasirašė raštą, ir patys galite įsivaizduoti, kaip Žiežara 
džiūgavo, įsidėjusi jį kišenėn. Galėjo stoti net prieš pačią karalie- 
nę, nes juk ji dabar teisėto Paflagonijos karaliaus žmona! Dabar ji 
net nesikalbės su tuo Padilbiu, juk tas jos nekenčiamas galvijas 
atėmė iš jos būsimo vyro karūną! 

Kai buvo atneštos žvakės, ji padėjo karalienei su princese nu- 
sirengti, tada nuėjo į savo kambarį ir pasiėmusi popieriaus lapą 
pradėjo praktikuotis pasirašinėti: „Grizelda Barbara, Paflagonijos 
karalienė“ ir visokius kitokius parašus, žodžiu, ruoštis tai dienai, 


kai taps karaliene! 


Iš KuR BETSINDA ŽINOTI GALI, 


Tana 


Kaip BETSINDA ATNEŠĖ ŠILDYKLĘ 


Kai Betsinda atėjo pas Žiežarą susukti jai plaukų, ši buvo taip 
gerai nusiteikusi, kad ėmė net girti mažąją tarnaitę. 

— Betsinda, vakar tu taip dailiai sušukavai man plaukus, o juk 
aš buvau tau žadėjusi dovanėlę. Štai tau penki šil... ne, verčiau 
imk šitą dailų žiedelį, kurį šį rytą... kurį šį rytą pamiršau užsi- 
mauti. 

Ir ji padavė Betsindai žiedą, kurį rado prie rūmų lango. Bet- 
sindai jis tiko kaip jos ir buvęs. 

KAS PER GALIA TO MAŽO ŽIEDELIO? 


— Jis panašus į žiedą, kurį mūvėjo princesė, - pasakė tarnaitė. 

- Nesąmonės, - atsakė Žiežara. - Aš jį jau kadų kadai turiu. 
Nagi, apkamšyk šilčiau antklodę. O dabar eik pas mieląjį Kvatuli- 
ną ir sušildyk jam šildykle lovą, juk matai, koks žvarbus vakaras, 
už lango siaučia pūga. Paskui išardysi mano žalią suknelę, paskui 
susiūsi mano kyką, paskui užadysi skylę mano šilkinėje kojinėje, 
na, o tada jau galėsi eiti miegoti, Betsinda. Tik nepamiršk rytą 
penktą valandą atnešti man puodelį arbatos. 

— Gal reikėtų sušildyti abiejų princų lovas, ponia? — paklausė 
Betsinda. 

Vietoj atsako iš Žiežaros pasigirdo tiktai tokie garsai: 

— Hurrrr... furrrrrr! Hrmmm... fūūūū! - mat ponia jau saldžiai 
knarkė. “ 

Jos kambarys, kaip žinia, buvo šalia karaliaus ir karalienės, 
greta dar ir princesės. Taigi gražioji Betsinda nuėjo į virtuvę žari- 
jų ir pridėjo jų į karališkąją šildyklę. 

Ji buvo labai gero būdo, linksma, mandagi ir tikrai graži mer- 
gaitė, tačiau tą vakarą, tikriausiai atrodė žavi kaip niekad, kadan- 
gi visos moterys tarnų kambaryje ėmė tiesiog pulti ją ir visaip už- 
gaulioti. Raktininkė pasakė, kad ji kvaila įžūli akiplėša, vyriausio- 
ji tarnaitė paklausė, kaip ji drįsta vaikščioti su kaspinais ir garba- 
nomis - juk tai nemandagu! Virėja (mat rūmuose buvo virėjas ir 
virėja) virtuvės tarnaitei pareiškė, kad ji šitoje pamaivoje nemato 
nieko gražaus! Tačiau vyrai, visi iki vieno: ir vežėjas, ir liokajus 
Džonas, ir pažas ir Pragarmėjos princo kamerdineris pašoko iš 
vietų ir pasakė: 

— Vaje! 

- Čia tai bent! 

— Ką aš matau! 

— O ciel!* 


Kas per gražuolė ta Betsinda! 


* O dangau! (Pranc.) 

Vos TIK BULBIS PASIPIRŠO, 


— Šalin rankas, jūs netašyti, nemandagūs stuobriai! - pasakė 
Betsinda, nueidama su žarijų pilna šildykle. Lipdama laiptais ji 
girdėjo, kaip jaunieji princai žaidžia biliardą. Pirma ji sušildė 
princo Kvatulino lovą, paskui nuėjo į princo Bulbio kambarį. 

Jai bebaigiant pasirodė ir pats princas. Vos pamatęs ją, šis ėmė 
šūkauti: 


— O! O! O! O! O! Kokia gražuooooooolė! Tikras aaaaaangelas! 
Tu nuostabiausia gėlė! Leisk man būti tavo bijūnu, tavo Bulbiu! 
Bėgam tučtuojau abu į dykumą! Dar niekada mano akys neregėjo 
tokios grakščios gazelės su tokiomis mėlynomis akimis. Tu grožio 
deivė, imk, imk mano širdį ir turėk! Būsiu tau ištikimas kaip ka- 
reivis. Būk mano! Būk mano! Būk Pragarmėjos princesė! Mano tė- 
vas karalius pritars šiai sąjungai, o dėl tos rudaplaukės Andželi- 
kos, tai man dabar ant jos nausispjauti! 

KvVATULINAS KAIP ĮNIRŠO! 


— Pasitraukit, jūsų karališkoji didenybe, ir būkit geras, eikit 
miegoti, - pasakė Betsinda su šildykle rankose. 

Tačiau Bulbis nenorėjo nurimti: 

— Ne, niekada, niekada! Savo širdžiai ramybę tegausiu, kai 
prie krūtinės tave priglausiu! Tu mano laimė, tu mano saulė! Ne- 
mielas be tavęs man šitas pasaulis! 

Ir taip jis kalbėjo toliau ir atrodė toks juokingas bei nevykęs, 
kad linksmoji Betsinda taip prispaudė prie jo šildyklę, kad šis jau 
visai kitokiu balsu suriko: 

— Ooooooiii! | 

Jis sukėlė tokį triukšmą, kad jį išgirdęs iš gretimo kambario iš- 
ėjo princas Kvatulinas pažiūrėti, kas čia darosi. Pamatęs viską, 
princas Kvatulinas baisiausiai įniršo ir puolė princą Bulbį, su- 
griebęs išsviedė jį iki pat lubų, o paskui tol kumščiavo, kol šiam 
visos garbanos išsidraikė. 

Vargšė Betsinda nežinojo, ar čia verkti, ar juoktis. Bulbiui tik- 
riausiai skauda, tačiau jis toks juokingas! O kai Kvatulinas baigė 
mušti savo priešininką ir pasitraukė toliau, kaip manote, ką jis 
padarė? Ogi tuojau pat atsiklaupė priešais Betsindą, paėmė jos 
ranką, pasiūlė savo širdį ir paprašė tučtuojau už jo tekėti. Įsivaiz- 
duokit, kaip pasijuto Betsinda, nes juk ji mylėjo princą nuo pat 
tada, kai pirmą kartą dar mažytė pamatė jį rūmų sode. 

— Ak, dieviškoji Betsinda! - kalbėjo princas. - Kaip aš galėjau 
penkiolika metų gyventi šalia tavęs ir nepastebėti tavo grožio!? 
Argi gali kokia nors moteris Azijoje, Europoje, Afrikoje, Ameri- 
koje ir net Australijoje, jeigu ji jau būtų atrasta, susilyginti su 
tavimi? Andželika? Fe! Žiežara? Fe! Karalienė? Cha cha! Tu esi 
mano karalienė! Tu esi tikroji Andželika, nes esi panaši į tikrą 
angelą. 

— Ką jūs, prince, juk aš tiktai paprasta tarnaitė! - atsakė Bet- 


sinda, tačiau atrodė labai patenkinta. 

NEAPSAUGOS NUO STRĖLIŲ AMŪRO 


— Argi ne tu slaugei mane, kai sirgau ir buvau visų apleistas? — 
kalbėjo Kvatulinas. — Argi ne tavo švelnioji ranka lygino mano 


pagalvę, atnešė man keptos vištienos ir uogienės? 

— Taip, brangusis prince, atnešiau, - atsakė Betsinda, - jei kal- 
bėsim iki galo, tai aš taip pat prisiuvau ir sagas jūsų karališkosios 
didenybės marškiniams. 

Kai šituos žodžius išgirdo princas Bulbis, dabar beprotiškai 
mylintis Betsindą, kai pamatė meilų Betsindos žvilgsnį, skirtą 
Kvatulinui, jis ėmė be galo graudžiai verkti ir tol rovėsi nuo gal- 
vos plaukus, kol visos grindys buvo nuklotos jais kaip pakulomis. 

NEI KARŪNA, NEI STORAS MŪRAS! 


Betsinda tuo tarpu metė šildyklę ant grindų ir matydama, kad 
tarp princų vėl prasideda labai piktas ginčas, greitai pabėgo. 

— Ak tu, verksny, toks drimba bliauna ir dar plaukus nuo gal- 
vos raunasi! Tu man dar atsakysi, kam įžeidei Betsindą! Kaip tu 
drįsai klūpėti priešais Paflagonijos princesę ir bučiuoti jai ranką! 

— Ji nėra Paflagonijos princesė! - suriko Bulbis. - Ji bus Pragar- 
mėjos princesė, ji ir nė viena kita pasauly! 

— Tu esi susižadėjęs su mano pussesere! —- suriko Kvatulinas. 

— Man bjauri ta tavo pusseserė. 

— Tu man atsakysi už tai, kad įžeidinėji ją! — užriko įniršęs 
Kvatulinas. | 

— Aš užmušiu tave! 

— Aš persmeigsiu tave! 

— Aš perrėšiu tau gerklę! 

— Aš ištaškysiu tau smegenis! 

— Rytą tave aplankys mano sekundantas! 

— O po pietų tave aplankys mano kulka! 

— Dar susitiksim! - pasakė Kvatulinas, purtydamas Bulbiui po 
nosimi kumštį. Tada paėmė nuo grindų šildyklę, pabučiavo ją 
(juk ją laikė Betsindos rankos) ir puolė laiptais žemyn. O apačioje 

(GULI KARALIUS KAIP BLYNAS SUPLOTAS! 


vėl sutiko Betsindą, besikalbančią su jo didenybe karaliumi, kuris 
ją vadino visokiausiais maloniais vardais. Jo didenybė sakėsi iš- 
girdęs triukšmą rūmuose, paskui užuodęs svilėsių kvapą ir išėjęs 
išsiaiškinti, kas čia darosi. 

— Tikriausiai princai rūko, - pasakė Betsinda. 

— Ak, mieloji tarnaite, - kalbėjo karalius (kaip ir visi įsimylėju- 
sieji). - Mesk iš galvos tuos jauniklius! Atsuk savo akis į garbaus 
amžiaus valdovą, kuris kadaise buvo visai gražus. 

— O pone, ką pasakys jos didenybė? - sušuko Betsinda. 

— Jos didenybė! - nusijuokė karalius. - Ogi mes tą jos dideny- 
bę pakarsim! Argi aš ne Paflagonijos valdovas? Argi aš neturiu 
virvių, kartuvių, kirvių ir budelių? Argi pro mano rūmų sienas 
neteka upė? Argi niekur neatsiras maišo, kuriame galima užsiūti 
žmoną? Pasakyk tik žodį vieną, ir esi tu karalienė. Tavo ponią 
tuoj į maišą - te gyventi mums nemaišo. 

Kvatulinas, išgirdęs tokias piktas kalbas, pamiršo visą pagarbą 
sostui, pakėlė šildyklę ir suplojo karalių kaip blyną. Paskui šis 
jaunasis princas leidosi bėgti, o jam iš paskos rėkdama bėgo Bet- 
sinda, bemat išpuolė iš savo kambarių karalienė, Žiežara ir prin- 
cesė. Galit patys įsivaizduoti, kaip joms atrodė tokioje padėtyje 
vyras, tėvas ir valdovas! 

KuRGI PRADINGĘS BUVO JO PROTAS? 


X 


KAIP KARALIUS NARSULONAS 
UŽSIRŪSTINO 


Kai tik nuo žarijų ėmė svilti nugara, karalius atsigavo ir atsi- 
stojo. 

— Ei! Pašaukit sargybos kapitoną! - piktai sušuko jo didenybė 
ir įniršęs treptelėjo karališkąja koja. 

O kaip jis atrodė! Karaliaus nosis nuo Kvatulino smūgio buvo 
nusukta į šalį! Jo didenybė kaip padūkęs griežė dantimis. 

— Galvašniovai, - pasakė jis ir išsiėmė iš kišenės mirties 
nuosprendį. - Šaunusis Galvašniovai, tučtuojau sugauk princą. 
Rasi jį miegamajame antrame aukšte. Prieš dvi minutes jis savo 
išdavikiška ranka trenkė per valdovo karališkąją naktinę kepurėlę 
ir šildykle parbloškė mane ant grindų! Negaišk nė minutės, tuč- 
tuojau pakark tą niekšą! O jeigu neįvykdysi, tai... tai... tai išdur- 
siu tau akis! 

(GRAFIENĖ GUDRI KAIP GYVATĖ, 


Ir karalius pasikėlęs chalato skvernus nuėjo į savo kambarį, 
lydimas žmonos ir dukters. 
Kapitonas Galvašniovas be galo nusiminė: mat jis labai mylėjo 


Kvatuliną. 

— Vargšas Kvatulinas! - kalbėjo jis ir ašaros liejosi jo vyriškais 
skruostais bei varvėjo per ūsus. - Mano kilnusis jaunasis prince, 
nejaugi tau teks žūti nuo mano paties rankos? 

- Ko verki? — paklausė šalia moteriškas balsas. Tai buvo Žieža- 
ra, nes išgirdusi triukšmą su chalatu išėjo koridoriun pasižiūrė- 
ti. - Karalius liepė tau pakarti princą, tai ir pakark princą. 

— Nesuprantu jūsų, - pasakė Galvašniovas, kuris nepasižymė- 
jo gudrumu. 

— Ak tu, kvaileli! Juk jis nepasakė, kurį princą, - tarė Žiežara. 

— Taip, tikrai nepasakė, - sutiko Galvašniovas. | 

— Tai čiupk Bulbį ir pakark jį! 

Tai išgirdęs kapitonas Galvašniovas ėmė net šokinėti iš 


džiaugsmo. 

NIEKAS DAR TOKIOS NEMATĖ. 


— Klusnumas - tai kario pareiga, - pasakė jis. - Princo Bulbio 
galva tiks kuo puikiausiai. 

Taigi rytą jis tuojau nuėjo suimti princo ir pasibeldė į duris. 

— Kas ten? - paklausė Bulbis. - Kapitonas Galvašniovas? Prašom 
vidun, mano mielas kapitone. Malonu jus matyti. Aš jūsų laukiau. 

— Tikrai? — paklausė kapitonas. 

— Šiuo klausimu man atstovaus mano lordas kamerheras Fok- 
pokusas, - pasakė princas. 

— Deja, labai prašau karališkąją didenybę atleisti, bet šiuo 
klausimu jums niekas kitas negali atstovauti, be to, gaila žadinti 
baroną Fokpokusą. 

Tačiau princas Bulbis nėmaž nesijaudino ir tarė: 

— Juk jūs, be abejo, atėjote dėl princo Kvatulino reikalo, ar ne, 
kapitone? 

— Tikrai taip, - atsakė Galvašniovas, - dėl princo Kvatulino. 

— Ir ką jūs pasirinkote, pistoletus ar špagas, kapitone? - pa- 
klausė Bulbis. - Aš vienodai gerai valdau abu ginklus, ir ne aš bū- 
siu, jeigu nepatenkinsiu princo Kvatulino. 

- Čia kažkokia klaida, jūsų malonybe, - pasakė kapitonas. — 
Pas mus tam naudojamas tiktai kirvis. 

— Kirvis? Tai bus šauni dvikova, - atsakė Bulbis. - Tai pašaukit 
mano lordą kamerherą, kuris bus mano sekundantas, ir turiu vil- 
tį, kad po dešimties minučių atskirsiu jūsų ponaičio Kvatulino 
galvą nuo jo įžūlių pečių. Aš trokštu jo kraujo! Hrrrrooouuu! - 
sustaugė jis kaip baisus laukinis. 

— Prašau atleisti, pone, tačiau štai turiu įsakymą suimti jus ir 
nuvesti pas... pas budelį. 

— Ką jūs, ką jūs, bičiuli! Nekrėskit juokų! — tik tiek tesugebėjo 
ištarti nelaimingas princas, nes kapitono sargyba stvėrė jį, užrišo 
nosine burną ir akis ir nutempė į bausmės vietą. 

Karalius, kuris tuo metu kalbėjosi su Padilbiu, pamatė, jog sar- 
gyba kažką veda, ir šniaukštelėjęs tabako pasakė: 

BuLBį KOL KAS PALIKIME VIENĄ 


— Kvatulinui baigta. Galim eiti pusryčiauti. 


Kapitonas atidavė kalinį šerifui su įsakymu: 


PRISTATYTAJAM ASMENIUI GALVĄ NUKIRSTI TUOJAU PAT. 
KARALIUS NARSULONAS DVIDEŠIMT KETVIRTASIS. 

— Tai klaida, - priešinosi Bulbis, atrodo, vis dar nesuprasda- 
mas, kas darosi. 

— Baigti kalbas, gana, - pasakė šerifas. - Veskit čionai budelį. 
Budeli! 

Taip vargšas Bulbis buvo nutemptas ant ešafoto, kur prie di- 
džiulės trinkos pasiruošęs laukė budelis su baisiu kirviu. 


Tačiau mes dabar privalome grįžti prie Kvatulino ir Betsindos. 

IR PAŽIŪRĖKIM, KĄ REZGA GRAFIENĖ. 


XI 


KĄ ZiEŽARA PADARĖ KVATULINUI 
IR BETSINDAI 


Žiežara, kuri matė karaliaus nuotykį ir suprato, kad princui 
Kvatulinui gresia baisus dalykas, rytą pasistengė atsikelti kuo 
anksčiau ir ėmė kurti planus, kaip išgelbėti savo brangųjį vyrą, 
mat taip šioji sena varna dabar jį vadino. Ji sutiko jį vaikštinėjan- 
tį sode ir kuriantį eilėraštuką Betsindai, tačiau rimus išrinktosios 
vardui kol kas tebuvo sugalvojęs tik „indas“ ir „lindo“, be to, vi- 
sai pamiršo vakarykščius įvykius ir atminė tik vieną vienintelį da- 
lyką, - kad Betsinda yra pati gražiausia pasaulyje. 

— Na, mielas Kvatulinai, - užkalbino Žiežara. 

— Na, mieloji Žiežute, - atsakė Kvatulinas, tačiau dabar be jo- 
kio švelnumo. 

— Visą laiką galvojau, kaip tau išsikapstyti iš tos bėdos. Ko ge- 
ro, turėsi kuriam laikui pabėgti iš savo šalies. 

— Kokios bėdos? Bėgti iš savo šalies? Be savo mylimosios aš 
niekur neisiu, grafiene, - atsakė Kvatulinas. 

- Ji bėgs kartu su tavim, brangusis prince, - užtikrino Žiežara 
kuo meiliausiu balseliu. - Tik pirma reikia paimti tavo karališkie- 
siems tėvams priklausančius brangakmenius, be to, dabartinio 
karaliaus ir karalienės. Štai raktas, branguti. Pats Žinai, kad visa 
tai tau teisėtai priklauso, nes esi tikrasis Paflagonijos karalius, o 
tavo Žmona bus teisėta karalienė. 

— Tikrai bus? - paklausė Kvatulinas. 

— Žinoma. O kai turėsi brangenybes, nueik į Padilbio kambarį 
ir ten po jo lova rasi maišus, kuriuose supilta du šimtai septyniolika 
milijonų devyni šimtai aštuoniasdešimt septyni tūkstančiai keturi 
šimtai trisdešimt devyni svarai sterlingų, trylika šilingų ir pussep- 
tinto penso. Ir visa tai yra tavo, jis pavogė tuos pinigus iš tavo šlo- 
vingojo tėvo kambario jo mirties dieną. Tada mes ir pabėgsim. 

JuoDu ANT BALTO JUK PARAŠYTA! 


— Mes pabėgsim? - paklausė Kvatulinas. 

— Taip, tu su savo nuotaka, savo mylimąja Žiežute! - atsakė 
grafienė meiliai šypsodamasi. 

— Tu mano nuotaka! - pasibaisėjo Kvatulinas. - Juk tu tik bjau- 


ri sena ragana! 

— Ak tu, niekše! - sukliko Žiežara. - Juk pats pasirašei man šį 
raštą, kuriame pasižadėjai vesti! 

— Pasitrauk šalin, sena višta! Aš myliu Betsindą, ir tik vieną 
Betsindą! 

Ir apimtas baimės jis leidosi bėgti kuo toliau nuo Žiežaros. 

— Ei, ei, ei! - šaukė grafienė. - Pažadas yra pažadas. O Paflago- 
nijos įstatymų negalima laužyti! O tą pabaisą, tą akiplėšą, tą bjau- 
rybę, gyvatę, tą šlykščią mergiščią Betsindą ponaitis Kvatulinas 
ne taip greitai sutiks. Jis visas savo akis pražiūrės, kol ją ras, ga- 
rantuoju. Juk jis nė nenumano, kad panelė Betsinda... 


TEKU UŽ TAVĘS IR NIEKO KITO! 


O kas Betsindai? Tuojau sužinosite. Vargšė Betsinda tą žiemos 
rytą atsikėlė penktą valandą ir nunešė savo poniai arbatos. Ta- 
čiau toji pasitiko ją anaiptol ne geros nuotaikos, o susiraukusi 
kaip naginė. Grafienė ne sykį apkumščiavo vargšę tarnaitę, kol 
ši ją rengė, tačiau mergaitė prie to buvo jau įpratusi ir nieko 
ypatingo nejįtarė. 

— O dabar, kai varpeliu du kartus paskambins jos didenybė 
valdovė, eik pas ją ilgai negaišuodama, - prigrasė grafienė. 

Taigi kai karalienės varpelis du kartus suskambo, Betsinda nu- 
ėjo pas jos didenybę ir padarė reveransą. Kambaryje pas ją jau 
buvo princesė ir Žiežara. Vos tik ją pamačiusios, jos pradėjo: 

— Ak tu, bjaurybe! - pasakė karalienė. 

— Tu šlykšti mergiote! - pasakė princesė. 

— Ak tu, gyvate! - pasakė Žiežara. 

— Dink man iš akių! - sušuko karalienė. 

— Kad tavęs nė kvapo nebeliktų! - pritarė princesė. 

- Ir kad kojos daugiau čia nebekeltum! - užbaigė Žiežara. 

Ak, kiek negandų atsitiko vargšei Betsindai tą rytą, ir viskas 
dėl tos nelemtos šildyklės vakar vakare. Karalius pažadėjo vesti 
ją, karalienė, be abejo, pažaliavo iš pavydo; ją įsimylėjo Bulbis, o 
Andželika, aišku, dėl to įniršo; Kvatulinas irgi ją pamilo, tuo įsiu- 


tindamas Ziežarą! 


skrybėlaitę 
— Atiduok tą 4 sijoną kurią tau padovanojau, - 
bliuzelę šaukė jos visos iš karto 


ir pradėjo plėšti nuo vargšės Betsindos drabužius. 


karaliui šaukė karalienė, 
— Kaip tu drįsai 4 princui Bulbiui princesė ir 
meilintis princui Kvatulinui?/ grafienė. 

PAVYDAS MOTERŲ PUTOJA, 


— Atiduokit jai skudurus, su kuriais pirmą kartą čia pasirodė, 


ir tegu drožia sau! - sušuko karalienė. 

— Tik tegu nedrįsta išeiti su mano bateliais, kuriuos aš tada jai 
kilniai paskolinau, - pareiškė princesė. Ir iš tiesų — jos batukai 
Betsindai buvo gerokai per dideli. 

— Eikš su manim, tu netikusi mergše! - suriko Žiežara ir stvė- 
rusi karalienės žarsteklį nusivijo Betsindą į savo kambarį. 

Grafienė priėjo prie stiklinės dėžės, kurioje taip ilgai laikė 
Betsindos seną suknelę ir vieną batuką, ir pasakė: 

— Pasiimk šituos skudurus, tu bjauri valkata, nusivilk viską, 
kas priklauso doriems žmonėms, ir drožk iš čia laukan! 

KAIP JOS RĖKIA, KAIP GRŪMOJA! 


Ir iš tiesų —- ji pati nuplėšė vargšelei visus drabužius ir liepė 
nešdintis. 

Vargšė Betsinda užsimetė ant pečių skraistę, ant kurios buvo 
matyti išsiuvinėtos raidės PRIN... ROZAL..., o toliau - didelė 
skylė. | 

O dėl bato, tai kokia nauda iš vieno maželyčio nudilusio san- 
dalėlio? Kadangi raištelis dar buvo išlikęs, tai Betsinda pasikabi- 
no batelį ant kaklo. 

— Ponia, gal galėtumėt duoti man bent porą batelių, ponia, juk 
lauke sniegas, - prašė Betsinda. 

- Nieko negausi, bjauri mergše! - atšovė Žiežara, grūmodama 
jai žarstekliu ir vydama žemyn šaltais laiptais, paskui į šaltą kori- 
dorių, o galiausiai išstūmė žvarbion gatvėn taip negailestingai, 
kad net durų belstukas apsiverkė. 

Tačiau geroji fėja padarė taip, kad net sniegas šildė Betsindos 
kojas, tad ji susisupo savo skraiste ir nuėjo! 


— O dabar pagalvokim apie pusryčius, - pasakė godžioji ka- 
ralienė. 

— Kurią suknią man apsivilkti? Rožinę ar salotinę? - paklausė 
Andželika. - Kaip manai, kuri labiau patiks mūsų mielajam sve- 
čiui princui? 

— Jūsų ponybe! - sušuko karalius iš savo persirengimo kamba- 
rio, - pusryčiams valgykime dešrų! Nepamirškime, kad pas mus 
svečiuojasi princas Bulbis! 

Ir visi išsiskirstė ruoštis pusryčiams. 

Devintą valandą visi susirinko pusryčiauti, tiktai princo Bul- 
bio nebuvo. Virdulys šnypštė ir burbuliavo, garavo bandelės - 
didžiausia krūva! Privirtas kalnas kiaušinių, stovėjo puodynė su 
žemuogių uogiene, kavinukas, o ant staliuko šalia - liežuvis ir 
skani vištiena. Virėjas Guliašonas įnešė dešras. Ak, kaip gardžiai 
jos kvepėjo! 


BuULBIS TUOJ NETEKS GALVOS, 


— Kur Bulbis? —- paklausė karalius. - Džonai, kur jo karališkoji 
didenybė? 

Džonas atsakė, kad neseniai nunešė savo ponui vandens skus- 
tis, drabužius ir visa kita, tačiau karališkoji didenybė, atrodo, iš- 
ėjęs pasivaikščioti. | 

— Išėjo pasivaikščioti nevalgęs per sniegą? Negali būti! - pasa- 
kė karalius, šakute smeigdamas dešrą. - Imk ir tu vieną, brangio- 
ji. Nepakenks ir tau, Andželika. 

Kadangi princesė labai mėgo dešras, tai paėmė vieną, ir kaip 
tik tuo momentu įėjo Padilbys su kapitonu Galvašniovu; abu at- 
rodė labai susijaudinę. 

— Labai atsiprašau, jūsų didenybe! - sušuko Padilbys. 

— Jokių reikalų per pusryčius, Dilby! - nukirto karalius. - Rei- 
kalai ne vilkai, į mišką nepabėgs. Jūsų ponybe, prašau cukriuko. 

— Deja, po pusryčių gali būti per vėlu, - pasakė Padilbys. - Pu- 
sę d...dešimtos jis... jis... jis jau bus be galvos. 

— Nekalbėk man apie galvas ir negadink apetito, netašytas ir 
nemandagus žmogau! - sušuko princesė. - Džonai, paduok gars- 
tyčias. O ką ten žadat nukirsti? 

— Princą, jūsų didenybe, - sušnibždėjo Padilbys karaliui. 

— Jau sakiau tau —- apie reikalus po pusryčių! - rūsčiai nutrau- 
kė karalius. 

— Bet juk tada karas neišvengiamas, jūsų didenybe, - atsakė 
ministras pirmininkas. - Juk jo tėvas karalius Grobštas... 

— Jo tėvas, karalius kas? — paklausė karalius. — Juk karalius 
Grobštas nėra Kvatulino tėvas. Kvatulino tėvas buvo mano brolis 
karalius Savijus. 

— Jūsų didenybe, žadama nukirsdinti princą Bulbį, o ne princą 
Kvatuliną, - paaiškino ministras pirmininkas. 

— Jūs man liepėte nukirsti princą, tai aš ir suėmiau tą, kur 
bjauresnis, - atsakė Galvašniovas. - Juk nė nepagalvojau, jog jū- 
sų didenybė sugalvos atimti gyvastį iš savo tikro giminaičio! 

O KARALIUS: — DAR DEŠROS! 


Karalius nieko nesakęs tėškė lėkštę su dešra kapitonui tiesiai į 
galvą. Princesė ėmė šaukti: 

— Vai, ajai, ajai! - ir nualpusi nugriuvo. 

— Palaistykit ją iš arbatinio, - paliepė karalius, ir karštas 
vanduo palengva atgaivino princesę. Jo didenybė pasižiūrėjo į 
savo kišeninį laikrodį, palygino tikslumą su menės laikrodžiu, 
paskui su bažnyčios laikrodžiu lauke, tada prisuko savąjį ir vėl 
pasižiūrėjo. 

— Svarbiausias klausimas, ar mano laikrodis skuba, ar vėluoja. 
Jei vėluoja, tai galim toliau valgyti. O jei skuba, tai dar yra gali- 
mybė išgelbėti princą Bulbį. Tai baisiai kvaila klaida, Galvašnio- 
vai, ir man labai knieti už ją pakarti patį tave. 

— Valdove, aš tik atlikau savo pareigą, juk ji kareiviui svar- 
biausia. Niekaip nemaniau, kad sąžiningai tarnavęs keturiasde- 
šimt septynerius metus galiu būti pakartas kaip koks plėšikas! 

— Kad juos kur paraliai tuos karalius! Nejaugi nesuprantate, 
kad per šitą plepėjimą gali būti pakartas mano Bulbis? - suriko 
princesė. 

— Dievaži, ta mergaitė kaip visada sako tiesą, o aš toks užmar- 
šus! — pasakė karalius, vėl žiūrėdamas į savo laikrodį. - Girdit! 
Jau muša būgnus! Kokia apmaudi kvaila klaida! 

— Koks tu žioplas, tėti! Rašyk greičiau pasigailėjimą, ir aš tuo- 
jau bėgu su juo! - sušuko princesė. Ji greitai surado popieriaus 
lapą, plunksną ir rašalo ir padėjo priešais karalių. 

— Po perkūnais, kur mano akiniai? — sušuko valdovas. - An- 
dželika! Nueik į miegamąjį ir paieškok po mano pagalve, ne po 
mamos. Ten rasi mano raktus. Atnešk juos man ir... palauk, pa- 
lauk, kokios gi nekantrios šitos mergaitės! | 

Bet Andželika jau buvo išbėgusi ir, kol jo didenybė suvalgė 
bandelę, ji uždususi nulėkė laiptais į miegamąjį ir grįžo atgal su 


raktais. 

Užpusus MERGELĖ SKUBĖJO, 

— O dabar, mieloji, - pasakė jai karalius, - tau teks grįžti prie 
mano rašomojo stalo ir antešti nuo jo akinius. Jeigu būtum iš- 
klausiusi mane iki galo... Kad ją kur perkūnas! Vėl išbėgo! Andže- 
lika! Andželika! 

Kai karalius suriko savo galinguoju balsu, princesė suprato tu- 
rinti paklusti ir sugrįžo. 

— Brangioji, kiek aš tau kartų sakiau, kad išeinant iš kambario 
visada reikia uždaryti duris. Dabar gerai, mieloji. Gali eiti. 

IšGELBĖTI PRINCĄ SUSPĖJO. 


Pagaliau akiniai buvo atnešti, karalius pasmailino plunksną, 
pasirašė pasigailėjimo raštą, Andželika stvėrė jį ir nubėgo kaip 
vėjas. 

- Verčiau būtum likus, mieloji, ir pabaigus bandelę, - pasakė 
karalius. — Kokia nauda iš to skubėjimo? Juk vis tiek pavėluosi. 
Paduokit man tą uogienę. Bom! Bom! Štai ir muša pusę dešimtos! 
Taip ir sakiau. 

Andželika bėgo, bėgo, bėgo ir bėgo. Perbėgo Priekinę gatvę, 
paskui Pagrindinę, paskui turgavietę, pasuko dešinėn, perbėgo 
tiltą, pataikė akligatvin, puolė atgal, aplinkui pilį, pro smulkme- 
nų krautuvėlę dešinėje, paskui pro žibinto stulpą aikštės pakraš- 
tyje ir atsidūrė prie ešafoto, kur pamatė Bulbį, guldantį ant trin- 
kos galvą!!! Budelis pakėlė kirvį, bet tuo metu pripuolė princesė 
šaukdama: 

— Pasigailėta! 

— Pasigailėta! - sušuko visa minia. 

Princesė užlėkė laiptais tarsi žibintininkas, nekreipdama į nie- 
ką dėmesio puolė princui Bulbiui į glėbį ir sušuko: 

— Ak, mano prince, mano valdove, mano meile, mano Bulbi! 
Tavoji Andželika spėjo laiku ir išgelbėjo tavo brangiąją gyvybę, 
mano mielasis, kuri galėjo būti nuskinta kaip jaunas žiedas! Jeigu 
tave būtų ištikusi bėda, aš irgi nebūčiau gyvenusi ir iškeliavusi 
paskui savo Bulbį. 

— Hm... dėl skonio nesiginčijama, - atsakė Bulbis, kuris atrodė 
toks sutrikęs ir pasimetęs, kad princesė kaip galėdama švelniau 
pasiteiravo apie jo liūdesio priežastį. 

— Supranti, Andželika, - tarė jis, - aš čia dar tik vieną dieną, o 
jau pasidarė tokia makalynė, ginčai, sumaištis, galvų kaponė, kad 
man jau norisi namo į Pragarmėją. 

— Tačiau pirma vesi mane, mano Bulbi! Sykiu su tavimi aš bet 
kur jausiuosi kaip Pragarmėjoje, mano narsusis, mano gražusis 
Bulbi! 

BuLBIS GAVO ANDŽELIKĄ, 


— Ko gero, mums tikrai reikėtų susituokti, - atsakė Bulbis. — 
Šventas tėve, jūs atėjote pasimelsti už mane, bet gal ta pačia pro- 
ga galėtumėt ir sutuokti mudu? Matyt, taip jau lemta. Tai nura- 
mins Andželiką, o dėl galutinės taikos ir ramybės grįšime ir pa- 
pusryčiausime. 

Laukdamas mirties Bulbis visą laiką turėjo įsikandęs rožę. Tai 
buvo stebuklingoji rožė, ir jo motina buvo prisakiusi niekad nesi- 
skirti su ja. Todėl laikė ją burnoje net tada, kai guldė savo varg- 
šę galvą ant trinkos, ir vis vylėsi, kad iš kur nors ateis išgelbėji- 
mas. Tačiau kai pradėjo kalbėtis su Andželika, jis pamiršo rožę ir 
ši iškrito jam iš burnos. Jautrioji princesė pasilenkė ir paėmė ją. 

— Kvapnioji rože, kuri žydėjai mano Bulbio lūpose! Aš niekada 
niekada nesiskirsiu su tavimi! — sušuko ji ir prisisegė rožę prie 
krūtinės. O Bulbis negalėjo paprašyti ją, kad atiduotų rožę. Taigi 
jiedu nuėjo pusryčiauti, ir beeinant Bulbiui ėmė atrodyti, kad An- 
dželika vis gražesnė ir gražesnė. 

Jis tiesiog degė noru kuo greičiau susituokti, tačiau keista — 
dabar Andželika pasidarė jam visai abejinga! Jis klaupėsi prieš ją, 
bučiavo rankas, maldavo ir prašė, verkė iš meilės, o ji abejingai 
atsakinėjo, kad jiedu galį ir palaukti, mat jis jai visai nebeatrodė 
gražus, kur ten! — net priešingai, atrodė ne protingas, o visai 
kvailas, ne puikiai išauklėtas, kaip Kvatulinas, o tikras stuobr... 

Negaliu užbaigti, nes tuo metu karalius Narsulonas kraupiu 
balsu suriko: 

— Gana tų nesąmonių! Užteks čia kliedėti! Pašaukit arkivysku- 
pą ir tegu tučtuojau sutuokia princą su princese! 

Taip jiedu buvo sutuokti, ir tikėkimės, kad gyveno laimingai. 

Ū MUMS PASEKTI BETSINDĄ BELIKO. 

APiE BETSINDOS KELIONĘ 
IR VISA KITA 


Betsinda ėjo ir ėjo, kol praėjo miesto vartus, paskui patraukė 
keliu, vedančiu į Pragarmėją, kuriuo keliavo ir Kvatulinas. 

— Ak, - atsiduso ji, nes pro šalį pravažiavo karieta, iš kurios 
sklido malonūs rago garsai. - Kaip būtų gera dabar važiuoti ta 
karieta! | 

Tačiau karieta su žvangančiais arklių varpeliais greitai nutolo 
ir mergaitė net nenumanė, kas toje karietoje sėdėjo, nors visą lai- 


ką galvojo apie tą žmogų. 

KAIP JI PATEKO Į MIŠKĄ BAUGŲ 


Paskui pasirodė iš turgaus grįžtantis tuščias vežimas. Žmogus 
pasitaikė geros širdies, tad matydamas, kaip mergaitė basa tipena 
vieškeliu, pasiūlė pavėžėti. Pasisakė jai gyvenąs pamiškėje, o jo 
senas tėvas ten dirba eiguliu, tad galįs ją iki ten pavežti. Kadangi 
Betsindai buvo tas pats, kur važiuoti, ji padėkojo ir mielai sutiko. 

Žmogus apvyniojo jos kojas apklotu, davė duonos su kumpiu 
ir buvo jai labai geras. Tačiau Betsinda vis tiek buvo sušalusi ir 
nusiminusi. Kai ilgokai važiavus atėjo vakaras ir virš kelio palin- 
ko nuo sniego apsunkusios juodos eglių šakos, pagaliau tolumoje 
sumirksėjo malonus žiburys eigulio namų lange. Jie atvažiavo ir 
įėjo vidun. Eigulys buvo senas ir turėjo daug vaikų, kurie dabar, 
grįžus vyresniajam broliui, sėdėjo prie stalo ir valgė vakarienę — 
karštą pieną su pritrupinta duona. Visi mažesnieji pašoko ir ėmė 
ploti rankomis, mat buvo geri vaikai ir brolis parvežė jiems iš 
miesto žaislų. Pamatę gražią viešnią, jie pribėgo prie jos, nuve- 
dė prie židinio, ėmė trinti jos nušalusias kojas, davė atsigerti 


karšto pieno. 

IR SUSITIKO TEN SENĄ DRAUGĄ. 


— Pažiūrėk, seneli, - kalbėjo jie eiguliui, - kokia sušalusi šita 
mergaitė ir kokios gražios jos kojos. Jos tokios pat baltos kaip mū- 
sų pienas! O kokią įdomią ji turi skraistę, visai panašią į tą akso- 
mo gabalą, kuris kabo mūsų spintoje, - tu jį radai tą dieną, kai 
miške per karaliaus Grobšto medžioklę buvo sugauti du liūtukai! 
Oi, o pažiūrėk dar! Jai ant kaklo kabo visai toks pat batelis, kokį 
tu tada parnešei namo, juk ne sykį jį mums rodei - toks mažytis, 
aksominis! 

— Ką jūs ten plepat apie skraistę ir batuką? - paklausė senasis 
eigulys. | 

Ir Betsinda papasakojo, kad dar visai maža buvo palikta mies- 
te su šia skraiste ir vienu batuku. Kad ją priglaudę žmonės dabar, 
jos manymu, visai nepelnytai supyko ant jos ir išvarė iš namų su 
tais senais apdarais. Taip ji ir atsidūrė čia. Ji prisimena, kaip buvo 
miške —- o gal tai buvo tik sapnas, mat viskas atrodė keista ir pa- 
slaptinga - gyveno urve su liūtais, o anksčiau buvo gyvenusi 
mieste labai gražiuose namuose, be galo panašiuose į karaliaus 
rūmus. 

Eigulys visa tai girdėdamas labai nustebo, net sunku apsakyti. 
Tada nuėjo prie spintos, iš kojinės ištraukė penkių šilingų monetą 
su karaliaus Kavalfiorės atvaizdu ir ėmė prisiekinėti, kad mergai- 
tė panaši į jį kaip antras vandens lašas. Paskui išėmė ir taip ilgai 
laikytą batuką bei aksomo gabalą ir palygino su Betisndos skrais- 
te ir batuku. Betsindos batuke buvo parašyta: „Karališkasis bat- 
siuvys Hopkinsas“, kitame batuke irgi: „Karališkasis batsiuvys 
Hopkinsas“. Betsindos skraistės viduje buvo išsiuvinėta: „PRIN 
ROZAL“, o kitame jos gabale: „CESĖ BA Nr. 246.“ 

Tai pamatęs senasis eigulys parklupo ant kelių ir prakalbo: 

— O mano princese, o mano karališkoji šviesybe, o teisėtoji 
Pragarmėjos karaliene, sveikinu tave ir prisiekiu ištikimybę! 

Ir reikšdamas savo nuolankumą jis tris kartus savo kilnia nosi- 
mi palietė grindis ir užsidėjo ant galvos princesės koją. 

Jis RITERIS, KILNUS IR DĖKINGAS, 


— Ak, gerasis eiguly, - pasakė Betsinda, - jūs tikriausiai esate 
mano tėvo karaliaus dvariškis! - Mat būdama tremtyje Betsindos 
vardu, teisėta Pragarmėjos valdovė karalienė Rozalba perskaitė 
labai daug knygų apie įvairių užsienio šalių rūmus ir papročius. 

— Ak, mano kilmingoji ponia, jūsų teisybė — aš buvau lordas 
Špinatis, kuris kaip eigulys gyvena čia jau penkiolika metų nuo 
tos dienos, kai tironas Grobštas (kad jį kur griausmas tą baisų 
niekšą) atėmė iš manęs pirmojo kamerhero postą. 

— Jūs buvote Karališkojo Krapštuko Saugotojas ir Aukščiausio- 
sios Tabakinės Prižiūrėtojas? Viską žinau! Šituos postus jūs turė- 
jote prie mano tėvo karaliaus. Grąžinu juos jums, lorde Špinati! 
Apdovanoju jus antro laipsnio Arbūzo ordinu (mat pirmas 
laipsnis paliktas tiktai karūnuotiems asmenims). Stokitės, marki- 
ze de Špinati! 

Ir karalienė, neturėdama po ranka kardo, nepaprastai didingai 
mostelėjo virš nuplikusios didiko galvos alaviniu šaukštu, kuriuo 
ką tik valgė pieną su duona. O didikas taip verkė, kad ant grindų 
tuojau atsirado nemaža bala. Tą vakarą jo vaikai nuėjo miegoti 
vadindamiesi markizais ir markizėmis Bartolomėjumi, Ubaldu, 
Katarina ir Otavija de Špinati! 

Pasirodė, kad karalienė tiesiog puikiai išmano savo šalies ir vi- 
sų jos kilmingųjų istoriją. 

— Brokolių šeima tikriausiai bus mums ištikima, - kalbėjo ji, — 
nes mūsų rūmuose jie visada buvo vertinami. Tačiau Artišoksai, 
atrodo, nuolat gręžiojosi į Tekančią saulę. Kopūstonių dvaras ir- 
gi turėtų būti su mumis — jie visada buvo mėgstami karaliaus Ka- 
valfiorės. 

Šitaip Rozalba išvardijo daugybę Pragarmėjos kilmingųjų ir 
dvarininkų - ne veltui tremtyje visa tai taip uoliai tyrinėjo. 

Senasis markizas de Špinatis pareiškė, kad gali garantuoti už 


juos visus, nes visa šalis tiesiog dejavo nuo Grobšto tironijos ir 

Už ROZALBĄ KOVOSIĄS LIEPSNINGAI. 


laukė grįžtant savo teisėto valdovo. Ir nors buvo jau vėlu, jis nu- 
siuntė savo vaikus, kurie pažinojo kiekvieną miško takelį, pa- 
kviesti kai kurių dvariškių. O kai vidun įėjo jo vyriausiasis sūnus, 
kieme valęs ir šėręs arklį, markizas liepė jam autis batus, sėsti ant 


arklio ir joti ten ir ten, pas tą ir aną. 

Kai jaunuolis sužinojo, kas buvo keleivė jo vežime, jis irgi at- 
siklaupė ir užsidėjo ant galvos jos karališkąją koją, taip pat ap- 
laistė grindis ašaromis ir taip pat ją įsimylėjo, kaip ir visi kiti, ją 
šiuo metu matantys, pavyzdžiui, markizai Bartolomėjas ir Ubal- 
das, kurie iš pavydo nuolat kumščiavo vienas kitam sprandus. Tas 
pats atsitiko ir visiems Pragarmėjos lordams, kai jie, pakviesti 
markizo de Špinačio ir ištikimi Kavalfiorėms, pradėjo rinktis iš 
rytų ir vakarų. Dauguma jų buvo tokie seni ponai, kad jos dide- 


nybė nė nepagalvojo apie jų aistrą ir ničnieko neįtardama apie 

ŽINOK — JEI KOVĄ NORI LAIMĖTI, 


savo grožio kerus kalbėjosi su visais, kol galop vienas senas aklas 
jai ištikimas lordas atskleidė mergaitei visą tiesą. Nuo to laiko 
naujoji karalienė visur eidavo su šydu, kad nebūtų taip greitai 
įsimylima. Ji slapta važinėjo po savo šalininkų pilis, tie irgi lankė- 
si vienas pas kitą, rengė sueigas, rašė peticijas ir protestus, dali- 
nosi tarpusavyje geriausius.karalystės postus, kūrė planus, ką iš 
priešo gretų reikės nubausti mirtimi, kai karalienė grįš į sostą. 
Maždaug po metų jie jau buvo pasiruošę pulti priešą. 

Tiesą sakant, Ištikimųjų partijai daugiausiai priklausė senukai 
ir klipatos: jie vaikščiojo po šalį, mosuodami savo senais kardais 
ir vėliavomis, šūkaudami: „Dieve, saugok karalienę! - o kadangi 
karalius Grobštas tuo metu buvo kažkokiame kare, tai iš pradžių 
jiems niekas labai ir netrukdė. Žmonės, matydami karalienę, 
džiaugsmingai ją sveikino, tačiau likę vieni būdavo kur kas abe- 
jingesni, mat gerai atsiminė, kad prie Kavalfiorės mokesčiai bū- 
davo nė kiek ne mažesni kaip dabar prie Grobšto. 


XIII 


KAIP KARALIENĖ ROZALBA 
ATVYKO Į ĮŽŪLIOJO GRAFO 
BuLTERARMO PILĮ 


Kadangi jos didenybė karalienė negalėjo duoti nieko kito, tai 
apdovanojo visus savo šalininkus markizų, grafų, baronų ir baro- 
netų titulais bei Arbūzo ordinais. Jie buvo jos dvariškiai, padarė 
jai iš auksinio popieriaus karūną, pasiuvo iš popierinio aksomo 
suknią ir visą laiką taip riejosi dėl rangų, titulų bei pareigų, kad 
net apsakyti sunku! Praėjus maždaug mėnesiui vargšė karalienė 
jau buvo taip pavargusi nuo visų tų iškilmių, kad retsykiais atsi- 
dusdavo ir pagalvodavo, jog smagiau buvo būti tarnaitei. Tačiau 

PRIVALAI JĖGOS IR KILNUMO TURĖTI. 


visi mes klausome pareigos balso, tad ir karalienė kantriai vyk- 
dė savąją. 

Jau minėjome, kodėl tirono Grobšto kariuomenė nestojo prieš 
Ištikimųjų kariuomenę. Mat ši judėjo tokiu greičiu, kokį leido va- 
dų podagra, o tų vadų buvo dvigubai daugiau negu kareivių. 
Taip pagaliau ši kariuomenė priėjo valdas vieno galingiausių ša- 
lies didikų, kuris dar nebuvo prisiekęs ištikimybės karalienei, 
tačiau partija vylėsi jo paramos, nes jis nuolat kivirčijosi su ka- 
raliumi Grobštu. | 

Kai jie priartėjo prie jo parko vartų, didikas pasiuntė tarnus 
pasakyti, kad kviečia jos didenybę būti jo viešnia. Jis buvo labai 
galingas kariautojas, pavarde grafas Bulterarmas, o jo šalmą ne- 
šiodavo du stiprūs negrai. Jis atsiklaupė priešais ją ir pasakė: 

— Panele ir valdove! Pragarmėjos karalystėje didikai įpratę 
rodyti deramą pagarbą karūnos nešiotojams, kad ir kas jie bū- 
tų. Pripažindami jūsų galybę, mes stipriname savąją. Todėl 
šaunusis grafas Bulterarmas lenkia savo galvą aukščiausiai šios 
šalies damai. 

Rozalba atsakė, kad grafas Bulterarmas yra nepaprastai kil- 
nus, tačiau širdyje jautė jam baimę netgi šiam klūpant - taip rūs- 
čiai žvelgė jo akys virš riestų didelių ūsų. 

— Pirmasis imperijos grafas sveikina savo valdovę, - kalbėjo 
toliau grafas. - Į jus kreipiasi ne mažiau kilmingas princas! Val- 
dove, mano ranka laisva, tad siūlau ją jums kartu su savo širdimi 
ir kardu! Trys mano žmonos guli palaidotos šeimyninio kapo rū- 
syje. Trečioji pasimirė tiktai prieš metus, todėl mano širdžiai rei- 
kalinga paguoda! Apdovanokite mane savo sutikimu ir pasižadu 
mūsų vestuvių puotai patiekti karaliaus Grobšto galvą, jo sūnaus 
princo Bulbio akis ir nosį. Taip pat dešinę ranką ir ausis tirono, 
užgrobusio valdžią Paflagonijoje, kuri nuo tol bus pavaldi jūsų, 


tai yra mūsų karūnai! Ištarkite „taip“, nes Bulterarmas nėra pratęs 

JEI ESI STUOBRYS IR ŽIAURUS — 


girdėti atsisakymus. Aš net neįsivaizduoju neigiamo atsakymo, 
nes jo pasekmės būtų baisios. Kraupios žudynės, šiurpus skurdas, 
tironijos baisenybės, žiaurūs kankinimai, sunkūs mokesčiai pri- 
slėgtų šios šalies Žmones, jeigu prasiveržtų Bulterarmo pyktis! Ta- 


ū 

čiau jūsų didenybės šviesiose akyse aš jau matau sutikimą ir jų 


žvilgsnis skleidžia mano širdyje šilumą! 

— Ak, pone! - sušnibždėjo Rozalba, baimingai traukdama iš jo 
savo ranką. - Jūs esate labai kilnus, tačiau privalau pasakyti jums, 
kad mano širdis jau pažadėta jaunam ponui, vardu... princas 


Kvatulinas... ir aš būsiu tik jo žmona. 

NESVAJOK APIE MEILĖS KERUS. 


Sunku aprašyti Bulterarmo įniršį ir jo kalbą. Jis pašoko ant ko- 
jų, ėmė taip griežti dantimis, kad iš burnos pasipylė ugnis pra- 
maišiui su tokiais piktais, garsiais ir nepadoriais žodžiais, jog mano 
plunksna jų negali rašyti. 

— Aha! Po perkūnais! Šaunusis Bulterarmas atstumtas! Dabar 
visas pasaulis pažins mano pyktį! O pirmoji jo paragausit jūs, pa- 
nele! 

Ir nuspyręs iš kelio du negrus, jis taip puolė iš menės, kad net 
ūsai plaikstėsi nuo vėjo. 

Slaptoji jos didenybės taryba net pašiurpo, kai pamatė Bulte- 
rarmą tokį įniršusį išpuolant iš rūmų ir lyg sviedinius spardant 
vargšus negrus. Ir kaip vėliau paaiškėjo, ne be reikalo. Karalienės 
armija liūdna patraukė nuo Bulterarmo pilies, tačiau po pusės va- 
landos buvo pavyta to klastingojo grafo su keliais pagalbininkais, 
kurie kirto, mušė, daužė, kapojo ir vanojo vargšus bėglius, galop 
karalienę paėmė nelaisvėn, o jos Ištikimųjų armiją išvaikė į visas 
puses. 

Vargšė karalienė! Jos nugalėtojas Bulterarmas net nepanoro 
pažvelgti į ją. 

— Pakinkykit vežimą! - paliepė jis savo tarnams. - Pasodinkit į 
jį šitą furiją ir su mano geriausiais linkėjimais nusiųskit jo dide- 
nybei karaliui Grobštui. 

Prie gražiosios belaisvės Bulterarmas dar pridėjo laišką kara- 
liui Grobštui, pilną vergiškų pataikavimų ir ištikimybės priesai- 
kų, kuriose šis niekingas apgavikas tvirtino dieną naktį meldžiąs 
karaliui ir jo karališkai šeimai sveikatos ir tvirtybės. Pabaigoje 
Bulterarmas užtikrino visada pasiryžęs tarnauti savo šlovingojo 
valdovo sostui ir esąs ištikimas bei nuoširdus jo gynėjas. Tačiau 
karalius Grobštas buvo matęs šilto ir šalto todėl nepasidavė Bul- 
terarmo meilikavimams, ir netrukus mes išgirsime, ką šis tironas 
padarė savo neklusniam valdiniui. Juk kurgi matyta, jog du niek- 
šai pasitikėtų vienas kitu! 

BET SIAUBŪNAS NEATSTOJA, 


Taigi gražioji karalienė buvo numesta ant šiaudų ir tamsoje 
daugelį mylių gabenta vežimu iki pat pilies, kurion jau buvo 


grįžęs karalius Grobštas, - mat jau buvo nugalėjęs visus savo 

priešus, daugumą jų nužudęs, kai kuriuos turtingiausius paė- 
męs į nelaisvę, vildamasis kankinimais išgauti, kur yra paslėpti 
jų pinigai. 

Rozalba buvo įmesta kalėjiman, aplink girdėjosi riksmai ir 
dejonės, tai buvo baisi tamsi duobė, pilna šikšnosparnių, Žžiur- 
kių, pelių, rupūžių, varlių, uodų, blakių, blusų, žalčių ir kitokių 
siaubingų padarų. Šviesos nebuvo, nes antraip visi kaliniai būtų 


iš karto pamilę Rozalbą. Beje, taip ir atsitiko pastogėje gyvenan- 

ATSTUMTAS GRASINA, RIAUMOJA. 


čiai pelėdai ir katinui, nes šie gyvūnai mato tamsoje. Katinas 
tiesiog įsmeigė savo žalias akis į Rozalbą ir nė už ką nebenorėjo 


grįžti pas savo šeimininkę, kalėjimo sargo žmoną. Rupūžės irgi 

atšokavusios bučiavo jai kojas, gyvatės rangėsi jai apie rankas ir 
kaklą, tačiau visai nekando - tokia graži buvo ši nelaiminga 
vargšelė. 

Pagaliau po daugelio valandų kalėjimo durys prasivėrė ir vi- 


dun įžengė baisusis karalius Grobštas. 

PRINCAS LEIDŽIAS Į KELIONĘ 


Tačiau ką jis sakė ir darė, papasakosime kitame skyriuje, nes 


dabar privalome grįžti pas princą Kvatuliną. 

APIE TAI, KAS NUTIKO 
KvaTuLINUI 


Mintis apie vedybas su tokia sena ragana kaip Žiežara taip 
išgąsdino Kvatuliną, kad jis nubėgo į savo kambarį, susikrovė ke- 
lis lagaminus, pasiėmė porą nešikų ir netrukus jau buvo karietų 
stotyje. 

Jo laimė, kad negaišo, daiktus susirinko greitai ir išvažiavo pa- 
čia pirma karieta. Mat, kai tik paaiškėjo klaida apie princo Bulbio 
suėmimą, rūstusis Padilbys tučtuojau pasiuntė į princo Kvatulino 
kambarį du kareivius, kuriems buvo įsakyta prisatyti jį į kalėjimą 
ir iki vidurdienio nukirsti galvą. Tačiau antrą valandą karieta jau 
buvo išvažiavusi iš Paflagonijos žemių, be to, reikia pridurti, kad 
jų vytis pasiųsti kareiviai nelabai ir skubėjo, kadangi karalystėje 
daugelis gailėjosi Kvatulino, savo senojo valdovo sūnaus, nes jo 
tėvas, kad ir turėjo tam tikrų trūkumų, buvo kur kas geresnis už 
dabar šalį valdantį savo brolį - tironą, tinginį, aikštingą, godų ir 
nejautrų. Narsulonui terūpėjo pokyliai, iškilmės, maskaradai, me- 
džioklės ir kiti panašūs dalykai, kuriais jis ketino pasilinksminti 
savo dukters su princu Bulbiu vedybų proga, ir jis, atrodo, nela- 
bai jaudinosi dėl to, kad sūnėnas pabėgo nuo bausmės. 

Oras laikėsi šaltas, ir Kvatulinas, kelionėje pasivadinęs ponu 
Tulinu, buvo labai patenkintas, gavęs vietą šalia konduktoriaus ir 
kito keleivio. Pirmojoje Blombodingos stotelėje, kur karieta su- 


stojo pasikeisti arklių, prie jos priėjo paprasta moteris su maišeliu 

IR SUTINKA TOKIĄ PONIĄ. 


rankoje ir paklausė, ar neatsiratų vietos ir jai. Viduje visos vietos 
buvo užimtos, tad vežikas jai pasiūlė važiuoti viršuje, o Kvatuli- 
no kaimynas (turiu pasakyti, tikras storžievis) iškišo galvą pro 
langą ir nusišaipė: 

— Pats tas orelis pasivažinėti viršuje! Linkiu smagios kelionės, 
panelyte! 

Vargšė moteris labai kosėjo, ir Kvatulinui jos pagailo. 

— Užleidžiu jai savo vietą, - pasakė jis. - Nejaugi taip kosėda- 
ma ji važiuos viršuje! 

Į tai storžievis pasakė: 

— Atsirado mat gailestingasis! Verčiau nekaišiok nosies kur ne- 
reikia! 

Kvatulinas už tokius žodžius gerokai žnybtelėjo jam pačiam 
nosį, davė porą antausių ir patarė valdyti liežuvį. 

Tada žvitriai užšoko ant karietos viršaus ir jaukiai įsitaisė šiau- 
duose. Kitoje stotyje storžievis išlipo, Kvatulinas vėl grįžo į savo 
vietą ir užkalbino kaimynę. Pasirodė, jog tai labai maloni, apsi- 
skaičiusi ir protinga moteris. Jie keliavo iki nakties ir ji spėjo 
Kvatuliną pavaišinti įvairiausiais dalykais, nes jos maišelis atrodė 
tiesiog stebuklingas. Jis įsinorėjo gerti - štai iš maišelio pasirodo 
butelis lengvo alaus ir sidabrinis puodelis! Išalko - štai iš maišelio 
virta paukštiena, kumpio gabaliukas, duonos, druskos ir baisiau- 
siai skanaus slyvų pyrago, o pabaigai - dar ir stikliukas konjako. 

Bevažiuojant ši pažiūrėti paprasta ir keistoka moteris kalbė- 
josi su Kvatulinu apie daugybę įvairiausių dalykų, ir princas pa- 
sirodė esąs tiek neišsilavinęs kiek ji išsilavinusi. Tamsiai parau- 
dęs jis pripažino jai esąs visai nemokytas, o mieloji moteriškė į 
tai atsakė: | 

— Mano mielas Kva... tai yra ponas Tulinai, jūs esat dar jaunas 
žmogus ir prieš akis turit begales laiko. Todėl be vargo spėsit išsi- 


mokslinti. Nes kas žino - gal kada nors tos įgytos žinios ir pra- 

PRINCAS ELGĖSI MALONIAI 


vers? Sakykim, tada, kai... kai būsite pašauktas atgal, juk kai kam 
yra taip pasitaikę. 

— O dangau, - sušuko Kvatulinas, - nejaugi jūs mane pažįsta- 
te, ponia?! 

— Aš pažįstu daugybę įdomių Žmonių, - atsakė ponia. - Esu 
dalyvavusi kai kieno krikštynose, o vieną kartą buvau net išvary- 
ta pro duris. Esu mačiusi, kaip žmonės sugenda nuo sėkmės, o ki- 
ti nuo negandų pasidaro geresni. Patariu jums apsistoti šiame 
mieste, kur karieta sustos nakčiai. Gyvenkite čia, mokykitės ir ne- 
pamirškite savo senos draugės, kuriai buvote geras. 

— O kas yra mano senoji draugė? - paklausė Kvatulinas. 

— Kai jums ko nors prireiks, - pasakė ponia, - atriškite šitą 
maišelį, kurį jums dovanoju, ir būkite dėkingas... 

— Kam, ponia? - paklausė jis. 

— Fėjai Juodlazdei, - atsakė ponia ir išskrido pro langą. O kai 
Kvatulinas paklausė konduktorių, ar šis nematęs, kur dingo po- 
nia, tas atsakė: 

— Ponia? Šioje karietoje nebuvo ponios, tiktai senutė, kuri išli- 
po paskutinėje stotyje. 

IR PATIKO ŠITAI PONIAI. 


Tad Kvatulinas pamanė, jog jam prisisapnavo. Tačiau ant jo 
kelių gulėjo Juodlazdės paliktas maišelis. Atvažiavęs į miestą, jis 
pasiėmė maišelį ir nuėjo į viešbutį. 

Tenai gavo tabai prastą kambarį, tačiau pabudęs rytą ir many- 
damas esąs namuose rūmuose jis sušuko: 

— Džonai, Čarli, Tomai! Šokoladą, chalatą, šlepetes! 

Tačiau niekas neatėjo. Šalia nebuvo skambučio, tad jis išėjo 
ant laiptų ir užriko šaukdamas tarną. 

Pasirodė šeimininkė, kuri atrodė štai šitaip: 

— Ko jūs čia šitaip rėkaujat, jaunuoli? 

— Nėra šilto vandens, nėra tarnų, net mano batai nenuvalyti. 

— Cha cha cha, gali nusivalyti ir pats, - atsakė šeimininkė. — 
Labai jau jūs, jauni studentai, nosis riečiate. Bet tokio įžūlaus dar 
tikrai nesu mačiusi. 

— Aš tučtuojau išeinu iš šitų namų, - atrėžė Kvatulinas. 

— Kuo greičiau, tuo geriau, ponaiti. Užmokėk ir gali sau drož- 
ti. Mano kambarius mėgsta kilmingi žmonės, ne tokie kaip tu. 

— Jums tik meškų cirką laikyti, - pasakė Kvatulinas, - o pati 
puikiausiai tiktumėt iškabai. | 

„Cirko“ šeimininkė suniurnėjo ir pasišalino. O Kvatulinas grį- 
žo į savo kambarį ir pirmiausiai ant stalo pamatė stebuklingą 


maišelį, kuris jam įėjus tarsi šoktelėjo viršun. 

DovANŲ MAIŠELĮ GAVO, 


„Gal ten rasis ko nors pusryčiams? - pagalvojo Kvatulinas, — 
nes pinigų beveik neturiu? Tačiau atidaręs maišelį, jis rado, 
kaip manot, ką? Ogi batų šepetį ir dėžutę tepalo, ant kurios bu- 
vo užrašyta: 


Batus valyk, šveisk, negailėk, 
Tik paskui mane į vietą padėk. 


Kvatulinas nusijuokė, tada nusivalė batus ir šepetį su tepalu 
padėjo atgal į maišelį. 
Kai apsirengė, maišelis vėl šoktelėjo, tada Kvatulinas priėjo 


prie jo ir išėmė: 


1. Staltiesę ir servetėlę. 

2. Cukrinę, pilną saldžiausio gabalinio cukraus. 

4,6,8,10. Dvi šakutes, du šaukštus, du peilius, cukraus žnyples 
ir peilį sviestui tepti, ir visi tie įrankiai buvo pažymėti 
K raide. 

11,12,13. Puodelį arbatai su lėkštute ir indelį rankoms skalauti. 

14. Indelį skanios grietinėlės. 

15. Dėžutes su juoda ir žalia arbata. 

16. Didžiulį arbatinuką, pilną verdančio vandens. 

17. Puodą su trimis pagal jo skonį išvirtais kiaušiniais. 

18. Ketvirtį svaro gero sviesto. 

19. Juodos duonos kepalą. 


Kaip jums atrodo, argi tai ne puikūs pusryčiai? 

Kvatulinas papusryčiavo, tada sukišo visus daiktus į maišelį ir 
išėjo ieškoti, kur apsigyventi. Pamiršau pasakyti, kad šitas mies- 
tas buvo garsus savo universitetu ir vadinosi Kosfordas. 

Jis susirado kuklų būstą netoli universiteto, grįžęs užmokėjo 
už nakvynę viešbutyje, ir išėjo į naujus namus, pasiėmęs lagami- 
ną, kelionmaišį ir, be abejo, stebuklingąjį maišelį. 

KOKIO NIEKAS NESAPNAVO! 


Kai atidarė lagaminą, jame vietoj susikrautų gražiausių drabu- 


žių pamatė vien tik knygas. Vieną jų atvertė ir rado parašyta: 


Kaip pasiklosi, taip išmiegosi, 
Ką išmoksi, ant pečių nenešiosi. 


O kelionmaišyje jis rado studento kepurę ir apsiaustą, storą 


sąsiuvinį, rašalinę, plunksnų, Džonsono žodyną, kuris Kvatulinui 


buvo itin naudingas, nes raštingumu negalėjo pasigirti. 

Taigi jis sėdo prie stalo ir ištisus metus uoliai mokėsi, kol pa- 
galiau tapo net pavyzdžiu kitiems Kosfordo universiteto studen- 
tams. Jis niekada nesiveldavo į jokias riaušes ir skandalus. Profe- 
soriai visi iki vieno jį gyrė, o draugai studentai irgi mėgo, ir kai 


per egzaminus jis gavo visus geriausius pažymius iš: 

VASAI MAIŠELIS KAIP AUKSO PUODAS — 


gramatikos, prancūzų kalbos, 
rašymo, aritmetikos, 
istorijos, lotynų kalbos, 
tikybos, elgesio, 


visi draugai ėmė šaukti: 

— Valio! Valio Tulinui! Tulinas protingas, nieko netingi! 

Tuomet jis gavo daug medalių, vainikų, knygų ir įvairiausių 
ženklelių, kuriuos parsinešė namo. 

Dieną po egzaminų jis nuėjo su dviem draugais pasilinksminti 
į kavinę (Ar sakiau jums, kad kiekvieną šeštadienio vakarą maiše- 
lyje jis rasdavo tiek pinigų, kiek reikėdavo užmokėti sąskaitoms, 
ir dar ginėją kišenpinigių? Žinoma, pamiršau paminėti! O juk tai 
taip tikra kaip du kart du - keturi.), tenai netyčia žvilgtelėjo į 
„Kosfordo žinias“ ir be jokio vargo perskaitė (dabar jis lengvai 
krimto pačius ilgiausius žodžius) štai ką: 

„ROMANTIŠKA ISTORIJA. Mūsų kaimynystėje, Pragarmėjoje, 
vyksta įvykiai, kurie tiesiog sukrėtė visą šią šalį. 

Priminsime, kad dabartiniam Pragarmėjos karaliui didžiai ger- 
biamam Grobštui kruviname ir baisiame Kultuvijos mūšyje nuga- 
lėjus velionį karalių Kavalfiorę ir sėdus į sostą, vienturtė velionio 
karaliaus duktė princesė Rozalba rūmuose nebuvo rasta. Buvo kal- 
bama, jog ji (palikta visų globėjų) nuklydo į mišką, kur ją suėdė 
pikti liūtai, kurių du vėliau buvo sugauti ir atgabenti į Tauerį Lon- 
done, tačiau iki tol spėjo sudraskyti kelis šimtus žmonių. 

Jo didenybė karalius Grobštas, nepaprastai jautrios širdies 
žmogus, labai krimtosi dėl bejėgės princesės žūties, kadangi pats 
jokiu būdu nebūtų palikęs jos likimo valiai. Tačiau princesės mir- 
tis nekėlė abejonių. Tai liudijo jos batelis ir skraistės liekanos, ap- 
tiktos miške po medžioklės, kai pats narsusis Pragarmėjos valdo- 
vas savo ietimi nudūrė du liūtukus. Šias mergytę primenančias 


liekanas namo parsinešė jas radęs markizas de Špinatis, tuo metu 

IR KNYGŲ PARUŪPINA, IR VALGYTI DUODA. 


tarnavęs Kavalfiorei. Markizas užsitraukė nemalone dėl tokios iš- 
tikimybės savo senam šeimininkui ir ilgą laiką gyveno Pragarmė- 
jos karalystės pakraštyje eigulio trobelėje. 

Praeitą antradienį markizas de Špinatis su keletu džentelme- 
nų, ištikimų senajai dinastijai, pasirodė su ginklais šaukdami: 
„Dieve, saugok Rozalbą, pirmąją Pragarmėjos karalienę!“ ir 
tarp jų buvo dama, pasak mačiusiųjų, „nepaprastai graži . Nors 
jos istorija ir kelia tam tikrų abejonių, ji, be abejo, yra labai ro- 
mantiška. 

Asmuo, vadinantis save Rozalba, tvirtina, jog prieš penkiolika 
metų viena moteriškė išvežė ją iš miško vežimu, pakinkytu slibi- 
nais (ši pasakojimo dalis, aišku, neįtikėtina); moteris paliko mer- 
gaitę Blombodingos sode, kur ją rado jos didenybė princesė An- 
dželika, šiuo metu ištekėjusi už Pragarmėjos sosto įpėdinio prin- 
co Bulbio. Princesė priglaudė našlaitę su nepaprastu gerumu ir 
jautrumu, kuris nuo seno buvo būdingas Paflagonijos karaliaus 
dukteriai. Nors niekas nežinojo mergaitės kilmės, o jos apdaras 
buvo labai skurdus, ji buvo priimta į rūmus kaip tarnaitė Betsin- 
da, gyveno tenai ir buvo net išmokslinta. 

Už kažkokius nusižengimus ji buvo atleista ir išėjo pasiėmusi 
tiktai savo senos skraistės gabalą ir vieną batelį, su kuriuo buvo 
rasta. Jos pačios žodžiais, iš Blombodingos ji išėjo prieš metus ir 
visą tą laiką gyveno Špinačių šeimoje. Tą patį rytą princas Kvatu- 
linas, Paflagonijos karaliaus sūnėnas, tiesą sakant, nepasižymintis 
nei būdu, nei gabumais, taip pat išėjo iš Blombodingos ir nuo to 
laiko apie jį jokių Žinių nėra!“ 

— Čia tai bent istorija! - sušuko studentai Smitas ir Džonsas, 
kurie buvo artimi Kvatulino draugai. 

— Štai dar daugiau, - pasakė Kvatulinas ir perskaitė: 

„ANTRA LAIDA. Paaiškėjo, kad barono Špinačio vadovauja- 
mas būrys buvo apsuptas ir sumuštas šauniojo generolo Bulterar- 


mo, o apsišaukėlė princesė buvo nugabenta į kalėjimą sostinėje“. 

LAIKRAŠTĮ DRAUGAI PASKAITĖ, 


„UNIVERSITETO NAUJIENOS. Vakar Universitete neparastų 
gabumų studentas ponas Tulinas pasakė lotynišką prakalbą ir už 
tai gavo aukščiausią apdovanojimą - medinį šaukštą, kurį įteikė 
Kosfordo rektorius daktaras Protoklis. 

— Et, gryni niekai, - pasakė ponas Tulinas, dėl kažko staiga su- 
nerimęs. - Eime pas mane namo, bičiuliai! Narsuoli Smitai, bebai- 
mi Džonsai, mano studijų draugai ir mokslo triūso kolegos, aš 

— Greičiau sakyk, neerzinęs, brolau! — sušuko nekantrusis 
Smitas. 

— Klok viską, vyruti! - pritarė guvusis Džonsas. 

Kvatulinas su karališka ramybe atlaikė šitą natūralų, tačiau 
dabar kiek nederamą familiarumą. 

— Mano bičiuliai, Smitai ir Džonsai, - pasakė princas, - toliau 
slapstytis beprasmiška. Taigi aš nesu kuklus studentas Tulinas, aš 
esu karališko kraujo palikuonis. 

— Atavis edite regibus!* Taip ir Žinojau, senas vil... - sušuko 
Džonsas. Jis norėjo sakyti „vilke“, tačiau pamatė blykstelėjusią 
karališką akį ir nutilo. 

— Draugai, - kalbėjo toliau princas, - aš ir esu tas Kvatulinas, 
taigi aš tikrasis Paflagonijos karalius. Nesiklaupk, Smitai, juk 
mato žmonės! Ir tu, nuoširdusis Džonsai! Kai aš buvau dar ma- 
žas, mano nedoras dėdė pavogė iš manęs tėvo karūną ir nuo 
vaikystės taip augino, kad net nežinočiau savo teisių, lygiai kaip 
tas vargšas Danijos princas Hamletas! O jeigu aš kada imdavau 
ką nors įtarti, tai dėdė tuojau nuramindavo, kad greitai aš turė- 
siu karūną. Man reikėsią vesti jo dukrą Andželiką ir tada mudu 
abu valdysią Paflagoniją. Bet jo žodžiai buvo netikri, netikri 
kaip ir Andželikos širdis! Netikri kaip Andželikos plaukai, rau- 
doni skruostai, dantys! Jos žvairas žvilgsnis krypo į jaunąjį Bul- 


* Pagimdytas karališkų protėvių (Iot.). 

(O PASKAITĘ NET UŽKAITO. 


bį, puskvailį Pragarmėjos princą, jis jai labiau patiko. Ir kaip tik 
tada mano akys išvydo Betsindą, kuri dabar paaiškėjo besanti 
Rozalba. Supratau, kokia tobula ši mergina, tikra jaunystės nim- 
fa, tikra skaistybės deivė. Ji tiesiog pavergė mano širdį. 

(Visos jo kalbos nekartosiu, tik pasakysiu, kad ji buvo labai 
graži, tačiau labai ilga; nors Smitas su Džonsu nieko apie tuos da- 
lykus nežinojo, bet skaitytojas jau žino, todėl pasakosiu toliau.) 

Princas su savo bičiuliais nuskubėjo namo, be galo sujaudinti 
tokios žinios ir to, kaip draugiškai karališkas asmuo visa tai pasa- 
kojo. Taigi jie užlipo į kambarį, kuriame jų draugas tiek laiko 
krimto mokslus. 

Ant rašomojo stalo gulėjo jo garsusis maišelis, ir taip išsipū- 
tęs, kad princas tuojau atkreipė dėmesį. Jis priėjo, atrišo jį ir, kaip 
manot, ką pamatė? 

Ogi ilgą, smailų kardą su auksine rankena ir raudono aksomo 
makštimis, ant kurių buvo išsiuvinėta: „Rozalba amžinai!“ 

Jis ištraukė tą kardą, nuo kurio net visas kambarys nušvito, ir 
sušuko: 

— Rozalba amžinai! 

Smitas su Džonsu jam irgi pritarė, tačiau šį kartą kur kas san- 
tūriau ir tik po jo karališkosios didenybės. 

Staiga pokštelėjusi atsidarė Kvatulino skrynia ir pasirodė trys 
stručio plunksnos, kyšančios iš auksinės karūnos ant blizgančio 
plieninio šalmo, dar šarvai, pora pentinų ir visa kita ginkluotė. 

Knygos nuo Kvatulino lentynų dingo. Dviejų didelių žodynų 
vietoje jie pamatė dvi poras aulinių kariškų batų, prie kurių buvo 
dvi kortelės: „Leitenantui Smitui“ ir „Eskvairui Džonsui“, be to, 
tie batai jaunuoliams tiko kaip nulieti. Dar ten buvo du šalmai, 
du kardai, dveji šarvai, visai kaip stebuklingame romane. Taigi tą 
vakarą pro Kosfordo vartus išjojo trys šaunūs kariūnai, tačiau nei 
jų profesoriai, nei netgi vartų sargai nebūtų atpažinę, jog tai yra 
princas ir jo draugai. 

APIE KNYGAS BAIGTOS KALBOS — 


Jie nesustodami jojo tol, kol prijojo paskutinį savo šalies mies- 
tą Pragarmėjos pasienyje. Kadangi žirgai buvo jau pavargę, o pa- 
tys raiteliai išalkę, jie sustojo užeigoje ir pasistiprino. | 

Sekdamas kai kuriais rašytojais, galėčiau tam paskirti visą sky- 
rių, tačiau mėgstu, kad mano skaitytojas mokėtų pinigus ne už 
tuščius žodžius. Todėl trumpai pasakysiu, kad jie užeigos balkone 
užkando sūrio ir duonos, o užsigėrė alumi. Jiems geriant pasigir- 
do vis artėjantis būgnų ir trimitų garsas, turgaus aikštė bemat 
priplūdo kareivių. Įsižiūrėjęs princas pažino Paflagonijos vėlia- 
vas, netrukus išgirdo ir Paflagonijos himno garsus. 

Kariuomenė greitai apsupo užeigą, ir jai priartėjus Kvatulinas 
pažino jos vadą. 

— Ką aš matau! - sušuko jis. - Na, taip! Negali būti! Taip, tai 
jis... Net negaliu patikėti! Vis dėlto jis! Mano draugas, mano nar- 
susis, ištikimasis karvedys kapitonas Kirtonas Galvašniovas! Svei- 
kas, bičiuli! Ar nepažįsti savo princo, savo Kvatulino? Brangusis 
kaprale, jei neklystu, kadaise mudu buvom draugai! Ei, seržante, 
juk mudu ne kartą fechtavomės lazdomis! 

— Ir ne du kartus, mano gerasis pone, - atsakė seržantas. 

— Tai sakykit man, ką reiškia šita jūsų stipri ginkluotė? - paklausė 
iš balkono jo didenybė. - Ir kur žygiuoja mano paflagoniečiai? 

Galvašniovas nuleido smakrą. 

— Mano valdove, - atsakė jis. - Mes žygiuojame į pagalbą savo 
sąjungininkui, didžiajam Grobštui, Pragarmėjos valdovui! 

— Pragarmėjos tironui, mano narsusis Galvašniovai? Tam žiau- 
riam kraugeriui, mano šaunuoli? — pašaipiai paklausė iš balkono 
princas. 

— Kareivis privalo vykdyti įsakymus, mano prince, o man įsa- 
kyta padėti jo didenybei Grobštui. Be to, (nors ir labai nemalonu 
sakyti) jei kur kelyje sutikčiau, tai suimti... 


— Briedis dar girioje, o tu jau iešmą droži! - nusijuokė princas. 

REIKIA GELBĖTI ROZALBĄ! 


„tokį Kvatuliną, buvusį Paflagonijos princą, - užbaigė Gal- 
vašniovas kone verkdamas. - Todėl atiduokite kardą, mano prin- 
ce, ir nesipriešinkit! Apsidairykit, juk mūsų yra trisdešimt tūks- 
tančių kareivių! 

— Gal tau galvoje negerai? Kad Kvatulinas atiduotų savo kar- 
dą?! - sušuko princas. Ir žengęs prie balkono krašto jis pasakė to- 
kią kalbą, kurios neįmanoma perteikti žodžiais. Visa ji buvo bal- 
tosiomis eilėmis (nuo to laiko jis taip tekalbėdavo, nes labiau de- 


rėjo prie jo karališkojo titulo). Šioji kalba truko tris dienas ir tris 

SKUBAM, LEKIAM KIEK TIK GALIM, 


naktis, ir nė vienas jo klausytojas per tą laiką nėmaž nepavargo, 
nepastebėjo, kaip dieną keitė naktis, paskui vėl šviesa ir vėl tam- 
sa. Tik kas devynias valandas kareiviai pratrūkdavo garsiai šauk- 


ti: „Valio!“, mat tuo metu Kvatulinas nutildavo pačiulpti apelsino, 

kurį jam draugai paduodavo iš maišelio. Šios kalbos mes negali- 
me čionai įtalpinti, tačiau jis joje aiškiai ir paprastai apsakė visą 
teisybę apie savo gyvenimą ir pareiškė ryžtą ne tik neatiduoti 
kardo, bet ir atsikovoti priklausančią karūną. Pasibaigus šiai ne- 
paprastai ir tiek jėgų pareikalavusiai kalbai, kapitonas Galvašnio- 


vas ėmė mėtyti oran savo šalmą ir šaukti: 

NES PRAŽUS TENAI VARGŠELĖ! 


— Valio! Valio! Tegyvuoja karalius Kvatulinas! 

Štai kaip šauniai pasitarnavo laikas, praleistas mokslams uni- 
versitete! 

Nurimus aistroms visi kariai buvo pavaišinti alumi ir net pats 
princas gėrė kartu su visais. Paskui Galvašniovas susijaudinęs 
pranešė princui, kad jo būriai yra tiktai pirmieji daliniai, sku- 
bantys karaliui Grobštui į pagalbą, o pagrindinės pajėgos eina 
atsilikusios per vienos dienos žygį ir jas veda jo didenybė prin- 
cas Bulbis. 

Į tai princas Kvatulinas atsakė: 

— Mes nulaušim tam Bulbiui ragus, o jo tėvas karalius galės 


graužti nagus! 

GRĮŽTAME PAS ROZALBĄ 

Karalius Grobštas pasipiršo Rozalbai, kaip ir visi kiti ją įsimy- 
lėję princai bei karaliai. Jo didenybė buvo našlys ir pasisiūlė vesti 
savo gražiąją belaisvę tuojau pat, tačiau ji mandagiai bei neuž- 
gauliai jo pasiūlymo atsisakė, paaiškino mylinti princą Kvatuliną, 
tad apie jokias kitas vedybas net neverta kalbėti. Išmėginęs ir 
ašaras, ir maldavimus, šis ūmus karalius ėmė grasinti Rozalbai 
kankinimais, tačiau ji atsakė, kad verčiau iškęs visus tuos žiau- 
rumus, negu sutiks tekėti už savo tėvo žudiko. Karalius galiau- 
siai išėjo, svaidydamas žiaurius keiksmus ir liepdamas kitą rytą 
ruoštis mirčiai. | 

Visą tą naktį karalius tarėsi su savo valdiniais, kaip geriausiai 
atsikratyti šios neklusnios merginos. Nukirsti galvą - pernelyg 
lengva mirtis jai; pakorimas šioje šalyje buvo tokia dažna baus- 
mė, kad nebeteikė karaliui jokio malonumo. Tad galų gale jis pri- 

BAISIAS KANČIAS JAI TEKS IŠTVERTI — 


siminė du piktus liūtus, kuriuos neseniai gavo dovanų, ir nu- 
sprendė atiduoti Rozalbą jiems sudraskyti. Šalia pilies buvo are- 
na, kur princas mėgdavo rengti bulių kovas, žiurkių medžiokles 

ir kitas Žiaurias pramogas. Abu liūtai buvo narve po arena ir jų 
riaumojimas sklido per visą miestą. Nors man nemalonu pripa- 
žinti, rytą miestelėnai tiesiog miniomis plūdo pažiūrėti, kaip tie 
du baisūs laukiniai žvėrys draskys vargšę mergaitę. 

Karalius atsisėdo savo karališkoje ložėje, aplink jį sustojo dau- 
gybė sargybinių, o šalia sėdėjo grafas Bulterarmas, į kurį karalius 
žvilgčiojo ypač rūsčiai. Mat šnipai pranešė jo didenybei, kaip 


Bulterarmas piršosi Rozalbai ir siūlėsi atkariauti jai karūną. Kara- 

SUMANĖ NIEKŠAS JĄ LIŪTAMS SUŠERTI! 


lius Grobštas atrodė juodas kaip debesis, sėdėdamas šalia savo 
valdinio priekinėje eilėje ir laukdamas tragedijos, kurioje pagrin- 
dinį vaidmenį turėjo vaidinti vargšė Rozalba. 

Pagaliau į areną buvo atnešta princesė su naktiniais marški- 
niais, ant pečių jai krito nuostabūs ilgi plaukai ir ji atrodė tokia 
graži, kad net žiaurieji sargai ir Žvėryno prižiūrėtojai ėmė verk- 
ti. Ji žengė per areną savo basomis mažytėmis kojomis (laimė, 
ant žemės buvo papilta pjuvenų), paskui sustojo atsirėmusi į di- 
delį akmenį vidury arenos, aplink kurią savo ložėse sėdėjo dva- 
riškiai ir miestelėnai, atitverti geležinių grotų - niekam nesino- 
rėjo patekti į nasrus šitiems piktiems, rudakarčiams, ilgauo- 
degiams riaumojantiems ir staugiantiems baisūnams su juodo- 


mis gerklėmis. 


Staiga atsidarė vartai ir arenon išpuolė du didžiuliai, perkarę 
staugiantys liūtai, kurie savo narve buvo laikyti tris savaites ir te- 
gaudavo atsigerti tik vandens. Jie puolė tiesiai prie akmens, kur 
stovėjo vargšė Rozalba. Jos padėtis buvo nepavydėtina, teliko tik 


pasimelsti už jos sielą. 

BET LiIūTAI PAŽĮSTA BETSINDĄ NUO SENO 


Per žiūrovų minią nuvilnijo gaudesys, ir net žiauruolis Grobš- 
tas kiek susigraudino. Tačiau grafas Bulterarmas, sėdintis šalia jo 
didenybės, sustugo: 

— Pirmyn! Pulkit ją! Pui! Pui! 

Mat šis didikas buvo baisingai piktas ant Rozalbos, kam ši jį 
atstūmė. 

Tačiau keista! Gryniausias stebuklas! Esu tikras, kad nė vienas 
jūsų nebūtų patikėjęs savo akimis, nes tai buvo neįtikėtinas ap- 
linkybių sutapimas! Pribėgę prie Rozalbos liūtai, užuot puolę ją 
draskyti savo didžiuliais dantimis, ėmė meilintis jai ir gerintis. 
Jie laižė jos kojas, trynė nosis jai į šonus ir murkė, tarsi norėdami 
pasakyti: „Sveika, mieloji sese, argi neprisimeni savo brolių iš 
miško?“ Tada ji apkabino jų rusvus kaklus savo gražiomis ranko- 
mis ir ėmė bučiuoti. 

Karalius Grobštas net apstulbo iš nuostabos. Grafas Bulterar- 
mas virė iš pasiutimo. 

— Tfiu, po perkūnais! - suriko jis. - Apgavikai, akių muilinto- 
jai! Šitie liūtai yra prijaukinti, iš cirko! Gėda šitaip tyčiotis iš 
žmonių! Šitie liūtai - jokie liūtai, o kailiais apsigaubę berniukai! 

- Ką? - suriko karalius. - Kas apgavikas? Tavo karalius? Šitie 
liūtai — jokie liūtai, taip? Ei, sargybiniai! Kareiviai! Griebkit šitą 
Bulterarmą ir patį įmeskit liūtams! Duokit jam kardą ir skydą, te- 
gu užsideda šarvus ir parodo mums, ar tie liūtai yra tikri, ar ne! 

Išdidusis Bulterarmas padėjo savo žiūroną ir prisimerkęs nu- 
žvelgė karalių ir jo svitą. 

— Nesiartinkit prie manęs, šunys! - pasakė jis. - Antraip pri- 
siekiu visais šventaisiais - perdursiu jums gerkles! Gal jo dideny- 
bė mano, kad Bulterarmas bailys? Manęs neišgąsdins nė šimtas 
tokių liūtų! Tegu karalius pamėgina kartu su manim nulipti į are- 
ną ir susikauti su vienu liūtu! Aha, baisu? O aš įveiksiu juos abu! 


Jis atidarė grotas ir lengvai nušoko į areną. 

IR JOS DRASKYTI NĖ NEMANO! 


Rrrrrr... Hrrrrr... Vrrrrr!!! 
Mažiau nei per dvi minutes 
grafas Bulterarmas buvo liūtų 
SURYTAS 
su visais 
kaulais ir batais 
ir iš jo teliko 


tuščia vieta. 


Tuomet karalius pasakė: 

— Taip jam ir reikia, šitam niekšui maištininkui! O dabar, ka- 
dangi lūtai neėda šitos mergaitės... 

— Paleiskit ją, paleiskit! - ėmė šaukti minia. 

— Ne! - užriko karalius. - Tegu kareiviai nulipa į areną ir suka- 
poja ją į gabaliukus. O jeigu liūtai sumanys ją ginti, tegu juos nu- 
šauna lankininkai! Ta mergiščia turi mirti kančiose! 

— Oi, oi! - ėmė šaukti minia. - Gėda, gėda! 

— Kas drįsta šaukti: „Gėda'? - suriko įniršęs valdovas (juk ti- 
ronai nesugeba valdytis). - Kas ištars dar bent vieną žodelį, įmes- 
kit pas liūtus. 

Stojo mirtina tyla, kurią staiga pertraukė: „Trututū, trututū!“ 
ir kitame arenos krašte pasirodė riteris su ginklanešiu. Riteris bu- 
vo su visa ginkluote, tačiau pakeltu antveidžiu, o ant ieties galo 
nešė pasmeigtą laišką. | | 

— Cha! - suriko karalius. - Bokštas ir rikis! Juk tai yra mano 
Paflagonijos brolio ginklanešys, o riteris, jei atmintis neklysta, 
yra šaunusis kapitonas Galvašniovas! Kokios gi naujienos iš Pa- 
flagonijos, mano narsuoli Galvašniovai? O tu, ginklanešy, taip tri- 
mitavai, kad galvą guldau - tiesiog ištroškai! Ko norėtum atsiger- 


ti, drauguži? 

BuLTERARMĄ, TĄ NIEKŠELĮ, 


— Pirmiausia norime paprašyti neliečiamybės, jūsų malony- 
be, - pareiškė Galvašniovas, - o prieš atsigerdami prašome leidi- 
mo paskelbti savo karaliaus raštą. 

— „Jūsų malonybe“, cha! - pakartojo Paflagonijos valdovas rūs- 
čiai susiraukęs. - Šitas kreipinys Dievo pateptajam karaliui skam- 
ba nelabai deramai. Na, bet skaitykit tą savo raštą! 

Elegantiškai prijojęs prie karaliaus ložės, Galvašniovas davė 
ženklą ginklanešiui pradėti. 

Šis pasikabino ant peties trimitą, išsiėmė iš skrybėlės raštą ir 
pradėjo skaityti: 

— Visiems! Visiems! Visiems! Šiuo skelbiame, kad Paflagonijos 
karalius Kvatulinas, didysis Kapadokijos hercogas, Sardinijos ir 
Silkinijos salų valdovas, susigrąžino sostą ir savo tėvo karūną, 
kuri kadaise buvo klastingai pagrobta mūsų dėdės, kuris save va- 
dino Paflagonijos karaliumi... 

— Ką? - sugriaudėjo karalius. 

— „ir todėl reikalaujame, kad išdavikas Grobštas, pasivadinęs 
Pragarmėjos karaliumi... 

Karalius ėmė neapsakomai plūstis. 

— Skaityk toliau, ginklanešy, - paliepė bebaimis Galvašniovas. 

— ... paleistų iš kalėjimo jos karališkąją ir teisėtą valdovę Ro- 
zalbą, Pragarmėjos karalienę, ir atiduotų jai sostą. Antraip aš, 
Kvatulinas, skelbiu minėtąjį Grobštą niekšu, bailiu, sukčiumi, va- 
gimi ir tironu ir kviečiu jį dvikovon kautis kumščiais, lazdomis, 
kardais, ietimis ar pistoletais vienas prieš vieną arba su 
kariuomene, raitą ar pėsčią ir įrodysiu savo teises, nubausdamas 
jo bjaurų ir šlykštų kūną! 

— Tesaugo Viešpats karalių! - pasakė kapitonas Galvašniovas ir 
pastatė žirgą piestu, paskui pavarė skersą ir apsuko vietoje. 

— Ar jau baigėt? — paklausė karalius Grobštas su nepaprastu 


ramumu, po kuriuo slypėjo baisus įniršis. 

JiE SURIJO SU KAULELIAIS. 


— Taip, jūsų malonybe, štai jums laiškas, parašytas mano val- 
dovo ranka, ir štai jo pirštinė. Jeigu kam nors iš Pragarmėjos di- 
dikų nepatinka jo didenybės laiškas, tai aš, gvardijos kapitonas 
Galvašniovas, esu jo paslaugoms! 

Jis krestelėjo ietį ir nužvelgė visus susirinkusius. 

— O ką apie visą tą nesąmonę galvoja mano Paflagonijos bro- 
lis, mano brangiojo sūnėno tėvas? — paklausė karalius. 

— Iš karaliaus dėdės karūna atimta, nes ją buvo užsidėjęs ne- 
teisėtai, - rūsčiai atsakė Galvašniovas. - Jis su savo buvusiu mi- 
nistru Padilbiu dabar yra kalėjime ir laukia mano valdovo kara- 
liaus nuosprendžio. Po Bombardaro mūšio... 

— Po ko, ko? - paklausė nustebęs Grobštas. 

— Po Bombardaro mūšio, kuriame mano ponas, dabartinis ša- 
lies valdovas, parodė nepaprastą narsą, visa jo dėdės kariuomenė 
perėjo mūsų pusėn, išskyrus tiktai princą Bulbį. 

— Aha, vadinasi, mano berniukas, mano vaikas Bulbis nėra iš- 
davikas! - sušuko Grobštas. 

— Princas Bulbis nenorėjo dėtis prie mūsų ir ketino pabėgti, 
jūsų malonybe, tačiau mes jį pagavome. Princas dabar yra mūsų 
belaisvis ir jo laukia baisios kančios, jei tik nuo princesės Rozal- 
bos galvos nukris bent vienas plaukelis. 

- Štai kaip? - suriko karalius Grobštas net raudonas iš pyk- 
čio. - Laukia kančios? Tuo blogiau Bulbiui! Aš turiu dvidešimt sū- 
nų, ir visi ne blogesni už Bulbį. Tačiau valdyti tinka tiktai Bulbis. 
Ką gi, plakit Bulbį, badykit, sukit rankas ir kojas, laužykit pirštus, 
plėškit nagus, kepkit liepsnose, išlupkit visus jo baltus dantis! Ta- 
čiau kad ir koks brangus man yra Bulbis - mano akių šviesa ir 
mano džiaugsmas! - tačiau cha cha cha... kerštas man yra mieles- 
nis! Ei, budeliai, kankintojai! Kurkit laužus, įkaitinkit reples! Už- 
virinkit šviną! Veskit čionai Rozalbą! 

BuLBIS, VARGŠELIS, NEBUVO NARSUOLIS, 


XVI 


KAIP GALVAŠNIOVAS GRĮŽO PAS 
SAVO KARALIŲ KVATULINĄ 


Karaliui Grobštui ištarus šituos rūsčius Žodžius, kapitonas 
Galvašniovas nušuoliavo šalin, nes savo užduotį buvo atlikęs ir 
savo karaliaus žodžius persakęs. Zinoma, jam buvo labai gaila 


Rozalbos, tačiau kaip jis galėjo padėti? 

PRIEŠO NELAISVĖN GALIAUSIAI PAPUOLĖ. 


Taigi jis grįžo į karaliaus Kvatulino stovyklą ir rado jaunąjį 
valdovą labai sunerimusį: jis sėdėjo savo palapinėje ir rūkė ciga- 
rus. O išklausius pasiuntinio žodžius jam pasidarė dar neramiau. 

— Ak, tas niekšas, tas karališkos veislės šlykštūnas! - sušuko 
Kvatulinas. - Juk vienas anglų poetas sako: „Netikęs tas, kurs 
moterį paliečia, nebent paglostyti norėtų“. Ar ne taip, kapitone 


Galvašniovai? 

VISI JO GAILI, SUSIGRAUDINĘ, 


— Tikra tiesa, jūsų didenybe, - atsakė kapitonas. — Aš įteikiau 
Grobštui jūsų didenybės laišką ir atgabenau jo atsakymą. Ir pasa- 
kiau jam, kad už viską turės atsakyti jo sūnus. O jis atkirto, kad 
turi dvidešimt sūnų, ne blogesnių už Bulbį, ir pašaukė budelius 
kankintojus. 

— Koks žiaurus tėvas ir koks nelaimingas sūnus! - sušuko ka- 
ralius. - Eikit ir atveskit man čionai princą Bulbį. 

Bulbis buvo atvestas sukaustytas grandinėmis, nuliūdęs. Nors 
apskritai kalėjime jis jautėsi pusėtinai - mat visoms kovoms pasi- 
baigus jaudintis nebebuvo ko, ir kai karalius pasiuntė jo atvesti, 
jis su sargybiniais žaidė marmuriniais rutuliukais. 

— Ak, mano vargšas Bulbi, - pasakė jo didenybė, žvelgdamas 
užuojautos kupinu žvilgsniu, - ar jau girdėjai naujienas? (Mat 
Kvatulinas norėjo pranešti princui viską kuo švelniau.) Tavo žvė- 
ris tėvas liepė... Rrrrozalbbbbą... n...nužudyti, štai kaip, princai 
Bulbi! 

— Ką, nužudyti Betsindą! Būhuhū! - sušuko Bulbis. - Betsinda! 
Ak, gražioji Betsinda! Brangioji Betsinda! Ji buvo pati mieliausia 
mergina pasaulyje! Aš ją myliu dvidešimt tūkstančių kartų labiau 
negu Andželiką. 

Ir jis taip nuoširdžiai bei graudžiai ėmė lieti savo širdgėlą, kad 
karaliui ir pačiam pasidarė graudu ir jis paspaudė Bulbiui ranką 
ir apgailestavo nepažinojęs jo anksčiau. 

Bulbis, nieko blogo nenujausdamas, pasisiūlė karaliui pasėdėti 
kartu su juo, surūkyti po cigarą ir jį paguosti. Jo didenybė pavai- 
šino Bulbį cigaru, ir Bulbis pasakė dar nė karto nerūkęs nuo to 
laiko, kai buvo paimtas nelaisvėn. 

O dabar tik pagalvokit, kaip šitam pačiam gailestingiausiam 
monarchui buvo sunku, kai jis turėjo pranešti savo belaisviui, jog 
keršydamas už žvėrišką ir baisų karaliaus Grobšto elgesį su Ro- 


zalba jis privalo tučtuojau nubausti mirtimi princą Bulbį! 


106 


ARBATOS NEŠA, PYRAGAIS VAIŠINA. 


Kilnusis Kvatulinas negalėjo sulaikyti ašarų, verkė ir kareiviai, 
ir pats Bulbis, kai jam viskas buvo paaiškinta, - kad karaliaus pa- 
žadas yra aukščiau visko ir Bulbis privalo su tuo sutikti. Taigi 


vargšas Bulbis buvo išvestas, o Galvašniovas vesdamas jį mėgino 

paguosti, sakė, kad jeigu Bulbis būtų laimėjęs Bombardaro mūšį, 
tai ir pats tikriausiai būtų pakoręs Kvatuliną. 

- Žinoma! Bet dabar tai man jokia paguoda! — atsakė nelai- 
mingas Bulbis ir, be abejo, sakė tiesą. 

Jam buvo pranešta, kad bausmė įvyks kitą rytą aštuntą valan- 
dą, tada jis buvo nuvestas atgal į kalėjimą, kur susilaukė didelio 
dėmesio. Kalėjimo viršininko Žmona atsiuntė jam arbatos, sargo 
duktė prašė, kad jis įrašytų savo vardą jos albume, kur panašio- 
mis progomis jau buvo pasirašę daugybė džentelmenų! 


— Atstokit su tuo albumu! - atsakė Bulbis. 

NEsITIKI JAU BULBIS JOKIOS PAGALBOS, 


Paskui atėjo karstadirbys ir išmatavo jį, žadėdamas padaryti 
patį gražiausią karstą, bet net ir tai nepaguodė Bulbio. Virėjas ne- 
šė jam valgius, kuriuos kadaise labiausiai mėgo, tačiau Bulbis jų 
net neparagavo. Jis sėdėjo ir rašė atsisveikinimo laišką Andželi- 


kai, o laikrodis vis tiksėjo ir slenkančios rodyklės vis artino rytą. 


Vakare atėjo barzdaskutys ir pasiūlė pagražinti jį rytdienai. Prin- 
cas Bulbis spyręs išvijo jį laukan ir toliau rašė laišką princesei An- 
dželikai. Paskui Bulbis ant stalo užkėlė lovą, ant lovos stalą, ant 
stalo kėdę, ant kėdės dėžę nuo skrybėlės ir užsilipęs ant pačio 
viršaus ėmė dairytis pro langą, ar negalėtų pabėgti, o laikrodis 
vis tiksėjo, artėdamas prie ryto. 

Laikrodis tuo metu išmušė septintą. Tada jis atsigulė į lovą kiek 


numigti, tačiau greitai atėjo sargas ir pažadino: 

TAČIAU PASIRODO STAIGA ROZALBA. 


— Malonėkite keltis, jūsų karališkoji šviesybe, jau be dešimt 
minučių aštunta! 

Taigi vargšas Bulbis atsikėlė (būdamas tinginys, atsigulė su 
drabužiais), pasirąžė ir pasakė dėkui - nei rengtis, nei pusryčiau- 
ti jam nereikia. Tada pasirodė kareiviai. 

— Veskit! — pasakė jis jiems, ir jie nuvedė, patys susigraudinę 
iki širdies gelmių. Jie išėjo į kiemą, paskui į aikštę, kur atsisvei- 
kinti su juo atėjo karalius Kvatulinas. Jo didenybė kuo maloniau- 
siai paspaudė Bulbiui ranką, ir liūdna procesija vėl pajudėjo pir- 
myn, tik staiga: 

— Rrrrr... vrrrrr... hrrrr!.. 

Tai buvo laukinių žvėrių riaumojimas. Gąsdindama berniukus 
ir net policininką su bažnyčios sargu į aikštę įšuoliavo, kaip ma- 
not, kas? Ogi Rozalba! 

Mat tuomet, kai kapitonas Galvašniovas atjojo į Grobšto pilį ir 
pradėjo su juo kalbėtis, liūtai puolė pro atvirus vartus, bemat su- 
draskė šešis sargus ir pakaitom nešdami Rozalbą ant nugaros tol 
bėgo, kol pagaliau pribėgo miestą, kuriame buvo apsistojęs prin- 
cas Kvatulinas su savo kariuomene. 

Kai karalius išgirdo apie karalienės atvykimą, galite patys įsi- 
vaizduoti, kaip jis metė pusryčius ir išpuolė padėti karalienei nu- 
lipti nuo liūto! Liūtai, suriję šešis sargybinius ir Bulterarmą, da- 
bar buvo stori kaip kiaulės ir visai nepikti — bet kas galėjo juos 
paglostyti. 

Kol Kvatulinas galantiškai klūpodamas ištiesė princesei ranką, 
kieman išbėgo Bulbis ir ėmė karštai bučiuoti liūtą, kuriuo atjojo 
Rozalba. Jis apkabino šio girių karaliaus kaklą, glostė jį ir juokda- 
masis iš džiaugsmo kalbėjo: 

— Ak tu, mielas, brangus žvėrie! Kaip man malonu matyti tave 
ir brangiąją Bets... tai yra Rozalbą! 

— Nejaugi čia tu, vargšeli Bulbi? — paklausė karalienė. - Ak, 
kaip man malonu tave matyti! 

Ko TOKS BuULBIS APSINIAUKĘS? 


Ir ji atkišo jam pabučiuoti ranką. Karalius Kvatulinas draugiš- 
kai paplojo Bulbiui per nugarą ir pasakė: 

— Man labai smagu, Bulbi, kad jos didenybė grįžo gyva ir 
sveika. 

— Man irgi labai smagu, - atsakė Bulbis, - ir tu pats žinai, 
kodėl. 

Tuo tarpu priėjo kapitonas Galvašniovas. 

— Jau pusė devintos, valdove, - pasakė jis. - Ar ne laikas vyk- 
dyti bausmę? 

— Kokią bausmę? - paklausė Bulbis. 

— Kareivis tik vykdo įsakymus, - atsakė Galvašniovas ir paro- 
dė raštą, tačiau jo didenybė karalius Kvatulinas šypsodamasis at- 
sakė, kad princui Bulbiui šį kartą atleista, ir maloniai pakvietė 


pusryčių. 

MAT NEŽINO, KAS JO LAUKIA! 


XVII 


APIE ŽIAURŲ MŪŠĮ IR JO 
NUGALĖTOJĄ 


Kai karalius Grobštas sužinojo apie mums jau žinomą įvykį, — 
kad jo auka mylimoji Rozalba išsprūdo jam iš nagų, - jis taip įnir- 
šo, kad liepė sumesti į princesei užvirintą alyvos katilą savo lordą 
kamerherą, lordą kanclerį ir visus kitus į akis patekusius valdi- 
nius. Tada sušaukė visą savo armiją, raitelius ir artileriją ir leidosi 
priešo link, o tos armijos priekyje išrikiavo ne mažiau kaip dvide- 
šimt tūkstančių būgnininkų, trimitininkų ir fleitininkų. 

Karaliaus Kvatulino žvalgai, be abejo, pranešė savo valdovui 
apie priešo veiksmus, tačiau jis nė kiek neišsigando. Jis buvo toks 
mandagus, kad kalbomis apie būsimus mūšius nenorėjo kelti ne- 
rimo savo mielai viešniai princesei. Atvirkščiai — jis darė viską, 
kad tik ją pralinksmintų ir išblaškytų: pavaišino kuo skaniausiais 
pusryčiais, paskui pietumis, vakare surengė šaunų pokylį ir pats 
šoko su ja visus šokius. 

Vargšas Bulbis dabar vėl buvo malonėje ir vaikščiojo laisvas. 
Jam buvo duoti nauji drabužiai, jo didenybė jį vadino „mano 
brangusis pusbroli“, ir visi dvariškiai rodė jam pagarbą. Tačiau 
vis tiek buvo matyti, koks jis nusiminęs. Mat pamatęs Betsindą, 
kuri dabar su nauja gražia suknia atrodė napaprastai dailiai, jis iš 
naujo įsimylėjo ją. O Andželiką, savo žmoną, paliktą namie, jis 
jau buvo kone visai pamiršęs; kaip žinome, ji apie jį taip pat nela- 
bai galvojo. 

Karalius, šokdamas su Rozalba dvidešimt penktą polką, pasi- 
grožėjo jos žiedu ant piršto ir Rozalba papasakojo jam, kaip ka- 
daise gavo jį iš Žiežaros, kuri jį rado tada, kai pro langą išmetė 
Andželika. 

— Taip, - pasakė fėja Juodlazdė (mat ji buvo atėjusi pasižiūrėti 
į šią jauną porą ir, be abejo, turėjo dėl jų kai kokių planų), - tą 

KvATULINUI KOVA NEBAISI, 


žiedą aš dovanojau karalienei Kvatulino motinai, kuri, kukliai sa- 
kant, nebuvo itin protinga moteris. Tas žiedas yra stebuklingas, 
nes tas, kas jį užsimauna, visiems atrodo nepaprastai gražus. Kai 
gimė vargšas princas Bulbis, aš jam padovanojau stebuklingą ro- 
žę, ir kol jis turėjo ją, atrodė labai gražus; tačiau jis atidavė ją An- 
dželikai, kuri tuojau pat tapo gražuole, o Bulbis vėl liko negra- 
žus, koks buvo. 

— Manau, kad Rozalbai tas žiedas visai nereikalingas, - pasakė 
Kvatulinas ir žemai nusilenkė. - Mano akims ji labai graži ir be 
jokių burtų. 

— Ak, valdove! - sušnibždėjo Rozalba. 

— Nusimauk žiedą ir pamatysim, - pasakė karalius ir nutraukė 
žiedą jai nuo piršto. Jam ji atrodė tokia pat graži kaip iki tol! 

Karalius jau buvo beketinąs išmesti žiedą, nes su juo visi tie- 
siog pavojingai pakvaišdavo dėl Rozalbos, tačiau būdamas kil- 
nios širdies, be to, gero būdo, jis pažvelgė į nelaimingą Bulbį ir 
pasakė: 

— Mano mielas Bulbi, nagi eikš čionai ir pasimatuok šitą žiedą! 
Princesė Rozalba dovanoja jį tau. 

Stebuklinga žiedo galia tikrai buvo didelė, nes vos tik Bulbis 
užsimovė jį, iš karto pasidarė kuo šauniausias jaunuolis; puikios 
figūros, žandai raudoni, plaukai gražūs, gana stambus, tik kojos 
kreivokos, tačiau jos buvo apautos tokiais gražiais geltono ty- 
mo batais, kad tas kreivumas niekam neberūpėjo. Ir paties Bul- 
bio nuotaika bemat pasitaisė, kai tik pažiūrėjo į veidrodį, ir 
kalbėjo jis su didenybėmis kuo maloniausiai juokaudamas, šo- 
ko su viena gražiausių rūmų damų ir pažvelgęs į jos didenybę 
karalienę pasakė: 

— Kaip keista! Ji yra labai graži, tačiau visai ne ypatinga! 

— Tikra teisybė! - pritarė jam dama. 


Karalienė tai nugirdusi pasakė karaliui: 

KAI FĖJOS BURTAI TARNAUJA VISI! 


— Nieko baisaus, mano mielas, svarbu, kad patikčiau tau! 

Karalius į tai atsakė tokiu žvilgsniu, kurio neperteiks jokio 
dailininko teptukas. 

O fėja Juodlazdė pasakė: 

— Būkit palaiminti, mano vaikai. Dabar judu sujungti bei lai- 
mingi ir galite įsitikinti mano žodžių tiesa: kad nedidelė neganda 
jums buvo tik į naudą. Jeigu tu, Kvatulinai, būtum visą laiką gy- 
venęs rūmuose, tai dabar vargiai skaitytum ar rašytum, būtum li- 
kęs tingus ir pilnas tuštybių, o ne toks puikus karalius, koks esi 
dabar. O tau, Rozalba, pataikavimai taip būtų apsukę galvą kaip 
Andželikai, kuri ėmė vaizduotis, kad Kvatulinas jos nevertas. 

— Tai jo paties niekas negali būti vertas! - sušuko Rozalba. 

— Ak, mano brangioji, — pasakė Kvatulinas ir ištiesė rankas, ke- 
tindamas prie visų apkabinti, bet tuo tarpu įpuolė pasiuntinys ir 
sušuko: 

— Priešai, jūsų didenybe! 

— Prie ginklų! - suriko Kvatulinas. 

— O Dieve! - sušnibždėjo Rozalba ir, be abejo, apalpo. Kvatuli- 


nas pabučiavo ją į lūpas ir išskubėjo į mūšio lauką! 


Fėja buvo padovanojusi karaliui Kvatulinui šarvus, kurie buvo 
neperšlampami, neperšaunami, neįkertami kardu, be to, taip iš- 
dabinti deimantais ir kitais akmenimis, kad tiesiog akino priešus. 
Taigi pačiame mūšio įkarštyje karalius Kvatulinas jodinėjo kuo 
ramiausiai tarsi per kariuomenės paradą. Jeigu man tektų kautis 
už tėvynę, tai ir aš norėčiau turėti tokius šarvus kaip princo Kva- 
tulino, tačiau juk jis buvo globojamas fėjos, o tai ne kiekvienam 
lemta! 

Be šitų šarvų, princas Kvatulinas dar turėjo stebuklingą žirgą, 
kuris gebėjo šuoliuoti bet kokiu greičiu, ir dar kardą, kuris galė- 


davo pailgėti ir vienu kirčiu nurėžti visą priešo pulką. Manau, 

KAIP KARALIAUS TINKA STONUI 


kad turint tokį ginklą Kvatulinui net nebuvo reikalo vesti į mūšio 
lauką visos savo kariuomenės, tačiau ji visa iki paskutinio kario 
vis dėlto stojo kovon, pasipuošusi naujomis uniformomis. Pul- 
kams vadovavo Galvašniovas ir du karaliaus mokslo draugai, o jų 
visų priešakyje išdidžiai jojo pats karalius Kvatulinas. 

Mano bičiuliai, jeigu mokėčiau aprašinėti karus, tai dabar 
jums pateikčiau neregėtą mūšį! Juk jame pylėsi smarkūs smūgiai, 
vėrėsi kruvinos žaizdos, dangus tiesiog pajuodo nuo strėlių, ap- 
link griaudė sviediniai, puolė kavalerija, aidėjo trimitai, dundėjo 


būgnai, žvengė žirgai, kareiviai šaukė: „Valio“, rėkavo ir plūdosi, 

o karininkai tolydžio ragino: „Pirmyn, vyrai! , „Duokim jiems 


/ 


1 


„Už teisybę ir už karalių Kvatuliną!“, „Tegyvuoja karalius Grobš- 


1“ 


tas!“ Kaip norėčiau visa tai nupiešti sodriomis spalvomis, tačiau, 
deja, mano plunksna skirta ne tam. Trumpai tariant, karaliaus 
Grobšto armija buvo taip sumušta ir sutriuškinta, kaip nepalinkė- 
tum net rusams. 

O pats tironas monarchas parodė kur kas daugiau šaunumo, 
nei galima tikėtis iš tokio karališko kraugerio, pagarsėjusio klasta 
ir Žiaurumu moterims. Kai jo armija ėmė bėgti, karalius leidosi 
kartu su ja, išmetė iš balno savo vyriausiąjį vadą princą Trenkino- 
są ir ant jo žirgo (po juo tą dieną krito dvidešimt šeši) leidosi 
bėgti. Tuo metu prilėkė Galvašniovas ir pamatęs ant žemės Tren- 
kinosą bemat jį nukovė. Tuo metu Grobštas bėgo kiek įkabin- 
damas. Tačiau kad ir kaip jis skubėjo, būkit tikri, atsirado vijikas, 
greitesnis ir už jį. Be abejo, jau atspėjote, jog tai buvo karalius 
Kvatulinas, kuris tolydžio šaukė: 

— Stok, niekše! Apsigręžk, tirone, ir stok į kovą! Palauk, bai- 
ly, despote, karališkas šliuže, tuojau nurėšiu tau tą šlykščią 
galvą! 

O savo pailgėjusiu kardu jis nuolat baksnojo ir badė Grobštui 


į nugarą, kol galop tas piktadarys ėmė rėkti iš skausmo. 

PASIELGTI SU TIRONAIS? 


Pamatęs, jog yra užspeistas, karalius Grobštas sustojo ir atsi- 
sukęs kirto princui Kvatulinui į galvą kovos kirviu, kuris yra bai- 
sus ginklas ir kuriuo jis šios dienos mūšyje buvo nukovęs ne vie- 
ną priešą. Tačiau nieko nebuvo! Nors smūgis teko tiesiai į princo 
Kvatulino šalmą, atrodė, kad Grobštas jam trinktelėjo su dešra. 

Kirvis sulinko Grobšto rankoje, o Kvatulinas tik paniekinamai 
nusijuokė iš tokių bevaisių tirono pastangų. 
Pragarmėjos valdovas tai matydamas visai nusiminė ir pasakė 


Kvatulinui: 
- Jeigu tu turi stebuklingus šarvus ir joji stebuklingu žirgu, tai 
kaip aš galiu tave įveikti? Verčiau iš karto pasiduodu nelaisvėn. 


Tikiuosi, jūsų didenybė nebus toks žiaurus ir nekirs to, kuris ne- 


gali gintis? 

BuLBIS LAIMINGAS KADRILĮ ŠOKA, 


Šie teisingi žodžiai kilniam Kvatulinui palietė širdį. 

— Vadinasi, jūs pasiduodat, Grobštai? - paklausė jis. 

— Žinoma, pasiduodu, - atsakė Grobštas. 

— Ar pripažįstate Rozalbą savo teisėta karaliene ir ar atiduoda- 
te karūną ir visus savo turtus savo teisėtai valdovei? 

— O ką aš galiu padaryti? - atsakė Grobštas, niūrus kaip de- 
besis. 

Tuo metu prie karaliaus Kvatulino atšuoliavo adjutantas ir jo 
didenybė liepė jam surišti belaisvį. Taigi rankas jam surišo už nu- 
garos, pasodino atbulą į balną ir kietai suveržė kojas po žirgo pil- 
vu. Taip jis buvo nugabentas į karaliaus Kvatulino stovyklą ir 
įmestas į tą pačią belangę, kur pirma sėdėjo jaunasis Bulbis. 

Grobštas (kuris dabar buvo visai kitoks, nėmaž nepanašus į 
aną aikštingą Pragarmėjos valdovą) ėmė susijaudinęs prašyti, kad 
jam būtų leista pasimatyti su savo sūnumi, savo brangiausiuoju, 
savo vyriausiuoju sūnumi Bulbiu, o šis geraširdis vaikinas nė vie- 
nu žodeliu nepapriekaištavo žiauriam tėvui už tai, kad vakar ne- 
gailestingai pasmerkė jį myriop. Bulbis atėjo aplankyti tėvo, pasi- 
kalbėjo pro kameros durų grotas (vidun jo neleido) ir padavė jam 
kelis sumuštinius iš prašmatnios karališkos vakarienės, kuri buvo 
surengta tokios šaunios pergalės garbei. 

— Negaliu ilgai būti su jumis, valdove, - pasakė Bulbis, pada- 
vęs tėvui lauktuves. Jis vilkėjo gražiais pokylio drabužiais. - Mat 
kitą kadrilį privalau šokti su jos didenybe karaliene Rozalba ir 
jau girdžiu smuikų garsus. 

Tada Bulbis grįžo į pokylių menę, o nelaimingas Grobštas 


ėmėsi valgyti vakarienę, pasilaistydamas ją ašaromis. 


Kvatulino stovykloje dabar neslūgo džiaugsmas. Visur buvo 
šokama, dainuojama, šaudė fejerverkai, pramoga keitė pramogą. 


Kaimuose, pro kuriuos žygiavo kariuomenė, buvo liepta naktimis 

O JO TĖVULIS SĖDI UŽ GROTŲ! 


apšviesti namų langus, o dieną barstyti ant kelio gėles. Buvo pa- 
tarta savanoriškai aprūpinti karius vynu ir maistu, ir, manau, nie- 
kas nedrįso atsisakyti. Be to, kariuomenė pasipelnė dideliu gro- 
biu, kurį rado karaliaus Grobšto stovykloje ir prisiplėšė iš jo ka- 
reivių. Kai iš nugalėtų kareivių viską atėmė, jiems buvo leista bi- 


čiuliautis su nugalėtojais, ir tada visi kartu patraukė į karaliaus 

Kvatulino sostinę, o visos eisenos priekyje buvo nešama jo kara- 
liškoji vėliava bei karalienės Rozalbos. Galvašniovas buvo pakel- 
tas į hercogus ir feldmaršalus. Smitas su Džonsu gavo grafų titu- 
lus, visiems kariams buvo dosniai dalijami Paflagonijos Agurko 
ordinai ir Pragarmėjos Arbūzo ordinai ir jie džiugiai sveikino sa- 
vo karalių su karaliene, kai šiedu jojo greta vienas kito. Visi sakė, 
kad tai pati gražiausia pora, kokią yra matę. Ir tai buvo tiesa - net 
jeigu jie ir nebūtų taip tikę vienas prie kito, vis tiek būtų atrodę 


labai gražūs, nes buvo be galo laimingi! Jų didenybės nesiskirda- 

BAUSMES GAVO TIE KENKĖJAI! 


vo visą dieną, kartu pusryčiavo, pietavo, vakarieniavo, visur jojo 
šalia vienas kito, sakydami vienas kitam komplimentus ir malo- 
niai kalbėdamiesi. Vakarais ateidavo rūmų ponios (žlugus Grobš- 
tui, aplink Rozalbą jų atsirado visas pulkas) ir nuvesdavo į jai pa- 
ruoštus namus, o karalius Kvatulinas su savo kariūnais apsinak- 
vodavo stovykloje. 

Buvo sutarta, kad jiedu susituoks tuojau, kai tik grįš į sostinę, 
Blombodingos arkivyskupui buvo pranešta, kad būtų pasiruošęs 
atlikti šią savo šventą pareigą. Tą įsakymą nugabeno hercogas 
Galvašniovas ir drauge paliepė perdažyti bei sutvarkyti visą kara- 
liškąją pilį. Dar jis pagavo buvusį ministrą pirmininką Padilbį ir 
privertė jį grąžinti visus pinigus, kuriuos šis niekšas buvo pagro- 
bęs iš savo valdovo iždo. Be to, uždarė į kalėjimą Narsuloną, ku- 
ris, beje, jau senokai buvo nuverstas nuo sosto, o kai buvęs val- 
dovas mėgino prieštarauti, Galvašniovas atsakė: 

— Kareivis, pone, žino tik viena - vykdyti įsakymą, o man įsa- 
kyta uždaryti jus kartu su buvusiu karaliumi Grobštu, kuris čio- 
nai atgabentas su sargyba kaip belaisvis. 

Taip šie du buvę valdovai buvo metams uždaryti Pataisos na- 
muose, o paskui nuvežti į vienuolyną ir įšventinti į vienuolių Pė- 
rikų ordiną, garsėjantį nepaprastu griežtumu. Ten jie pasninkau- 
dami, nemiegodami ir perdami vienas kitą (tą jie darė klusniai ir 
uoliai), atgailavo už savo piktus darbus, tironiją, nusikaltimus 
prieš visuomenę ir pavienius asmenis. 

O nedorėlis Padilbys buvo nusiųstas į galeras, kur nebeturėjo 


net menkiausios progos ką nors pavogti. 


118 


PAŽIŪRĖKIMĘ, KAIP SEKAS FĖJAI. 


XVIII 


APIE TAI, KAIP VISI GRĮŽO Į SOSTINĘ 


Fėja Juodlazdė, be abejo, labai daug padėjusi jaunajam kara- 
liui su karaliene susigrąžinti karūnas, ir dabar neretai pasirody- 
davo šalia jų visai procesijai su triumfu keliaujant į Kvatulino 
sostinę. Ji pakeisdavo savo lazdą į ponį, jodavo šalia jų ir davinė- 
davo jo didenybei gerus patarimus. Atrodo, Kvatulinui tie geri 
patarimai kiek ir įkyrėjo, nes juk jis manė, kad tai jo šaunumas ir 
sumanumas padėjo įveikti Grobštą ir atsiimti sostą; net būgštau- 
ju, kad Kvatulinas pradėjo riesti nosį prieš savo gerąją draugę ir 
globėją. O ji mokė jį nepamiršti teisingumo savo valdiniams, ne- 
slėgti jų mokesčiais, niekad nelaužyti duoto pažado ir apskritai 
būti geru karaliumi. 

— Žinoma, kad jis bus geras karalius, mano mieloji fėja! - su- 
šuko Rozalba. - Ir savo pažadų niekada nelaužys! Argi galit įsi- 
vaizduoti, kad mano Kvatulinas padaro kokį nedorą darbą? To 
nebus niekada! 
pavyzdžiu. 

— Kodėl fėja Juodlazdė be perstojo patarinėja man, vis moko, 
kaip valdyti savo šalį, ir vis perspėja nelaužyti duoto žodžio? Ne- 
jaugi ji mano, kad man trūksta sveiko proto ir kilnumo? - piktai 
paklausė Kvatulinas. - Man atrodo, ji per daug kišasi. 

— Tyliau, mano mielas! - pasakė Rozalba. - Juk pats žinai, ko- 
kia gera mums buvo Juodlazdė, tad nevalia ant jos pykti. 

Tačiau fėja negirdėjo Kvatulino burnojimų, ji buvo atsilikusi 
su savo poniu ir dabar risnojo šalia princo Bulbio, kuris jojo ant 
asilo. Bulbį visa kariuomenė dabar buvo pamilusi dėl jo gero bei 
linksmo būdo ir visiems rodomo palankumo. Jis troško pamatyti 
savo brangiąją Andželiką. Jam atrodė, kad dar niekad nebuvo su- 
tikęs tokios gražios būtybės. Juodlazdė nesakė jam, kad tai dėl 


119 


ŽIEŽARA VILTIM GYVENA, 


stebuklingos rožės ji jam atrodo tokia nuostabi. Ji pasakojo jam 
pačias geriausias naujienas apie jo žmonelę, kuriai nesėkmės ir 
pažeminimas išėjo tik į naudą. Fėja, kaip žinome, galėjo be vargo 


su savo lazda per minutę nukeliauti pas Andželiką ir atgal ir par- 


nešti jam nuo jos malonių naujienų, o paskui tokių pat naujienų 
jai nuo jo. Tad kelionė Bulbiui dabar neatrodė tokia nuobodi. 

Kai vilkstinė sutojo paskutinį kartą prieš parvykdama Blom- 
bodingon, jos tenai jau laukė karieta ir joje sėdėjo, kaip manot, 
kas? Ogi princesė Andželika! Ji, vos spėjusi linktelėti naujam ka- 
raliui su karaliene, tuojau puolė į glėbį vyrui, kuris, mūvėdamas 


stebuklingą žiedą, jai atrodė pats mieliausias, o Andželika, už 

KuRiA SUKTĄ KLASTOS PLANĄ. 


skrybėlės juostos užsikišusi rožę, apžavėtam Bulbiui irgi buvo pa- 
ti gražiausia pasaulyje. 

Buvo surengtas karališkas pokylis, kuriame dalyvavo arki- 
vyskupas, kancleris, grafas Galvašniovas, grafienė Žiežara ir 
visi kiti mūsų pažįstami. Fėja Juodlazdė sėdėjo karaliaus Kva- 
tulino kairėje šalia Bulbio ir Andželikos. Buvo girdėti, kaip 
sostinėje džiaugsmingai skamba varpai ir miestelėnai šaudo sa- 
vo valdovų garbei. 

— O ko taip baisiai išsipusčiusi ta baidyklė Žiežara? —- paklausė 
Kvatulinas Rozalbą. - Nejaugi tu kvietei ją dalyvauti mūsų vestu- 
vėse? Juk ji tiesiog siaubinga! 

Žiežara sėdėjo kitoje stalo pusėje tarp arkivyskupo ir lordo 
kanclerio ir iš tikro atrodė baišiai: mat vilkėjo nėriniuotą balto 
šilko suknią su didele iškirpte, ant galvos šydas ir baltų rožių vai- 
nikas, o ant raukšlėto geltono kaklo - deimantų karoliai. Ji taip 
spoksojo į karalių, kad šį net juokas suėmė. 

— Vienuolikta valanda! - sušuko Kvatulinas, kai išmušė didysis 
katedros laikrodis. - Ponai ir ponios, laikas pradėti. Arkivyskupe, 
manau, kad reikia būti bažnyčioje prieš dvyliktą, ar ne? 

— Prieš dvyliktą turime būti bažnyčioje, - ilgesingai atsiduso 
Žiežara, vėduokle prisidengusi raukšlėtą veidą. 

— O tada aš būsiu pats laimingiausias vyras pasauly! — sušuko 
Kvatulinas, elegantiškai nusilenkdamas paraudusiai Rozalbai. 

— Ak, mano Kvatulinai! Ak, mano brangioji didenybe! - sušu- 
ko Žiežara. - Nejaugi jau atėjo ta ilgai lauktoji valanda? 

— Atėjo, - atsakė karalius. 

— Ir aš patirsiu nepaprastą laimę ištekėdama už savo išsvajoto 
Kvatulino? - nesiliovė Žiežara. - Paskolinkit kas nors man uosto- 
mosios druskos, nes iš džiaugsmo dar galiu nualpti! 

— Jūs ištekėsit už manęs? - suriko Kvatulinas. 


— Jūs ištekėsit už mano princo? - paklausė kuklioji Rozalba. 

PAŽADAS — DALYKAS RIMTAS, 


— Nesąmonė! Kvailystė! Ši moteris pamišusi! - sušuko kara- 
lius. O visų dvariškių veiduose pasirodė nuostaba, siaubas, pa- 
juoka bei sutrikimas. 

— Norėčiau sužinoti, kas gi kitas čia kėtina ištekėti, jei ne aš? — 
suspigo Žiežara. - Norėčiau sužinoti, ar karalius Kvatulinas lai- 
kosi savo žodžio ir ar Paflagonijoje yra teisingumas! Lorde kanc- 
leri! Ir jūs, tėve arkivyskupe! Nejaugi jūsų šviesybės galės ramiai 
sėdėti ir žiūrėti, kaip apgaudinėjama vargšė patikli, mylinti būty- 
bė? Argi princas Kvatulinas nepažadėjo vesti savo mielosios Bar- 
baros? Argi čia ne princo Kvatulino parašas? Argi šiame rašte ne- 
paraštyta, kad jis bus mano, ir tik mano vienos? 

Ir ji padavė arkivyskupui raštą, kurį Kvatulinas pasirašė tą va- 
karą, kai ji mūvėjo stebuklingą žiedą, o princas buvo padauginęs 
šampano. Arkivyskupas pasiėmė savo akinius ir perskaitė: 

— „Šiuo patvirtinu, kad aš, Kvatulinas, vienturtis Paflagoni- 
jos karaliaus Savijaus sūnus, pasižadu vesti žavingąją grafienę 
Barbarą Grizeldą Žiežarą, velionio eskvairo Dženkinso Žiežario 
našlę“. 

— Hm, - pasakė arkivyskupas, - dokumentas yra dokumentas. 

— Tačiau jo didenybės parašas yra kitoks, - nesutiko lordas 
kancleris. Ir iš tiesų —- kol studijavo Kosforde, Kvatulino rašysena 
buvo gerokai pasikeitusi. 

— Ar čia tavo rašysena? — sušuko fėja Juodlazdė, ir jos veidas 
pasidarė labai rūstus. 

— Ttaaip, - išlemeno Kvatulinas. - Buvau visai pamiršęs tą ne- 
lemtą dokumentą, bet nemanau, kad tuo popieriumi ji ketina ma- 
ne pririšti prie savęs. Prašyk, ko nori, sena ragana, tiktai duok 
man laisvę! Ei, padėkit kas nors karalienei, ji alpsta! 


— Nukirsti jai galvą! Sušuko karštasis Galvašniovas, 
— Pasmaugti raganą! nuoširdusis Smitas ir 
— Nuskandinti upėje! ištikimasis Džonsas. 

TEKS Į ŽMONAS SENĘ IMTI! 


Tačiau Žiežara puolė ant kaklo arkivyskupui ir ėmė spiegti: 

— Lorde kancleri, aš reikalauju teisingumo! 

Ir spiegė taip garsiai, kad visi nustėro ir nutilo. Rozalbą da- 
mos nualpusią išnešė iš kambario, ir patys galite įsivaizduoti, 
koks graudus buvo Kvatulino žvilgsnis matant išnešamą savo 
meilę, akių šviesą ir viltį, kai prie jo pripuolusi Žiežara vis klykė: 

— Teisingumo! Teisingumo! 

— Gal norit pasilikti sau tuos pinigus, kuriuos pavogė Padil- 
bys? —- paklausė Kvatulinas. - Ten yra apie du šimtai aštuoniolika 
tūkstančių milijonų. Nemenka sumelė. 

— Aš juos ir taip turėsiu, kai ištekėsiu! - atkirto Žiežara. 

— Pridėsiu dar karūnos briliantus! - sužiopčiojo Kvatulinas. 

— Aš juos ir taip turėsiu, kai sėdėsiu šalia Kvatulino, - atsakė 
Žiežara. 

— Tai gal paimtumėt pusę, tris ketvirčius, penkias šeštąsias, de- 
vyniolika dvidešimtųjų mano karalystės, grafiene? — siūlė dre- 
bantis valdovas. | 

— Be tavęs neimčiau nė visos Europos, mano brangusis Kvatu- 
linai, - sušuko Žiežara, bučiuodama jo ranką. 

— Bet aš nenoriu, negaliu, nesutinku! Verčiau jau atsisakau 
sosto! — sušuko Kvatulinas, atitraukdamas savo ranką, tačiau Žie- 
žara vis tiek jos nepaleido. 

— Aš turiu šiek tiek susitaupiusi, brangusis, - atsakė ji, - ir tu 
su savo Barbara neprapulsi! 

Kvatulinas kone iš proto ėjo, taip buvo įniršęs. 

— Aš nevesiu jos, - pasakė jis. - Ak, fėja, patark, ką man daryti! 

Taip taręs, jis atsisuko į griežtą Juodlazdės veidą. 

— „Ir ko ta Juodlazdė vis lenda su savo patarimais, primena, kad 
reikia laikytis žodžio? Gal ji mano, kad aš nesu pakankamai kil- 
nus?" - pasakė Juodlazdė, atkartodama irzlius Kvatulino žodžius. 

Ir jis neatlaikė tyro jos akių žvilgsnio, suprato, kad nuo bai- 
saus išbandymo niekur nepabėgs. 

ŽIEŽARA IŠ LAIMĖS VIRPA, 


— Gerai, šventasis tėve, - pasakė jis arkivyskupui tokiu 
kraupiu balsu, kad šis net krūptelėjo, - kadangi fėja pakylėjo ma- 
ne į laimės viršūnę tik tam, kad paskui sviestų į nevilties liūną, 
kadangi man vis tiek lemta netekti Rozalbos, tai pasistengsiu 
bent neprarasti savo garbės. Stokitės, grafiene, ir tegu mus sutuo- 
kia; savo žodį aš tesėsiu, nors paskui gal ir mirsiu. 

— Ak, mano mielas Kvatulinai, - sušuko Žiežara pašokusi. - Aš 
žinojau, tikrai žinojau, kad galiu pasitikėti tavimi, žinojau, kad 
mano princas yra doras Žmogus. Sėskit į savo karietas, ponai ir 
ponios, ir tuojau važiuojam į bažnyčią. O mirti tau, brangus Kva- 
tulinai, nėra jokio reikalo, tu greitai pamirši šitą menką tarnaitę, 
taikiusią į karalienes, ir laimingas gyvensi globojamas Barbaros! 
Ji nenori būti karalienė našlė, mano valdove! 

Ji įsikabino Kvatulinui į parankę ir bjauriai išsišiepusi nutipe- 
no savo baltais atlaso bateliais prie karietos, kuria į bažnyčią turė- 
jo važiuoti Kvatulinas su savo Rozalba. 

Vėl sugriaudėjo patrankos, suskambėjo varpai, žmonės ėjo į 
gatves ir mėtė gėles po kojom jaunavedžiams karaliui su karalie- 


vw oweo 


pusi visiems linkčiojo. Fe, kokia bjauri ragana! 


XIX 


PASKUTINĖ MŪSŲ SPEKTAKLIO SCENA 


Nesibaigiantys likimo vingiai buvo ganėtinai užgrūdinę Ro- 
zalbą ir greitai ši kilni mergina atsipeikėjo iš nualpimo, be to, ga- 
lutinai ją atgaivino lašai, kuriuos Juodlazdė visada nešiodavosi 
kišenėje. Užuot rovusis nuo galvos plaukus, klykusi, niršusi ir vėl 
apalpusi, kaip būtų padariusi bet kuri kita jauna moteris, Rozalba 
prisiminė, kad privalo valdiniams rodyti tvirtumo pavyzdį, ir 

NENUMANO, KAS JAI SKIRTA. 


nors Kvatuliną mylėjo labiau už gyvenimą, nusprendė nestoti 
tarp jo ir įstatymo, neversti jo laužyti karaliaus žodžio. Taip ji ir 
pasakė fėjai Juodlazdei. 

— Nors negaliu tekėti už jo, tačiau mylėsiu jį amžinai, - pasakė 
ji. - Nueisiu į jungtuves, pasirašysiu knygoje ir nuoširdžiai palin- 
kėsiu jiems laimės. O grįžusi namo paieškosiu kokios nors gražios 
dovanos naujajai karalienei. Labai nuostabūs deimantai mūsų ka- 
ralystės karūnoje, kurios aš niekada neužsidėsiu. Aš mirsiu nete- 
kėjusi kaip karalienė Elžbieta, o po mirties tą karūną užrašysiu 
Kvatulinui. Eime pažiūrėti jų jungtuvių, mano mieloji fėja, noriu 
pasakyti savo brangiajam paskutinį atsisveikinimo žodį, o paskui 
tau leidus grįšiu į savo šalį. 

Fėja nepaprastai švelniai pabučiavo Rozalbą, paskui pavertė 
savo lazdą karieta, pakinkyta keturiais arkliais su rimtu vežiku ir 
dviem oriais liokajais, stovinčiais užpakaly. Ji su Rozalba įsėdo 
jon pirmoji, paskui įlipo ir Andželika su Bulbiu. Šis vargšelis ne- 
siliaudamas raudojo, priblokštas Rozalbos nelaimės. Toks nuošir- 
dumas ją labai sujaudino ir ji pažadėjo grąžinti jam savo tėvo 
Grobšto dvarą bei čia pat karietoje suteikė jam Pragarmėjos pir- 
mojo kunigaikščio titulą. Karieta leidosi į kelią ir būdama stebuk- 
linga greitai pavijo jungtuvių procesiją. 

Kaip ir kitose šalyse, taip ir Paflagonijoje buvo paprotys prieš 
jungtuves jaunajai su jaunuoju pasirašyti jungtuvių sutartį, kuri 
tvirtinama lordo kanclerio, ministro pirmininko, lordo mero ir ki- 
tų svarbiausių valstybės vyrų. Kadangi karališkieji rūmai dar bu- 
vo dažomi, pertvarkomi ir ruošiami naujam karaliui su karaliene, 
tai buvo nuspręsta kol kas apsistoti princo rūmuose, tuose pa- 
čiuose, kuriuose karalius Narsulonas gyveno, kol užgrobė sostą, 
ir kuriuose gimė Andželika. 

Vestuvių procesija privažiavo prie rūmų, didikai išlipo iš ka- 
rietų ir sustojo iš kraštų. Vargšė Rozalba, prilaikoma Bulbio, irgi 
išlipo iš savo karietos ir kone alpdama atsistojo prie turėklo, 

trokšdama paskutinį kartelį pasižiūrėti į brangųjį Kvatuliną. Na, 
o Juodlazdė, savo senu papratimu, tiesiog nepastebimai išskrido 
pro karietos langą ir dabar stovėjo prie rūmų durų. 

Kvatulinas lipo rūmų laiptais su įsikibusia savo baisiąja nuota- 
ka toks išblyškęs, tarsi eitų į kartuves. Jis tik pašnairavo į Juod- 
lazdę iš padilbų - mat tebepyko ant jos ir manė, kad ši atėjo pasi- 
šaipyti iš jo nelaimės. 

— Pasitrauk iš kelio, - piktai suriko Žiežara. - Niekaip nesu- 
prantu, ko tu vis kiši nosį į kitų Žmonių reikalus. 

— Vadinasi, tu tikrai nusprendei padaryti tą vargšą jaunuolį 
nelaimingą? - paklausė Juodlazdė. 

— Aš nusprendžiau tapti jo žmona! O koks čia tavo reikalas? 
Be to, ponia, kur girdėta, kad į karalienę būtų kreipiamasi „tu“? — 
sušuko Žiežara. 

— Tai tu neimsi tų pinigų, kuriuos jis tau Žada? 

— Neimsiu. 

— Ir neatsisakysi savo kėslų, nors gerai žinai, kad tą raštą jis 
pasirašė tavo apgautas? 

— Kas per įžūlumas! Sargyba, išveskit šitą moterį! - sušuko 
Žiežara. 

Sargybiniai jau buvo bepuolą, tačiau Juodlazdė mostelėjo ran- 
ka, ir visi jie sustingo kaip statulos. 

— Tai, vadinasi, tu nė už ką nesutinki atsisakyti savo sumany- 
mo, ponia Žiežara? — rūsčiai paklausė Juodlazdė. — Aš klausiu 
paskutinį kartą. 

— Ne! - sukliko Žiežara ir treptelėjo koja. - Man reikalingas tik 
vyras, vyras, vyras! 

— Tai ir turėsi VYRĄ! 

Taip tarusi Juodlazdė palypėjo laipteliais ir pridėjo pirštus 
prie BELSTUKO. 

Vos tik jos paliesta, varinė nosis pailgėjo, pravira burna dar la- 
biau prasižiojo ir taip suriko, kad visi net krūptelėjo. Akys ėmė 

kraupiai vartaliotis, suriestos rankos ir kojos išsitiesino, ėmė suki- 
nėtis tolydžio ilgėdamos, ir netrukus belstukas pavirto šešių pė- 
dų ūgio vyriškiu su geltona livrėja. Varžtai nulėkė šalin, ir ant 
durų slenksčio vėl atsistojo - tik pamanykit, po dvidešimties me- 
tų! - Dženkinsas Žiežaris! 

— Šeimininko nėra namie, - pasakė Dženkinsas savo pirmykš- 
čiu piktu balsu, o Žiežara siaubingai klyktelėjo ir apalpo vietoje, 
nors niekas ir nekreipė į ją daug dėmesio. 

Visi ėmė šaukti: 

— Valio! Valio! 

— Tegyvuoja karalius su karaliene! 

- Čia tai bent stebuklai! 

— Nuostabu! 

— Šlovė Juodlazdei! 

Suskambo visi varpai, kurtinamai griaudėjo patrankų salvės. 
Bulbis glėbesčiavosi su visais iš eilės, lordas kancleris mėtė oran 
savo peruką ir kaip pakvaišęs klykavo, Galvašniovas stvėrė glė- 
bin arkivyskupą ir abu iš džiaugsmo leidosi šokti džigą. Na, o 
Kvatulinas... žinote, verčiau paliksiu jums patiems įsivaizduoti, 
ką jis darė, ir jeigu jis sykį ar dvidešimt tūkstančių sykių pabu- 
čiavo Rozalbą, tai manau, kad teisingai ir padarė. 

Tada Žiežaris žemai nusilenkęs atvėrė duris, kaip darydavo 
prieš daugelį metų, visi suėjo vidun ir pasirašė knygoje, paskui 
nuvažiavo į bažnyčią, kur jaunieji buvo sutuokti, o tada fėja 
Juodlazdė nuskrido su savo lazda ir niekas daugiau jos Paflagoni- 
joje nematė. 


Thackeray, William Makepeace 

Th-1 Rožė ir žiedas: [pasaka] William Makepeace Thackeray; iš 
anglų kalbos vertė Virgilijus Čepliejus; piešiniai autoriaus. - Vil- 
nius: Alma littera, 1999. - 128 p.; iliustr. - (Atlantida) 


ISBN 9986-02-769-1 


Literatūrinė V. M. Tekerėjaus (1811—1863) pasaka, sukurta 1854 m. kaip 
Kalėdų vaidinimas. Čia veikia tipiški pantomimų personažai: princai, prin- 
cesės, fėja, piktas karalius, juokdarys, o veiksmo vieta - karaliaus dvaras. Tai 
gana kandi to meto sentimentalios ir didaktinės vaikų literatūros parodija. 
Pasaka ir juokinga, ir rimta - skirta ir vaikams, ir suaugusiems. 


UDK 820-93 


William Makepeace Thackeray 
ROŽĖ IR ŽIEDAS 


Iš anglų kalbos vertė 
VIRGILIJUS ČEPLIEJUS 


Redaktorė BRONĖ BALČIENĖ 
Meninis redaktorius AGNIUS TARABILDA 
Serijos dailininkas TOMAS MARKEVIČIUS 
Techninė redaktorė BIRUTĖ TOLVAIŠIENĖ 

Kompiuteriu maketavo LIGITA PLEŠANOVA 


SL 412. Užsakymas 1148 
Išleido leidykla „Alma littera“, Šermukšnių g. 3, 2600 Vilnius 
Spaudė spaustuvė AB „Spindulys“, 
Gedimino g. 10, 3000 Kaunas 


PPS ALKLARLARKE 
LL S 
LL 2222-20 
LL 
LL. 
L LOL LL LLS 
LL LOL ai 
LO S 
LOL LOL LL LS 


S ££5EEEE5EEeEE4SEAEAeLSSA484SEESA4SEE£E4AE 


; 

AM, Nine 
Ka, "2 
|; 


SH 


tn (14 
2512, J 


/. 
PTA 7 


j| I 
A 


i 


LN 


J | 
a “i || 
4 


ž 


ISBN 498:-02-753-1 


789986'027690 


9 


